**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ,**

**ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 23 Οκτωβρίου 2019, ημέρα Τετάρτη και ώρα 14.30΄, στην Αίθουσα «Προέδρου Γιάννη Νικ. Αλευρά» (151) του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία της Αντιπροέδρου της, κυρίας Σοφίας Βούλτεψη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Προστασίας του Πολίτη «Περί Διεθνούς Προστασίας και άλλες διατάξεις».

Στη συνεδρίαση παρέστησαν ο Υπουργός Προστασίας του Πολίτη, κ. Μιχάλης Χρυσοχοϊδης, καθώς και αρμόδιοι υπηρεσιακοί παράγοντες.

Η Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Βούλτεψη Σοφία, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Κατσαφάδος Κωνσταντίνος, Κελέτσης Σταύρος, Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κωνσταντινίδης Ευστάθιος, Κώτσηρας Γεώργιος, Λαμπρόπουλος Ιωάννης, Μάνη – Παπαδημητρίου Άννα, Μπούγας Ιωάννης, Παππάς Ιωάννης, Πάτσης Ανδρέας, Ταγαράς Νικόλαος, Τσιγκρής Άγγελος, Μπουκώρος Χρήστος, Χιονίδης Σάββας, Αυγέρη Θεοδώρα (Δώρα), Αυλωνίτης Αλέξανδρος – Χρήστος, Γεροβασίλη Όλγα, Γιαννούλης Χρήστος, Καλαματιανός Διονύσιος – Χαράλαμπος, Μπαλάφας Ιωάννης, Παπαηλιού Γεώργιος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Βίτσας Δημήτριος, Τριανταφυλλίδης Αλέξανδρος (Αλέκος), Ψυχογιός Γεώργιος, Καμίνης Γεώργιος, Καστανίδης Χαράλαμπος, Λιακούλη Ευαγγελία, Μανωλάκου Διαμάντω, Κανέλλη Γαρυφαλλιά (Λιάνα), Κομνηνάκα Μαρία, Βαγενάς Δημήτριος, Μυλωνάκης Αντώνιος και Μπακαδήμα Φωτεινή.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Καλημέρα σας, κυρίες και κύριοι συνάδελφοι. Ξεκινά, επιτέλους και αισίως η συνεδρίαση της Επιτροπής μας. Λόγω διαδικασιών στην Ολομέλεια, είχαμε μια μακρά καθυστέρηση.

Ευθύς αμέσως θα αναφερθώ στον προγραμματισμό των επόμενων συνεδριάσεων της Επιτροπής μας.

Σήμερα, λαμβάνει χώρα η πρώτη μας συνεδρίαση. Η πρόταση, είναι αύριο, Πέμπτη 24 Οκτωβρίου να διεξαχθεί η συνεδρίαση ακρόασης των φορέων στις 10.00΄ και στις 13.00΄ η συζήτηση επί των άρθρων. Την Τρίτη, 29 Οκτωβρίου, μετά την εθνική εορτή, στις 12.00΄ να διεξαχθεί η β΄ ανάγνωση.

Συμφωνούμε με τον προγραμματισμό;

Σας επαναλαμβάνω.

Αύριο, Πέμπτη 24 Οκτωβρίου το πρωί στις 10.00΄ η ακρόαση των φορέων και στις 13.00΄ το μεσημέρι, η συζήτηση επί των άρθρων. Την Τρίτη 29 Οκτωβρίου, μετά την επέτειο της 28ης Οκτωβρίου στις 12.00΄ το μεσημέρι η β΄ ανάγνωση. Για τη β΄ ανάγνωση, είχαμε πει πιο νωρίς, δηλαδή στις 11.00΄ και μεταφέραμε την ώρα στις 12.00΄.

Θέλετε, δηλαδή, επειδή θα επιστρέφετε από την επαρχία, να δοκιμάσουμε να το κάνουμε στις 13.00΄; Μπορούμε;

Μπορεί να το εξετάσει αυτό η Γραμματεία της Επιτροπής. Δεν νομίζω να έχει κάτι ιδιαίτερο εκείνη την ημέρα. Προτείνω η Ολομέλεια να διεξαχθεί την Πέμπτη 31 Οκτωβρίου και βλέπουμε τη διαδικασία της Ολομέλειας.

Συνεπώς, μπορούμε την Τρίτη 29 Οκτωβρίου στις 13.00΄.

Αυτό αφορά και εσάς, κύριε Υπουργέ, σε σχέση με τις υποχρεώσεις σας.

Έχουν προταθεί ήδη οι φορείς οι οποίοι θα κληθούν για την αυριανή ημέρα. Υπάρχουν μια σειρά φορείς οι οποίοι είναι κοινοί, έχουν ήδη ομαδοποιηθεί από τα Κόμματα και αυτοί είναι: Το Ινστιτούτο Μεταναστευτικής Πολιτικής. Ο Διεθνής Οργανισμός Μετανάστευσης. Η Ευρωπαϊκή Υπηρεσία(Υποστήριξης) Ασύλου. Η Γενική Επιτροπεία της Επικρατείας των Τακτικών Διοικητικών Δικαστηρίων. Η Εθνική Επιτροπή Δικαιωμάτων του Ανθρώπου(ΕΕΔΑ).Η Ύπατη Αρμοστεία του ΟΗΕ για τους Πρόσφυγες. Ο Συνήγορος του Πολίτη. Η Ελληνική Ένωση για τα Δικαιώματα του Ανθρώπου. Το Ελληνικό Συμβούλιο για τους Πρόσφυγες.

Υπάρχουν επιπλέον προτεινόμενοι φορείς. Αυτοί είναι φορείς κοινοί από Ν.Δ., ΣΥ.ΡΙΖ.Α. και ΚΙΝ.ΑΛ.. Υπάρχουν επιπλέον προτεινόμενοι φορείς από το ΣΥ.ΡΙΖ.Α.: Ο Συνήγορος του Παιδιού, το Ελληνικό Συμβούλιο για τους Πρόσφυγες, το Ελληνικό φόρουμ Προσφύγων, η Διεθνής Αμνηστία - Ελληνικό Τμήμα, η Υποστήριξη Προσφύγων στο Αιγαίο, οι Γιατροί του Κόσμου, οι Γιατροί Χωρίς Σύνορα – το Ελληνικό τμήμα, η UNICEF, ο Σύλλογος Υπαλλήλων Υπηρεσίας Ασύλου και Αρχής Προσφυγών.

 Δεν έχουμε λάβει φορείς από το Κ.Κ.Ε., από το ΜέΡΑ 25 και από την ΕΛΛΗΝΙΚΗ ΛΥΣΗ. Εάν οι ευρισκόμενοι εδώ εισηγητές, δηλαδή η κυρία Μανωλάκου, ο κ. Μυλωνάκης και η κυρία Μπακαδήμα, έχουν προσθέσουν κάτι, ας το κάνουν τώρα ή εν πάση περιπτώσει, και ενώ θα έχει ξεκινήσει η συνεδρίαση μας με τις εισηγήσεις των ομιλητών-εισηγητών. Επιπλέον, αν κάποιος σκεφτεί κάτι που είναι χρήσιμο για την συνεδρίαση μας, μπορεί να μας το πει. Παρακαλώ, κύριε Υπουργέ.

 **ΜΙΧΑΛΗΣ ΧΡΥΣΟΧΟΪΔΗΣ (Υπουργός Προστασίας του Πολίτη):** Νομίζω ότι μια προσθήκη που θα άξιζε, θα ήταν κάποια οργάνωση για το παιδί. Νομίζω η UNICEF είναι η πιο αντιπροσωπευτική.

 **ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Η UNICEF είναι, έχει προταθεί.

 **ΔΙΑΜΑΝΤΩ ΜΑΝΟΛΑΚΟΥ (Ειδική Αγορήτρια του Κ.Κ.Ε.):** Κυρία Πρόεδρε, από το Κ.Κ.Ε., έχουμε καλυφθεί.

 **ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Ωραία, το Κ.Κ.Ε. έχει καλυφθεί. Παρακαλώ, κύριε συνάδελφε.

 **ΓΕΩΡΓΙΟΣ ΨΥΧΟΓΙΟΣ (Εισηγητής της Μειοψηφίας):** Είχαμε στείλει, κυρία Πρόεδρε, στις Επιτροπές και μια ορθή επανάληψη. Σε σχέση με αυτές που είπατε, άλλη μία πρόταση, η οποία έχει να κάνει με το μητρώο δικηγόρων της Υπηρεσίας Ασύλου. Είναι ομάδα δικηγόρων, η οποία θεσμικά εκπροσωπείται.

 **ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Δηλαδή, δεν καλύπτεται από τον Σύλλογο Υπαλλήλων Υπηρεσίας Ασύλου;

 **ΓΕΩΡΓΙΟΣ ΨΥΧΟΓΙΟΣ (Εισηγητής της Μειοψηφίας):** Όχι, είναι διαφορετικό.

 **ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Είναι άλλο.Εννοεί ότι είναι δικηγόροι οι οποίοι εργάζονται περιστασιακός.

 **ΓΕΩΡΓΙΟΣ ΨΥΧΟΓΙΟΣ (Εισηγητής της Μειοψηφίας):** Εργάζονται στις υποθέσεις με ελεύθερη συμφωνία κ.λπ.

 **ΣΤΑΥΡΟΣ ΚΕΛΕΤΣΗΣ:** Κυρία Πρόεδρε, εάν μπορώ μια παρέμβαση επί του διαδικαστικού. Θεωρώ ότι, θεσμικά, οι δικηγόροι εκπροσωπούνται από τους Δικηγορικούς τους Συλλόγους. Δεν είναι κάτι άλλο, οι δικηγόροι ειδικά, που εργάζονται σε αυτόν τον τομέα και τα λοιπά. Άρα πώς θα τους καλέσουμε, ως τι; Τι μόρφωμα είναι αυτό; Η άποψή μου είναι, ότι πρέπει να ’ρθει…

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** *(Ομιλία εκτός μικροφώνου)*

**ΣΤΑΥΡΟΣ ΚΕΛΕΤΣΗΣ:** Συγνώμη, νομίζω μου δώσατε τον λόγο.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Όχι, δεν τον έδωσα. Καταρχήν, τον πήρατε.

**ΣΤΑΥΡΟΣ ΚΕΛΕΤΣΗΣ:** Με συγχωρείτε.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Πείτε, λοιπόν, την άποψή σας για να τελειώσουμε.

**ΣΤΑΥΡΟΣ ΚΕΛΕΤΣΗΣ:** Λέω, επί της προτάσεως αυτής, ότι οι δικηγόροι εκπροσωπούνται μέσω των θεσμικών των οργάνων. Τα όργανα αυτά είναι οι δικηγορικοί σύλλογοι της χώρας και υπάρχει η ολομέλεια των δικηγορικών συλλόγων, η οποία συνέρχεται στην Αθήνα. Δεν υπάρχει συλλογική εκπροσώπηση δικηγόρων που εργάζονται εδώ, δικηγόρων που εργάζονται εκεί. Κατά την άποψή μου, πρέπει να έρθει ο δικηγορικός σύλλογος Αθηνών, εκπροσωπώντας τους υπόλοιπους συλλόγους και εκπροσωπώντας φυσικά τον κλάδο.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής)**: Ωραία, κύριε συνάδελφε.

**ΑΝΔΡΕΑΣ ΚΟΥΤΣΟΥΜΠΑΣ**: Συμπληρώνοντας τη θέση του κυρίου συναδέλφου, θα μπορούσε μόνο τότε να προσκληθούν ως δικηγόροι που εργάζονται στο άσυλο, αν είχαν κάποιο ξεχωριστό σύλλογο ή ήταν μόνιμοι υπάλληλοι. Συνεπώς, εφόσον δεν έχουν κάτι τέτοιο, θα ήταν ατόπημα να μην κληθεί ο Δικηγορικός Σύλλογος.

 **ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής)**: Κύριε συνάδελφε! Σας παρακαλώ. Δεν είχα καν τελειώσει. Ήθελα να ρωτήσω αν έχουν κάποιο σύλλογο. Τι πάθατε τώρα; Σας παρακαλώ. Δεν είναι και τόσο σπουδαίο θέμα. Δεν θα χαλάσει ο κόσμος τώρα αν έρθει άλλος ένας άνθρωπος. Δεν είναι ζήτημα διαφωνίας. Όμως, έχουν σύλλογο;

 **ΓΕΩΡΓΙΟΣ ΨΥΧΟΓΙΟΣ (Εισηγητής της Μειοψηφίας)**: Ναι, είναι αυτό που σας είπα και έχω δώσει και στις Επιτροπές, το οποίο λειτουργεί και θεσμικά.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής)**: Ωραία! Λοιπόν. Τελείωσε τώρα αυτό. Ο Δικηγορικός Σύλλογος μπορεί να μην ξέρει κιόλας να μας πει. Δεν παθαίνουμε τίποτα. Όσο πιο πολλοί μιλάμε, τόσο καλύτερα.

Αν έχει κάτι η Ελληνική Λύση, το ΜέΡΑ25.

Ο κ. Καμίνης έχει μία σοβαρή υποχρέωση και ήδη οι συνάδελφοι εισηγητές έχουν συμφωνήσει να προηγηθεί.

Κύριε Καμίνη, πόσο χρόνο μπορείτε να παραμείνετε;

**ΓΕΩΡΓΙΟΣ ΚΑΜΙΝΗΣ**: Η υποχρέωση που έχω είναι ότι είμαι ειδικός αγορητής στην Επιτροπή Αναθεώρησης του Συντάγματος.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής)**: Δεν ξέρετε πόσο χρόνο έχετε όμως. Δηλαδή, να κάνει μία τοποθέτηση ο Υπουργός;

**ΓΕΩΡΓΙΟΣ ΚΑΜΙΝΗΣ**: Όχι, να κάνει. Βεβαίως! Όχι, να κάνει πρώτα ο Υπουργός.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής)**: Κύριε Υπουργέ, έχετε τον λόγο για να παρουσιάσετε το νομοσχέδιό σας.

**ΜΙΧΑΛΗΣ ΧΡΥΣΟΧΟΪΔΗΣ (Υπουργός Προστασίας του Πολίτη)**: Ευχαριστώ, κυρία Πρόεδρε.

Με το προτεινόμενο σχέδιο νόμου επιχειρείται μία – κατά τη γνώμη μου – πολύ σημαντική τομή στο νομοθετικό πλαίσιο που διέπει την παροχή διεθνούς προστασίας, καθώς συστηματοποιείται, ενοποιείται και αναπροσαρμόζεται σε ένα ενιαίο νομοθέτημα, το σύνολο των διατάξεων που διέπουν την αναγνώριση και το καθεστώς των υπηκόων τρίτων χωρών ή των αν ιθαγενών, ως δικαιούχων διεθνούς προστασίας, το καθεστώς των προσφύγων ή των ατόμων που δικαιούνται επικουρική προστασία, την υποδοχή των ανωτέρω αιτούντων, την διαδικασία χορήγησης και ανάκλησης του καθεστώτος προστασίας, καθώς και την διαδικασία παροχής δικαστικής προστασίας.

Η συγκέντρωση σε ένα ενιαίο, πλέον, νομοθέτημα όλων των εθνικών ρυθμίσεων, που ουσιαστικά ενσωματώνονται σε αυτόν τον νόμο οι οδηγίες που συγκροτούν κατά κύριο λόγο το κοινό ευρωπαϊκό σύστημα ασύλου, επιβλήθηκε σαν αναγκαιότητα για δύο λόγους.

Ο πρώτος λόγος είναι ότι επιβάλλεται η ύπαρξη ενός πολύ εύχρηστου νομοθετήματος για τους εφαρμοστές του δικαίου, δικαστικούς λειτουργούς και δικηγόρους, πλέον στην διάθεσή τους θα έχουν ένα νέο νομοθέτημα, ολοκληρωμένο, εύχρηστο και θα έλεγα ευνόητο βοήθημα, το οποίο θα ρυθμίζει όλα τα ζητήματα που αφορούν στην εν γένει διεθνή προστασία, χωρίς να υποχρεούνται να ανατρέχουν σε διάσπαρτα κείμενα.

Άρα, λοιπόν, έχουμε ένα ολοκληρωμένο νομοθέτημα, που ουσιαστικά ενσωματώνει τις οδηγίες της Ε.Ε. και ταυτόχρονα καταργεί οτιδήποτε υπήρχε στο παρελθόν.

Το προτεινόμενο σχέδιο νόμου στοχεύει στο να εισαγάγει στην ελληνική έννομη τάξη, ένα σαφές νομικό πλαίσιο, να διορθώσει τα εν γενεί σχεδιαστικά σφάλματα που υπήρχαν μέχρι σήμερα, να επανασχεδιάσει ένα νέο σύστημα, το οποίο θα είναι σε αρμονία με τις επιταγές του ενωσιακού νομοθέτη και το οποίο, πράγματι, θα σέβεται στην πράξη τα δικαιώματα των αιτούντων άσυλο και όχι απλώς θα διακηρύσσει νομοθετικά τον σεβασμό αυτόν.

Ταυτόχρονα, το σχέδιο αυτό περιλαμβάνει όλα τα ποιοτικά χαρακτηριστικά που επιτρέπουν στο ελληνικό σύστημα ασύλου, να αντιμετωπίζει τη σημερινή πραγματικότητα μέσα στη οποία, εξάλλου, καλείται να λειτουργήσει. Δηλαδή, κλειστά σύνορα, αυξημένες ροές, έλλειψη φέρουσας ικανότητας της Ελλάδος να αποδεχτεί όλους τους υπηκόους τρίτων χωρών ή εν ιθαγενείς, οι οποίοι για λόγους που δεν επιθυμούν, για λόγους που δεν συνάπτονται, όμως, με το πνεύμα της διεθνούς προστασίας, να εισέλθουν και να παραμείνουν στην ελληνική επικράτεια.

Να θέσει σαφείς κανόνες και συγκεκριμένους, βάζοντας τέλος στην ασάφεια, ως προς το τι πραγματικά ισχύει σε νομοθετικό επίπεδο, ασάφεια που επηρέαζε τόσο την λειτουργία των διοικητικών υπηρεσιών, όσο και τους ίδιους τους αιτούντες, οι οποίοι ενόψει και τις δυσχερούς θέσης την οποία βρίσκονται, αδυνατούσαν μέχρι σήμερα να κατανοήσουν ποια ακριβώς είναι η διαδικασία στην οποία θα υποβληθούν και ποια είναι επακριβώς τα δικαιώματα αλλά και οι υποχρεώσεις, τις οποίες αυτονόητα πρέπει να τηρούν, όπως εξάλλου γενικότερα οποιοσδήποτε πολίτης ή διαμένων σε ένα κράτος υποχρεούται να τηρεί. Επίσης, το νομοσχέδιο επιχειρεί να εξαλείψει τις συνέπειες μιας νέας νομοθέτησης, που οδήγησε σε ένα πολύ μεγάλο αριθμό αιτούντων, οι οποίοι στην πράξη δεν προστατεύονται, καθώς αφήνονται σε ένα σύστημα ασαφές, δυσλειτουργικό, με αργούς ρυθμούς. Υπάρχουν, δηλαδή, δεκάδες χιλιάδες αιτήσεις σε εκκρεμότητα, περίπλοκες διαδικασίες και ουσιαστικά μη αποτελεσματικό, με συνέπεια, στην πραγματικότητα, να εγκλωβίζονται σε μια μετέωρη κατάσταση αβεβαιότητας και εκκρεμότητας για πολύ μεγάλα χρονικά διαστήματα έως πολλά χρόνια.

Ακόμη, επιχειρεί να εξαλείψει τις συνέπειες μιας νομοθέτησης που αγνοούσε ότι το δίκαιο της διεθνούς προστασίας, είναι ποιοτικώς και ουσιωδώς διάφορο του εν γένει δικαίου των αλλοδαπών. Μιας νομοθέτησης που αγνοούσε ότι το δίκαιο διεθνούς προστασίας σκοπό έχει να προστατέψει μόνο τους ικέτες, ως ύψιστη πράξη ανθρωπισμού και όχι να διευρύνει τα όρια, τις έννοιες και να συμπεριλάβει πρόσωπα, που στερούνται αυτών των χαρακτηριστικών. Δηλαδή, του πρόσφυγα, του αιτούντος άσυλο, του αιτούντος διεθνή προστασία. Να εξαλείψει τις συνέπειες μια νομοθέτησης, που οδήγησε σε ένα απροσδιόριστο αριθμό υπηκόων τρίτων χωρών, οι οποίοι παραμένουν στην χώρα, χωρίς νόμιμη αιτία, οι οποίοι είναι πάνω από τους μισούς από αυτούς των οποίων εξετάστηκε η αίτησή τους. Οι οποίοι δεν προστατεύονται, αλλά αφήνονται σε κυκλώματα που τους εκμεταλλεύονται, που δεν εντοπίζονται από τις αρχές και κατά συνέπεια δεν επιστρέφονται στις χώρες καταγωγής τους.

Τελειώνω, απαριθμώντας τα κυριότερα σημεία, κυρία Πρόεδρε, και τις προβλέψεις των προβλεπόμενων διατάξεων του σχεδίου νόμου. Πρώτον, η ολοκληρωμένη εναρμόνιση του εθνικού δικαίου, όπως παραπάνω περιέγραψα. Η συμμόρφωση της εθνικής έννομης τάξης προς την ομολογία του Ευρωπαϊκού Δικαστηρίου Ανθρωπίνων Δικαιωμάτων. Η θέσπιση των 5 διακριτών σταδίων, για την διαδικασία υποδοχής, ταυτοποίησης των υπηκόων τρίτων χωρών ή των ιθαγενών. Δηλαδή ενημέρωση, υπαγωγή, καταγραφή, ιατρικός έλεγχος και παραπομπή σε διαδικασία υπαγωγής σε καθεστώς διεθνούς προστασίας και περαιτέρω παραπομπή και μετακίνηση.

 Ο επαναπροσδιορισμός της έννοιας ευάλωτος, έτσι ώστε να μην γίνεται κατάχρηση των ευνοϊκών προβλέψεων και δικαιωμάτων, που απολαμβάνουν οι εν λόγω κοινωνικές ομάδες, που πολλές φορές καταλήγει τελικά να είναι σε βάρος των πραγματικά ευάλωτων, και των πραγματικά εχόντων ανάγκη για διεθνή προστασία. Ακόμα, εισαγωγή ρυθμίσεων προς το σκοπό της καθιέρωσης και εμπέδωσης του καθήκον της συνεργασίας, που πρέπει να έχουν οι αιτούντες, με τις αρμόδιες αρχές και υπηρεσίες, εν τέλει να επιδιώξουμε μία δίκαιη ισορροπία ανάμεσα στην προστασία των αιτούντων και στο καθήκον να συνεργάζονται με τις ελληνικές αρχές. Η πρόβλεψη μέσω των προτεινόμενων διατάξεων, για μία ουσιαστική ένταξη και ενσωμάτωση, στην ελληνική κοινωνία, διότι αυτό είναι και το μεγάλο ζητούμενο στο επόμενο βήμα. Δηλαδή, να αδειάσουμε τα στρατόπεδα, να ενταχθούν οι άνθρωποι στα οικιστικά συστήματα, στις πόλεις μας, στην ύπαιθρο, να πάνε τα παιδιά τους σχολείο και να γίνουν πολίτες αυτής της χώρας.

 Ο ορισμός των προδιαγραφών των συνθηκών κράτησης των αιτούντων, με γνώμονα τον σεβασμό των δικαιωμάτων τους, όπως αυτά έχουν ερμηνευτεί από το Δικαστήριο Δικαιωμάτων του Ανθρώπου, σε συμμόρφωση πάντα με το ενωσιακό δίκαιο. Η διασφάλιση της οικογενειακής ενότητας των αιτούντων και η προστασία των ανηλίκων, είτε αυτά είναι ασυνόδευτα, που είναι πάρα πολύ μεγάλο κεφάλαιο, είτε μη. Η εισαγωγή κυρώσεων, για τις περιπτώσεις που διαταράσσεται η ομαλή λειτουργία των Κέντρων και των δομών, ειδικότερα σε περιπτώσεις βίαιων συμπεριφορών εντός αυτών. Η σαφής καταγραφή και αποτύπωση όλων των απαιτούμενων ενεργειών, διαδικασιών και προθεσμιών εντός των οποίων πρέπει να προβαίνουν οι αρμόδιες εθνικές αρχές και οι αιτούντες ή οι δικηγόροι τους ή εξουσιοδοτημένοι σύμβουλοί τους, προκειμένου να ολοκληρωθεί η διαδικασία εξέτασης του αιτήματος τους, της προσφυγής τους, πάντα με απόλυτο σεβασμό στα δικαιώματα των αιτούντων, αλλά και με γνώμονα την αποσαφήνιση της στήριξης όλων των υποχρεώσεών τους.

Ενδέκατον, ο καθορισμός της διαδικασίας συζήτησης των προσφυγών ενώπιων των ανεξάρτητων επιτροπών προσφυγών με την καθιέρωση της υποχρεωτικής αυτοπρόσωπης παράστασης του προσφεύγοντος ή μαζί με τον πληρεξούσιο δικηγόρο του. Η πρόβλεψη για αποτελεσματική και ουσιαστική παροχή δικαστικής προστασίας στους αιτούντες διεθνής προστασίας μέσω της δυνατότητας αίτησης ακύρωσης και προσφυγής ενώπιων των διοικητικών δικαστηρίων με σαφείς προθεσμίες που πρέπει να τηρούνται απ’ όλους.

Η μεταφορά της αρμοδιότητας της εκδίκασης των υποθέσεων που αφορούν την αναγνώριση αλλοδαπού ως πρόσφυγα από τα διοικητικά εφετεία στα διοικητικά πρωτοδικεία Αθηνών και Θεσσαλονίκης λόγω ανάγκης ταχείας εκδίκασης, δηλαδή εκεί που δημιουργούνται συγκεκριμένα τμήματα που θα διαθέτουν υποδομές, νέους δικαστές, προκειμένου να εκδικάσουν τη συγκεκριμένη κατηγορία διαφορών.

Τέλος, τη λειτουργική αναδιάρθρωση των ανεξάρτητων επιτροπών προσφυγών με την πρόβλεψη να συγκροτούνται από τρεις δικαστικούς λειτουργούς προς το σκοπό της ενίσχυσης της παρεχόμενης προστασίας και της παροχής της ύψιστης εγγύησης ότι τα αιτήματα των υπηκόων τρίτων χωρών θα εξετάζονται από ένα όργανο που πληροί όλες τις εγγυήσεις που απαιτούνται από το ενωσιακό δίκαιο όσο και από το δίκαιο της Ευρωπαϊκής σύμβασης δικαιωμάτων του ανθρώπου. Ευχαριστώ πολύ.

**ΣΟΦΙΑ ΒΟΥΛΤΕΨΗ(Αντιπρόεδρος της Επιτροπής):** Ευχαριστούμε, κύριε Υπουργέ. Εισερχόμαστε στις εισηγήσεις των συναδέλφων.

Τον λόγο έχει ο κ. Καμίνης.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής**): Ευχαριστώ, κυρία Πρόεδρε. Ευχαριστώ και τους συναδέλφους που μου έδωσαν την προτεραιότητα. Συνηθίζουμε να λέμε για πάρα πολλά ζητήματα ότι χρειάζεται συναίνεση. Αυτό το ζήτημα είναι κατ’ εξοχήν ένα θέμα όπου θα πρέπει να δούμε πώς οι πτέρυγες της Βουλής θα μπορέσουμε σε κάποια βασικά τουλάχιστον σημεία να συμπέσουμε. Πρώτα απ’ όλα, είναι ένα διαχρονικό ζήτημα. Αν μου επιτρέπετε, το έχω παρακολουθήσει από το 1998 ως βοηθός Συνήγορος του Πολίτη, στη συνέχεια το 2003 ως Συνήγορος του Πολίτη και μετά και ως Δήμαρχος Αθηναίων, οπότε μπορώ να καταλάβω τη χρονική διάρκεια του ζητήματος, το βάθος του.

Το δεύτερο είναι ότι είναι ένα ζήτημα φυσικά που απασχολεί όλον τον πλανήτη, έχει αλλάξει πολιτικές ισορροπίες σε πάρα πολλές χώρες, έχει αλλάξει πολλά στερεότυπα και δεδομένα. Ακριβώς, λοιπόν, για αυτή τη σοβαρότητά του, θα πρέπει να είμαστε πάρα πολύ υπεύθυνοι σε αυτά που θα λέμε και ειδικά σε αυτή τη χώρα, επειδή πρόκειται για το ζήτημα των ροών που μπορεί να έχουν μια τροπή, όχι μόνο αιφνιδιαστική, αλλά και σχεδόν αναπότρεπτη, θα πρέπει να είμαστε ακόμα πιο υπεύθυνοι, γιατί όλοι έχουμε την εμπειρία του 2015 – 2016 και εν μέρει έστω και αν ήταν ηπιότερη και την πρόσφατη.

Δυστυχώς, διαχρονικά, αυτό που έχω καταλάβει είναι ότι σε αυτό το ζήτημα υπήρξε πάντοτε μια εσφαλμένη διαχείριση λόγω εν μέρει ιδεοληψιών από όλες τις πλευρές, κυρίως θα έλεγα και λόγω της ανικανότητας της δημόσιας διοίκησης της δικής μας. Δεν θα επεκταθώ επιμέρους σε παθογένειες, αλλά δεν μπόρεσε η ελληνική δημόσια διοίκηση να αρθεί στο ύψος των περιστάσεων. Δεν μπόρεσε τότε που οι ροές ήταν σταδιακές, πόσο μάλλον τώρα που έχουμε μαζικές ροές και έχουμε αυτή τη στιγμή εκκρεμείς αιτήσεις σε εκρηκτικό βαθμό. Αν δεν κάνω λάθος περίπου οι αιτήσεις στις πρωτοβάθμιες επιτροπές ασύλου είναι γύρω στις 70.000. Έτσι δεν είναι κύριε Υπουργέ;

**ΜΙΧΑΛΗΣ ΧΡΥΣΟΧΟΙΔΗΣ (Υπουργός Προστασίας του Πολίτη):** Σωστά.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής**): Και στις ανεξάρτητες επιτροπές προσφυγών είναι περίπου 14.000;

**ΜΙΧΑΛΗΣ ΧΡΥΣΟΧΟΙΔΗΣ(Υπουργός Προστασίας του Πολίτη):** Περίπου.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής**): Ωραία. Οι αριθμοί είναι τεράστιοι. Επομένως, αυτό που διαφαίνεται ήδη από όλη την οικονομία του νομοσχεδίου είναι ότι πάμε σε μια αυστηροποίηση. Πάμε σε μια αυστηροποίηση, γιατί το προηγούμενο καθεστώς, για τους λόγους που προανέφερα, ήταν ένα καθεστώς σχετικά «φιλελεύθερο».

Τι συνέβη χονδρικά, πρώτα απ' όλα; Έχουμε την κοινή δήλωση Ε.Ε.-Τουρκίας τον Μάρτιο του 2016, η οποία βάζει ένα χρονικό όριο ότι όποιοι έρχονται από τα νησιά, από εκείνη την ημερομηνία, θα εξετάζονται οι αιτήσεις τους στα νησιά και αναλόγως θα προωθούνται στην Τουρκία. Αυτό, λόγω των βραδύτατων ρυθμών εξέτασης των αιτημάτων ασύλου και βέβαια των μαζικών ροών, οδήγησε σε μια υπερσυγκέντρωση στα νησιά και αυτό, πιστεύω, εξώθησε τις προηγούμενες Κυβερνήσεις, από το 2015 και εδώ, να διευρύνουν υπέρμετρα την έννοια της ευαλωτότητας. Υπάρχουν κάποιοι αριθμοί, κάποια ποσοστά, που μου έχουν αναφέρει, σύμφωνα με τα οποία, 87% από αυτούς που έχουν αφιχθεί στα νησιά διεκπεραιώθηκαν στην ηπειρωτική Ελλάδα, η συντριπτική πλειονότητα από αυτούς, το 82% με καθεστώς ευαλωτότητας και ένα 4% περίπου, λόγω του ότι υπήγοντο στις διατάξεις τις κοινές. Να σημειωθεί ότι στην ηπειρωτική Ελλάδα, κανονικά, θα πρέπει να εξετάζονται οι αιτήσεις των ανθρώπων, εκείνες οι οποίες είχαν έρθει πριν από τον Μάρτιο του 2016, οι οποίες υπάγονται στο καθεστώς του Δουβλίνου. Τώρα, έχουμε πάρα πολλούς ανθρώπους, στη συντριπτική πλειονότητα, στην ηπειρωτική Ελλάδα.

Η Τουρκία, πιστεύω σε αγαστή αρμονία με τις χώρες της Ε.Ε., δεν ήθελε με κανένα τρόπο να φεύγουν οι άνθρωποι από τα νησιά και να πηγαίνουν στην ηπειρωτική Ελλάδα. Η μεν Ε.Ε. δεν το ήθελε, γιατί φοβόταν ότι οι άνθρωποι αυτοί, με τον ένα ή με τον άλλο τρόπο, θα περάσουν σε άλλες ευρωπαϊκές χώρες, η δε Τουρκία με τη δικαιολογία, ότι δεν μπορούσε να κρίνει αν αυτοί υπήγοντο στην συμφωνία του 2016 ή πριν, γιατί οι πριν δεν υπάγονται σε αυτή την κοινή δήλωση.

Τις επιμέρους διατάξεις, θα τις δούμε. Υπάρχει μια γενικότερη τάση προς την αυστηροποίηση- αυτό το είπαμε- υπάρχει όμως και μια γενικότερη εξαγγελία της Κυβέρνησης, η οποία διαβλέπει, είπε και είναι βέβαιη η Κυβέρνηση, ότι το προφίλ το τελευταίο καιρό- αυτό μας είπε ο κ. Κουμουτσάκος στην Επιτροπή- τείνει να είναι περισσότερο μεταναστευτικό παρά προσφυγικό. Αυτό είναι κάτι που θέλει εξήγηση, το να χαρακτηρίζεις «in abstracto» ασφαλείς κάποιες χώρες, στις οποίες θα μπορείς να επιστρέψεις τους παράτυπους μετανάστες. Είναι ένας αριθμός, ο οποίος δεν είναι απεριόριστος σε σχέση με τις χώρες προέλευσης. Ασφαλής μπορεί να χαρακτηριστεί η Αλγερία, ασφαλές μπορεί να χαρακτηριστεί το Μπαγκλαντές, αλλά άλλες χώρες από τις οποίες οι ροές που φτάνουν στην Ελλάδα, όπως το Αφγανιστάν, όπου, τον τελευταίο καιρό, έχει αυξηθεί υπέρμετρα η αύξηση των ανθρώπων, δεν είναι in abstracto γενικά ασφαλής χώρα. Πρέπει να είναι εξατομικευμένη η κρίση. Υπάρχουν περιοχές στο Αφγανιστάν, οι οποίες, αυτή τη στιγμή, αποτελούν εστίες εχθροπραξιών και διώξεων. Αυτό, λοιπόν, σχετικά με τις ροές και με τη γενική κατηγοριοποίηση που πάει να γίνει. Μετά, προβαίνετε σε πολλές κατηγοριοποιήσεις, από την πλευρά σας, για την εξέταση των αιτημάτων ασύλου. Έχετε δώδεκα λόγους προτεραιοποίησης και άλλους τρεις απόλυτης προτεραιοποίησης. Αναρωτιέμαι μήπως η προτεραιοποίηση πάει να γίνει κανόνας και μήπως τελικά οι περισσότεροι ενταχθούν εκεί, οπότε η προτεραιοποίηση θα είναι «δώρο-άδωρο»;

Δεύτερον. Μεταφέρουμε από τα Διοικητικά Εφετεία στα Διοικητικά Πρωτοδικεία. Εδώ πέρα μιλήσατε για ειδικά τμήματα. Ελπίζω ότι πράγματι θα σας παραχωρηθεί ικανός αριθμός δικαστικών λειτουργών, οι οποίοι θα αφιερωθούν ειδικά στην εξέταση των υποθέσεων αυτών. Τα συγκεντρώνετε στο Διοικητικό Πρωτοδικείο Αθηνών και στο Διοικητικό Πρωτοδικείο Θεσσαλονίκης. Η Αθήνα έχει 210 Πρωτοδίκες, η Θεσσαλονίκη έχει 84 και οι αριθμοί των εκκρεμών υποθέσεων στα Πρωτοδικεία αυτά, είναι εφιαλτικοί. Το σύνολο των εκκρεμών υποθέσεων, δηλαδή αυτών που δεν έχει προσδιοριστεί δικάσιμος ή έχει προσδιοριστεί ή έχει συζητηθεί, αλλά δεν έχει εκδοθεί απόφαση, στην Αθήνα είναι 62.740 και στη Θεσσαλονίκη 22.520 υποθέσεις. Αυτοί είναι κάποιοι πρόσφατοι αριθμοί που έχω. Πώς θα μπορέσετε να αποφύγετε εκεί πέρα ένα φαινόμενο συμφόρησης; Πώς θα μπορέσετε να αποσυμφορήσετε τις 70.000 αιτήσεις, οι οποίες εκκρεμούν, αυτή τη στιγμή, στις πρωτοβάθμιες Επιτροπές Ασύλου;

Επίσης, θα ήθελα, στη συγκεκριμένη περίπτωση, να τονίσω ότι δεν ξέρω αν το έχετε εξετάσει, αλλά ελπίζω να το έχετε κοιτάξει. Πλέον, οι Ανεξάρτητες Επιτροπές Προσφυγών απαρτίζονται αμιγώς από δικαστικούς λειτουργούς. Στη μονομελή σύνθεσή τους, από τον Πρόεδρο και μετά είναι τριμελής σύνθεση. Μέχρι τώρα είχαμε μικτό χαρακτήρα. Έχετε εξετάσει το Άρθρο 89 του Συντάγματος, το οποίο καταρχήν απαγορεύει τη συμμετοχή δικαστικών λειτουργών σε Επιτροπές της δημόσιας διοίκησης; Και λέγοντας «συμμετοχή», προφανώς ο Συνταγματικός νομοθέτης, με τις εξαιρέσεις που καθιερώνει και την επιτρέπει, εννοεί ότι δεν είναι μοναδικά μέλη των Επιτροπών αυτών οι δικαστικοί. Ότι υπάρχουν και μη δικαστικά μέλη. Εδώ πέρα, οι Επιτροπές απαρτίζονται αποκλειστικά από δικαστικούς. Στην ουσία, από τη σύνθεσή τους, είναι δικαστήρια. Το έχετε δει αυτό το ζήτημα από συνταγματική σκοπιά, κύριε Υπουργέ;

Θα ήθελα να ολοκληρώσω με το θέμα της δημόσιας διοίκησης, διότι εκεί πιστεύω ότι είναι το μεγάλο πρόβλημα. Εδώ, χρειάζεται, κύριε Υπουργέ, όχι απλώς ένα νομοθέτημα, το οποίο, όσο καλές διατάξεις και αν έχει, όσο και αν ενισχύει με προσωπικό τις διάφορες δικαστικές ή διοικητικές υπηρεσίες, δεν θα μπορέσει, ουσιαστικά, να ανταποκριθεί στα τεράστια μεγέθη, με τα οποία έχουμε να κάνουμε, εάν δεν υπάρξει επιχειρησιακό σχέδιο.

Επιχειρησιακό σχέδιο σημαίνει ότι έχω χρονοδιαγράμματα, έχω κάνει μετρήσεις. Με βάση αυτές τις μετρήσεις, επιλέγω τα όργανα, τη σύνθεσή τους, τη στελέχωσή τους. Και έχω εκπονήσει και σενάρια. Ένα σενάριο ήπιο, στο οποίο υποθέτουμε ότι οι ροές θα συνεχιστούν περίπου όπως πέρσι το χειμώνα. Ένα σενάριο μέτριας έντασης, το οποίο μπορούμε να πούμε ότι είναι κάτι ανάλογο με αυτό που συνέβη τις περασμένες εβδομάδες και τώρα. Και ένα σενάριο – ο μοι γένοιτο - όξυνσης του φαινομένου.

Χωρίς επιχειρησιακό σχέδιο, το οποίο να τα προβλέπει όλα αυτά, θεωρώ ότι διατρέχουμε τον κίνδυνο και πάλι, ουσιαστικά, να αναπαραγάγουμε ένα τεράστιο πρόβλημα για τη χώρα, το οποίο ξέρουμε ότι έχει ευρύτερες επιπτώσεις.

Σας ευχαριστώ πολύ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Ευχαριστούμε, κύριε Καμίνη. Τον λόγο έχει τώρα ο Εισηγητής της Πλειοψηφίας κ. Καππάτος.

**ΠΑΝΑΓΗΣ ΚΑΠΠΑΤΟΣ (Εισηγητής της Πλειοψηφίας):** Ευχαριστώ, κυρία Πρόεδρε.

Κυρία Πρόεδρε, κύριε Υπουργέ, κύριε Γενικέ Γραμματέα, κυρίες και κύριοι συνάδελφοι, το ζήτημα των μεταναστευτικών και προσφυγικών ροών αποτελεί μια πελώρια πρόκληση για την ελληνική πολιτεία και κοινωνία.

Μετά την οικονομική κρίση, το μεταναστευτικό αποτέλεσε, τα τελευταία πέντε χρόνια, ίσως το μεγαλύτερο πρόβλημα για τη χώρα μας. Όπως έχει τονίσει και ο Πρωθυπουργός της χώρας Κυριάκος Μητσοτάκης, με την πάροδο του χρόνου, το ζήτημα γίνεται από προσφυγικό όλο και περισσότερο μεταναστευτικό. Η διαχείριση των μεταναστευτικών ροών θα συνεχίσει να αποτελεί διαρκή πρόκληση για τα χρόνια που έρχονται. Το θεσμικό πλαίσιο και η νομοθεσία που ρυθμίζει την άσκηση πολιτικής στο πεδίο αυτό, αποτελεί βασικό εργαλείο για την επιτυχή διαχείριση του ζητήματος.

 Το νομοσχέδιο περί διεθνούς προστασίας που εισάγει το Υπουργείο Προστασίας του Πολίτη αποτελεί ένα σημαντικό κρίκο σε μια ρυθμιστική και νομοθετική αλυσίδα.

Πρόκειται για ένα νομοθετικό μαραθώνιο τον οποίον η ελληνική πολιτεία, κυρίες και κύριοι συνάδελφοι, πρέπει να κερδίσει για να μη μείνει πίσω από τις διεθνείς εξελίξεις, για να μην υφίσταται τις αρνητικές συνέπειες του φαινομένου για την συνοχή της κοινωνίας μας. Αυτό μπορεί να επιτευχθεί μόνο με ένα σύγχρονο και εφαρμόσιμο νομοθετικό πλαίσιο. Η εναρμόνιση, ο εκσυγχρονισμός και η προσαρμογή της ελληνικής νομοθεσίας στο ζήτημα αυτό απαιτείται να είναι διαρκής.

Πρόκειται, άλλωστε, για ένα πρόβλημα διεθνές, οξύτατο και πολύπλοκο.

Αφορά μια σειρά συχνά αντικρουόμενων ζητημάτων στην Ελλάδα, την Ευρώπη και τον κόσμο.

Κάθε νέα νομοθετική αναμόρφωση αξιοποιεί την θεσμική εμπειρία που σταδιακά αποκτά το γενικό κράτος.

Η Ελλάδα, όπως όλοι στην αίθουσα γνωρίζετε, αντιμετωπίζει σήμερα σοβαρά προβλήματα με τη διαχείριση του μεταναστευτικού, χωρίς να υποτιμάται το μέγεθος και η πολυπλοκότητα του φαινομένου, αυτό που η σημερινή Κυβέρνηση παρέλαβε στη διαχείριση του μεταναστευτικού, αποτελεί μια εξόχως προβληματική κατάσταση. Μια κατάσταση, που οφείλουμε να βελτιώσουμε.

 Τι παρέλαβε, λοιπόν, η νέα Κυβέρνηση το καλοκαίρι; Μια χώρα χωρίς συγκροτημένη πολιτική για το μεταναστευτικό. Μια κοινωνία δυσαρεστημένη με τη διαχείριση της προηγούμενης Κυβέρνησης. Μια κοινωνία που είχε την αίσθηση ότι η Ελλάδα είναι μια χώρα στην οποία δεν εφαρμόζεται ο νόμος.

Υπηρεσίες υποδοχής και ασύλου υποστελεχωμένες, χωρίς οργανογράμματα, με μόνο το 40% των οργανικών θέσεων να είναι καλυμμένες. Ένα νομικό καθεστώς που οδηγούσε σε ακραία διαχειριστικά αδιέξοδα. Με το 85% των μεταναστών να κατατάσσονται σε ευάλωτες ομάδες.

Δομές φιλοξενίας με απάνθρωπες συνθήκες για τους μετανάστες, που εγκαταλείφθηκαν ανυπεράσπιστοι σε εγκληματικά στοιχεία και άλλους κινδύνους.

Χαοτική οικονομική διαχείριση που έχει προκαλέσει την επέμβαση των εισαγγελικών αρχών και της ευρωπαϊκής υπηρεσίας καταπολέμησης της απάτης.

Τοπικές κοινωνίες σε αναβρασμό και διχασμό. Δημόσιες υπηρεσίες επιβαρυμένες και δυσλειτουργικές. 67.000 αιτήσεις ασύλου σε εκκρεμότητα. 14.000 προσφυγές εναντίον αποφάσεων σε εκκρεμότητα.

Με βάση τα παραπάνω, τι καλούμαστε να θεραπεύσουμε; Ποιοι είναι σε αδρές γραμμές οι τομείς στους οποίους το σχέδιο νόμου εστιάζει για να βελτιωθεί η κατάσταση.

 Πρώτον, να γίνεται ταχύτερα η διαδικασία εξέτασης των αιτημάτων ασύλου για να μην εγκλωβίζονται επί μακρόν άνθρωποι στη χώρα μας σε ένα ασαφές καθεστώς.

 Δεύτερον, να επιταχυνθούν οι διαδικασίες επιστροφής όσον δεν δικαιούνται άσυλο.

Τρίτον, να αποκατασταθεί το αίσθημα ασφάλειας και η έννομη τάξη για τους πολίτες και τους μετανάστες ή πρόσφυγες.

Να αποκατασταθεί ο σεβασμός των συνόρων μας ζήτημα που έχει κρίσιμη γεωπολιτική διάσταση για την χώρα.

Πέμπτο, να βελτιωθούν οι συνθήκες φιλοξενίας και η ενημέρωση των αιτούντων άσυλο.

 Με ποιους τρόπους θα επιτευχθούν οι παραπάνω στόχοι;

Το σχέδιο νόμου απαντά σε αυτά τα προβλήματα με συγκεκριμένα μέτρα και αυτονόητα εστιάζει κυρίως στη διαδικασία απονομής καθεστώτος διεθνούς προστασίας.

Για το σκοπό αυτό, εισάγονται καινοτόμες νομοθετικές ρυθμίσεις.

 Πρώτον, κωδικοποίηση πολλών διάσπαρτων ρυθμίσεων σε ένα εύχρηστο νομοθετικό πλαίσιο, εναρμονισμένο με την κοινοτική νομοθεσία.

Δεύτερον, επιταχύνονται οι επιστροφές μέσω της κατάργησης της προηγούμενης διαδικασίας προσφυγών και των καθυστερήσεων που αυτή συνεπαγόταν.

Τρίτον, συνδέεται η εξέταση κάθε υπόθεσης με τον σεβασμό των κανόνων και του κράτους δικαίου από τους αιτούντες άσυλο. Οι παραβατικές συμπεριφορές θα έχουν πλέον συνέπειες.

Τέταρτον, επανασχεδιάζεται η λειτουργία του συστήματος και ενισχύονται οι υπηρεσίες υποδοχής και ασύλου.

Πέμπτον, βελτιώνεται ο μηχανισμός εντοπισμού και ελέγχου των αιτούντων άσυλο.

Έκτον, ρυθμίζονται εργασιακά και εκπαιδευτικά ζητήματα των αιτούντων άσυλο.

 Έβδομον, επανακαθορίζεται το περιεχόμενο όρων όπως ευάλωτες ομάδες και μέλη οικογενείας, ενώ καταρτίζεται για πρώτη φορά κατάλογος ασφαλών χωρών.

Η επιχειρούμενη με το παρόν νομοσχέδιο συστηματοποίηση και αναπροσαρμογή του συνόλου των διατάξεων που αφορούν στη διεθνή προστασία σε ένα ενιαίο νομοθέτημα εύλογα αποκτά τον χαρακτήρα τομής.

Η αναγνώριση και το καθεστώς των πολιτών τρίτων χωρών ή των ατόμων που δικαιούνται επικουρική προστασία, η υποδοχή των ανώτερων αιτούντων, η διαδικασία χορήγησης και ανάκλησης του καθεστώτος διεθνούς προστασίας, καθώς και η διαδικασία παροχής δικαστικής προστασίας συγκροτούνται το υπό συζήτηση νομοσχέδιο. Ας δούμε, όμως, στην πράξη, τις παρεμβάσεις που επιχειρούνται με το παρόν νομοσχέδιο και τα προβλήματα εκείνα που θεραπεύουμε.

Πρώτον, ο κατακερματισμός διατάξεων των νομοθετημάτων αντικαθίσταται από ένα σαφές, συνεκτικό και ξεκάθαρα νομικό πλαίσιο. Δεύτερον, το εν πολλοίς αδόμητο ελληνικό σύστημα παροχής ασύλου, διορθώνεται και δίνει τη θέση του σε ένα εκ βάθρων αναδιαμορφωμένο σύστημα. Τρίτον, επανασχεδιάζουμε ένα σύστημα σε αρμονία με τις επιταγές του ενωσιακού νομοθέτη, που δεν διακηρύσσει απλά, αλλά σέβεται στην πράξη τα δικαιώματα των αιτούντων άσυλο. Τέταρτον, υιοθετούμε κανόνες σαφείς και συγκεκριμένους, ως προς το τι ισχύει στην ελληνική έννομο τάξη και πως εφαρμόζονται στο πεδίο, λαμβάνοντας υπ' όψιν την ανάγκη των αιτούντων να κατανοήσουν ουσιαστικά τη διαδικασία, υπό την πίεση της δυσχερούς θέσης, στην οποία περιέρχονται. Πέμπτον, εξαλειφθούμε τις συνέπειες μιας νομοθέτησης, που οδήγησε αφενός μεγάλο αριθμό αιτούντων σε μια μετέωρη κατάσταση, που οι αργοί ρυθμοί, οι περίπλοκες διαδικασίες και η αναποτελεσματική διαχείριση, λειτούργησαν ως τροχοπέδη.

Προκειμένου να εκπληρώσουμε τις ανωτέρω στοχεύσεις, το προτεινόμενο σχέδιο νόμου χρησιμοποιεί ως εργαλεία τις οδηγίες του ευρωπαϊκού κοινοβουλίου και του συμβουλίου, την υπάρχουσα εθνική και ευρωπαϊκή νομολογία, τους κανόνες καλής νομοθέτησης που οι σαφείς και συγκεκριμένες ρυθμίσεις υιοθετούν, καθώς και την πρόβλεψη για την συνεχή και σε κάθε στάδιο ενημέρωση των αιτούντων για τα δικαιώματα και τις υποχρεώσεις τους.

Όσον αφορά στην αρχιτεκτονική του σχεδίου νόμου, διαρθρώνεται σε 121 άρθρα διαιρεμένα σε τέσσερα μέρη. Στο Α΄ μέρος που αποτελείται από τα πρώτα 38, ενσωματώνεται εκ νέου η οδηγία 2011/95 του ευρωπαϊκού κοινοβουλίου και του συμβουλίου της 13ης Δεκεμβρίου 2011, που αφορά στις απαιτήσεις για την αναγνώριση των υπηκόων τρίτων χωρών ή των ανιθαγενών, ως δικαιούχων διεθνούς προστασίας για ένα ενιαίο καθεστώς για τους πρόσφυγες ή για τα άτομα που δικαιούνται επικουρική προστασία και για το περιεχόμενο της παρεχόμενης προστασίας. Στο Β΄ μέρος ενσωματώνεται εκ νέου η οδηγία 2013/33 του ευρωπαϊκού κοινοβουλίου και του συμβουλίου, σχετικά με τις απαιτήσεις για την υποδοχή των αιτούντων διεθνή προστασία και στο Γ΄ μέρος, η 2013/32 που αφορά στις κοινές διαδικασίες για την χορήγηση και ανάκληση καθεστώτος διεθνούς προστασίας. Τα 46 και 47 της οδηγίας αυτής, ενσωματώνονται εκ νέου στο Δ΄ μέρος του νομοσχεδίου, περιλαμβάνοντας ρυθμίσεις που αφορούν στην δικαστική προστασία των αιτούντων, διεθνή προστασία, ενώ ειδικές μεταβατικές και καταργούμενες διατάξεις περιλαμβάνονται στο Ε΄ και τελευταίο μέρος του σχεδίου νόμου, που συζητάμε.

Αναλυτικότερα, στο Α΄ μέρος που αφορά στην οδηγία 2011/95 αναδιατυπώνεται η αναφορά στα μέλη της οικογένειας, συμπεριλαμβάνοντας τον σύζυγο ή τον εκτός γάμου σύντροφο του αιτούντος, τα ανήλικα άγαμα τέκνα, καθώς και τον πατέρα ή τη μητέρα ή άλλον ενήλικο που ασκεί την επιμέλεια του αιτούντος, αν εκείνος είναι ανήλικος. Ακολούθως, προβλέπεται ότι η ερμηνεία και η εφαρμογή του νομοσχεδίου, τελεί σε συμφωνία με την σύμβαση της Γενεύης του ’51, περί της νομικής κατάστασης των προσφύγων, όπως τροποποιήθηκε από το συναφές πρωτόκολλο της Νέας Υόρκης του 1967, καθώς και τις διεθνείς και ευρωπαϊκές συμβάσεις προστασίας των δικαιωμάτων του ανθρώπου, που έχουν επικυρωθεί από την Ελλάδα.

Στο ίδιο μέρος, οι προβλέψεις που αφορούν την αξιολόγηση αιτήσεων διεθνούς προστασίας, περιγράφουν τη διαδικασία που ακολουθείται από τις αρμόδιες αρχές παραλαβής ή και εξέτασης των αιτήσεων. Την ίδια στιγμή ενσωματώνεται στο εθνικό δίκαιο η ερμηνεία του δικαστηρίου της Ε.Ε., αναφορικά με την αξιολόγηση της αίτησης διεθνούς προστασίας σε περίπτωση απειλών δίωξης και σοβαρών βλαβών σε βάρος μέλους της οικογένειας του αιτούντος.

Ένα σημαντικό ζήτημα που το παρόν νομοσχέδιο θεραπεύει, αφορά τόσο στη χορήγηση του καθεστώτος του πρόσφυγα, όσο και στα σχετικά με την επικουρική προστασία. Αναφορικά με το πρώτο, περιλαμβάνονται η έννοια των πράξεων δίωξης, καθώς και οι μορφές που μπορεί να λάβουν αυτές, ενώ προσδιορίζονται παράμετροι όπως η αξιολόγηση των νόμων δίωξης, το βάσιμο του φόβου του αιτούντος, καθώς και οι προβλέψεις σχετικά με περιπτώσεις που ο αλλοδαπός ή ανιθαγενής παύει να είναι πρόσφυγας.

Στο σημείο αυτό, αξίζει να επισημάνουμε τη ρητή υποχρέωση των εθνικών αρχών, κατά τις περιπτώσεις εξέτασης ανάκλησης ή μη ανανέωσης του καθεστώτος, να προβαίνουν σε εξέταση κάθε αίτησης εξατομικευμένα και αιτιολογημένα, στο πνεύμα και το περιεχόμενο της εν λόγω οδηγίας. Αναφορικά με το δεύτερο, προσδιορίζεται πότε παύει η επικουρική προστασία και πότε αποκλείεται αλλοδαπός ή ανιθαγενής από αυτήν, ενώ κακουργήματα ή πλημμελήματα που λογίζονται ως σοβαρά εγκλήματα, απαριθμούνται και επικαιροποιούνται.

Σχετικά με το περιεχόμενο της διεθνούς προστασίας, στο παρόν σχέδιο αναδιατυπώνεται η έννοια των ευάλωτων προσώπων, κατοχυρώνεται η προστασία από την απομάκρυνση στο πλαίσιο της αρχής της μη επαναπροώθησης και λαμβάνεται μέριμνα για τα αναγκαία εκείνα μέτρα της διατήρησης της οικογενειακής ενότητας. Στο ίδιο πλαίσιο, περιγράφεται η διαδικασία χορήγησης άδειας διαμονής των δικαιούχων διεθνούς προστασίας και προβλέπεται η διάκριση της χρονικής διάρκειάς τους με κριτήριο το είδος του χορηγηθέντος καθεστώτος, προσφυγικό ή επικουρικής προστασίας. Συγκεκριμένα, για τους αναγνωρισμένους πρόσφυγες προβλέπεται τριετής διάρκεια ενώ για τους δικαιούχους επικουρικής προστασίας μονοετής αρχική διάρκεια με διετή διάρκεια για κάθε ανανέωση.

Πέραν των ανωτέρω, στο σχέδιο νόμου, που σήμερα συζητούμε, εντάσσονται μια σειρά προβλέψεων που θωρακίζουν τα επόμενα βήματα μετά την αναγνώριση του αιτούντος ως πρόσφυγα. Αυτές αφορούν στα ταξιδιωτικά έγγραφα που του χορηγούνται, στα σχετικά με την άσκηση επαγγελματικής δραστηριότητας και την ιατρική περίθαλψη, καθώς και την πρόσβαση στην εκπαίδευση με την υιοθέτηση ρητής υποχρέωσης των ανηλίκων να ενταχθούν σε μονάδες παροχής πρωτοβάθμιας και δευτεροβάθμιας εκπαίδευσης.

Στο δεύτερο μέρος και την Οδηγία 2013/33, περιγράφονται πλήρως και ευδιάκριτα τα πέντε στάδια υποδοχής και ταυτοποίησης των πολιτών τρίτων χωρών.

Στο πρώτο στάδιο, της ενημέρωσης, οι πολίτες λαμβάνουν τις απαραίτητες πληροφορίες υπό την υπηρεσία με απλό και προσιτό τρόπο, μεταξύ άλλων για τα δικαιώματα και τις υποχρεώσεις τους, την πιθανότητα μεταφοράς σε άλλες δομές, το περιεχόμενο της διεθνούς προστασίας και την υπαγωγή σε πρόγραμμα εθελουσίας επιστροφής. Στο δεύτερο στάδιο, της υπαγωγής, τελούν υπό καθεστώς περιορισμού και απαγόρευσης εξόδου από το κέντρο, με το τρίτο στάδιο να περιλαμβάνει την καταγραφή και ιατρικό έλεγχο. Κατά το τέταρτο στάδιο με τίτλο παραπομπή σε διαδικασία υπαγωγής σε καθεστώς διεθνούς προστασίας, θεσπίζεται νέα διαδικασία που συνδέει την υπηρεσία ασύλου με την υποδοχή, προβλέπει την ενεργό εμπλοκή του Διεθνούς Οργανισμού Μετανάστευσης και κατηγοριοποιεί τις αιτήσεις κατά προτεραιότητα ορισμένων έναντι άλλων. Στο πέμπτο στάδιο, της περαιτέρω παραπομπής και μετακίνησης, περιλαμβάνεται παραπομπή είτε σε κέντρα υποδοχής και ταυτοποίησης, είτε στις αρμόδιες υπηρεσίες για την υπαγωγή σε διαδικασίες επανεισδοχής, επιστροφής ή απέλασης.

Πέραν των ανωτέρω, στο πλαίσιο του δεύτερου μέρους επέρχονται μια σειρά καθοριστικών μεταβολών. Αυτές εντοπίζονται, καταρχάς, στις τροποποιήσεις θεμάτων κράτησης των αιτούντων διεθνή προστασία, για την οποία θεσμοθετείται νέα διαδικασία εξέτασης των αιτημάτων που επιταχύνει τις σχετικές διαδικασίες. Έτσι, επαναδιατυπώνονται οι προδιαγραφές για τις συνθήκες κράτησης των αιτούντων που θα είναι, πλέον, κατ' εξαίρεση, άρθρο 46 του νόμου, καθώς και η υποχρεωτική υποβολή των εισερχομένων, χωρίς τις νόμιμες διατυπώσεις, σε ιατρικές εξετάσεις και την πρόληψη μετάδοσης νοσημάτων.

Τέλος, καθορίζονται και οι λεπτομέρειες αναφορικά με την παροχή των υλικών συνθηκών υποδοχής των αιτούντων, ώστε να διασφαλιστεί η ασφάλεια, η οικογενειακή ενότητα και η ανθρώπινη αξιοπρέπεια.

Την ίδια ώρα, ισχυρές είναι οι προδιαγραφές σχετικά με τον περιορισμό ή την ανάκληση των υλικών συνθηκών υποδοχής. Αυτές αφορούν περιπτώσεις, όπως η εγκατάλειψη του χώρου υποδοχής, η μη έγκαιρη υποβολή αίτησης διεθνούς προστασίας, η τέλεση ποινικών αδικημάτων ή η περίπτωση κράτησης όσων συνιστούν κίνδυνο για την εθνική ασφάλεια και τη δημόσια τάξη.

Το τρίτο μέρος αφορά στην Οδηγία 2013/32, σχετικά με τις κοινές διαδικασίες χορήγησης και ανάκλησης καθεστώτος διεθνούς προστασίας. Εισάγεται πρόβλεψη παροχής δελτίου αιτούντος με διάρκεια ισχύος 6 μηνών και ανανέωσης μέχρι την ολοκλήρωση της διαδικασίας εξέτασης της αίτησης διεθνούς προστασίας. Προβλέπεται ακόμη το δικαίωμα πρόσβασης σε δικηγόρο ή άλλο σύμβουλο με δική του, όμως, δαπάνη.

Ας επικεντρωθούμε, όμως, στις διαδικασίες και τους κανόνες εξέτασης της αίτησης, οι οποίες επικαιροποιούνται και επιταχύνονται.

Κατά τον πρώτο βαθμό, η ολοκλήρωση της διαδικασίας εξέτασης περιορίζεται υποχρεωτικά στους 6 μήνες, με δυνατότητα παράτασης 3 μηνών σε περίπτωση μαζικών αφίξεων αλλοδαπών ή ανιθαγενών. Για τη ταχύρρυθμη διαδικασία, η εξέταση ολοκληρώνεται υποχρεωτικά εντός 20 ημερών με δυνατότητα παράτασης 10 ημερών κατ' αντιστοιχία με την προαναφερθείσα περίπτωση.

Ενισχυτικά στην εν λόγω διαδικασία, προβλέπεται σειρά κριτηρίων για να χαρακτηριστεί μια χώρα ως ασφαλής χώρα καταγωγής με την κατάρτιση αντίστοιχων καταλόγων.

Όσον αφορά στη δευτεροβάθμια διαδικασία, καθορίζονται οι αποφάσεις που δύναται να προσβληθούν με τη διαδικασία της προσφυγής ενώπιον της αρχής προσφυγών, η υποχρεωτική αυτοπρόσωπη παράσταση του προσφεύγοντος μαζί με τον πληρεξούσιο δικηγόρο, καθώς και οι προθεσμίες έκδοσης της απόφασης επί της προσφυγής σε πέντε κατηγορίες με ανώτερο χρονικό περιθώριο τους τρεις μήνες.

Στο σημείο αυτό, αξίζει να επισημάνουμε πως κατά τη διάρκεια της προθεσμίας κατά την άσκηση της προσφυγής ως και την επίδοση της απόφασης, ο αιτών επιτρέπεται να παραμείνει στο έδαφος της χώρας. Μάλιστα, στην περίπτωση διαταγής επιστροφής του αιτούντος κατά τον πρώτο βαθμό, εκείνη δεν εκτελείται μέχρι την έκδοση και κοινοποίηση της απόφασης επί της προσφυγής. Σχετικά με τις αιτήσεις ακύρωσης και το τέταρτο μέρος, το χρονικό πλαίσιο εντός του οποίου προσδιορίζεται, τοποθετείται ανάλογα με τον τύπο της αίτησης στις 30 ή 40 ημέρες από την κατάθεση.

Κυρίες και κύριοι συνάδελφοι, η Ελλάδα, με αυτό το σχέδιο νόμου, αποκτά, για πρώτη φορά, ένα ενιαίο νόμο περί διεθνούς προστασίας, στον οποίο ενσωματώνονται όλες οι Οδηγίες που συγκροτούν το κοινό ευρωπαϊκό σύστημα ασύλου και διέπουν τη διαχείριση των μεταναστευτικών ροών και των ανθρώπων που φιλοξενούμε στη χώρα μας. Η εισαγωγή του νόμου στο ελληνικό δίκαιο δε θα λύσει ως μαγείας σε ένα τόσο σύνθετο πρόβλημα, όπως το μεταναστευτικό. Ωστόσο, θα αποτελέσει ένα μεγάλο βήμα προς την κανονικότητα, ώστε η Ελλάδα να μη θεωρείται πλέον μια χώρα χωρίς μεταναστευτική πολιτική. Μια χώρα που απλά προσαρμόζεται σε ότι αποφασίζεται μεταξύ της Τουρκίας και των άλλων ευρωπαϊκών χωρών, χωρίς να έχει δική της πολιτική για ένα πρόβλημα, του οποίου τις σοβαρότατες συνέπειες υφίσταται.

Οφείλουμε απέναντι στους Έλληνες πολίτες και ιδιαίτερα στις τοπικές κοινωνίες, να επαναφέρουμε την ασφάλεια και τον σεβασμό των νόμων. Η Ελλάδα γενναιόδωρα παρέχει την πατροπαράδοτη φιλοξενία του λαού μας σε συνδυασμό με το σεβασμό του διεθνούς δικαίου για όσους αιτούνται άσυλο στη χώρα μας. Η ελληνική πολιτεία με το νόμο αυτό επαναφέρει δυναμικά την αυτονόητη απαίτηση να γίνονται σεβαστοί οι κανόνες και οι νόμοι που ισχύουν στη χώρα μας.

Ως Εισηγητής του νομοσχεδίου, σας καλώ να στηρίξετε το σχέδιο του Υπουργείου Προστασίας του Πολίτη. Είναι ένα μεγάλο βήμα μπροστά για όλους, για την ελληνική πολιτεία και τις υπηρεσίες της, για τη διεθνή εικόνα της χώρας, για τους αιτούντες άσυλο κατά την παραμονή τους. Μια νομοθετική πρωτοβουλία επίκαιρη και απαραίτητη για τη χώρα. Ευχαριστώ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Ψυχογιός.

**ΓΕΩΡΓΙΟΣ ΨΥΧΟΓΙΟΣ (Εισηγητής της Μειοψηφίας):** Ευχαριστώ, κυρία Πρόεδρε. Θα ξεκινήσω λέγοντας ότι, πράγματι, το μεταναστευτικό - προσφυγικό είναι ένα ζήτημα ευρωπαϊκό και διεθνές, απαιτεί συλλογικές λύσεις, μεγάλη σοβαρότητα και συντονισμό. Όμως, η κυβέρνηση, μέχρι τώρα, δεν έχει διεθνοποιήσει ή θέση σε ευρωπαϊκό επίπεδο το ζήτημα όπως θα έπρεπε ή όπως έκανε η προηγούμενη κυβέρνηση μέσα από τις διάφορες κινήσεις της, μέσα από τις συσκέψεις με τις χώρες του νότου. Αυτή η κίνηση της Μάλτας με την Ιταλία θα έπρεπε ήδη να μας έχει κινητοποιήσει για μια αντίστοιχη προσπάθεια και από εμάς και πρέπει να γίνει. Επίσης, μέσα από παρεμβάσεις σε διεθνή και ευρωπαϊκά όργανα και βέβαια, μέσα από διμερείς συμφωνίες που είχαν και νομικά ζητήματα, όπως, για παράδειγμα, αυτή με τη Γερμανία για τις οικογενειακές επανενώσεις.

Υπήρξαν κινήσεις και διεθνοποίησης και συντονισμού, οι οποίες, όμως, δεν έχουν συνεχιστεί και πρέπει να συνεχιστούν. Βέβαια, είναι εύλογο ότι δεν έχουν συνεχιστεί, γιατί η Ν.Δ. φαίνεται ότι δυστυχώς ή τουλάχιστον, κάποιοι από τη Ν.Δ., ανακάλυψαν ότι οι γεωπολιτικοί λόγοι είναι αυτοί που δημιουργούν τις ροές και όχι, ο ΣΥ.ΡΙΖ.Α. ή η συγκυρία. Επομένως, νομίζω ότι τώρα βρισκόμαστε σε ένα σημείο που έχει σταματήσει αυτή η υποκρισία, έχει το πρόβλημα μπει στις πραγματικές του διαστάσεις, έχει προσγειωθεί στην πραγματικότητα και πρέπει να δει τη βέλτιστη δυνατή λύση με βάση και ένα σχέδιο που υπήρχε τα προηγούμενα χρόνια και το οποίο, δεν μπορείτε να λοιδορείτε, δεν μπορεί να λέτε ότι η υπηρεσία ασύλου δεν απέδωσε, όταν από 200 άτομα έχουμε περάσει τους 1000 σαν προσωπικό και όταν στην Ευρώπη αυτή τη στιγμή είναι η δεύτερη σε διεκπεραίωση αιτημάτων και η τέταρτη σε ταχύτητες. Να πούμε ότι θέλει ενίσχυση, να πούμε ότι είναι ευρωπαϊκό ζήτημα, αλλά όχι, να λοιδορούμε τις δικές μας υπηρεσίες που έκαναν μια υπέρβαση τα προηγούμενα χρόνια.

Θα αναφερθώ σε ένα γενικό πλαίσιο και μετά θα πάω και στο νομοσχέδιο. Η κατάργηση του Υπουργείου Μεταναστευτικής Πολιτικής έδειξε αναμφισβήτητα ότι, για τη Ν.Δ., υποβαθμίστηκε η κρισιμότητα του ζητήματος και, βέβαια, παραπέμφθηκε σε θέμα κυρίως καταστολής και ασφάλειας.

Η κατάργηση της εγκυκλίου του ΑΜΚΑ, άφησε έξω αιτούντες άσυλο και βέβαια, παιδιά γεννημένα στη χώρα, αλλά και η πλήρης αδράνεια, τεράστια καθυστέρηση το πρώτο διάστημα για την αποσυμφόρηση των νησιών, δημιούργησε εκρηκτικές καταστάσεις στην Μόρια, τη Σάμο, στην Κω και αλλού. Την προηγούμενη εβδομάδα, είχαμε την ευκαιρία να πάμε με τον κ. Κώστα Αρβανίτη, τον ευρωβουλευτή του ΣΥ.ΡΙΖ.Α., στην Μόρια, και να δούμε 14.000 και πλέον ψυχές εκεί σε μια άνευ προηγουμένου κατάσταση, χωρίς να λέμε ότι δεν υπήρχαν ζητήματα και στη δική μας διακυβέρνηση, όμως, και εσείς, κύριε Υπουργέ, όταν επισκεφτήκατε την Μόρια, βρήκατε αυτές τις συνθήκες ικανοποιητικές, μάλιστα δώσατε και συγχαρητήρια στις υπηρεσίες και καλά κάνατε, διότι τότε ήταν έξι χιλιάδες άνθρωποι και 1500 ευάλωτοι, έτοιμοι να μεταφερθούν στην ενδοχώρα. Να πούμε και το εξής, ότι και αυτή η μεταφορά στην ενδοχώρα, πρέπει να συνδυάζεται και από αξιοπρεπείς συνθήκες και όχι αυτό που γίνεται στην Κόρινθο, στην πατρίδα μου, ή στη νέα Καβάλα, όπου οι άνθρωποι, αυτή τη στιγμή, υποφέρουν και ζουν σε πολύ δύσκολες συνθήκες, χωρίς στοιχειώδεις προϋποθέσεις και για αυτούς και για τις τοπικές κοινωνίες.

Νομίζω, λοιπόν, ότι δηλώσεις για εισβολείς που δεν δικαιούνται ανθρωπιστική βοήθεια, ή δηλώσεις που εξυμνούν πρακτικές τύπου Ellis Island, ή παρομοιάζουν τους πρόσφυγες με τους Πέρσες στη ναυμαχία της Σαλαμίνας, δεν βοηθούν σε αυτό το πλαίσιο και βέβαια, και αυτές οι δηλώσεις, από κάποιους, όχι από όλους προφανώς, για αποτροπή στη θάλασσα, παραβιάζουν τα στοιχειώδη τα του δικαίου της θάλασσας και έχουμε ζητήσει ήδη εξηγήσεις για το περιστατικό που συνέβη σήμερα στην Κω, χωρίς να προεξοφλούμε τίποτα και τιμώντας την προσπάθεια του λιμενικού, που όλα αυτά τα χρόνια και κυρίως, από το 2015 μέχρι το 2019 που γνωρίζουμε, έκανε 430.000 διασώσεις, αλλά θέλουμε εξηγήσεις.

Λέμε, λοιπόν, ότι τα προηγούμενα χρόνια, αλλά και τώρα, δυστυχώς, η κοινωνία δηλητηριάστηκε με ξενοφοβικά σύνδρομα και αντανακλαστικά και αυτή τη στιγμή, ενώ υπήρχε ένα πρόγραμμα, επαναλαμβάνω, με 20.000 θέσεις φιλοξενίας, με 25.000 θέσεις στα διαμερίσματα και 8.000 στα ξενοδοχεία, εν πάση περιπτώσει, άρχισε να λειτουργεί με καθυστέρηση και είδαμε τι έγινε σήμερα στα Βρασνά, το πρωί, όπου σας γυρίζει μπούμερανγκ αυτή η ρητορική, δυστυχώς, διότι όταν πηγαίναμε εμείς να εγκαταστήσουμε πρόσφυγες, κάποια στελέχη, βουλευτές, ήταν απέναντι εκείνο το διάστημα. Επίσης, στην Πεντέλη, με τα ασυνόδευτα που είπατε και εσείς, κύριε Υπουργέ, χρειάζεται μια συνολική σοβαρή πολιτική σε συνεννόηση με το ΕΚΑ.

Έρχομαι τώρα στο νομοσχέδιο. Με την κατάθεση του νομοσχεδίου περί διεθνούς προστασίας, επιβεβαιώνεται, νομίζω, για άλλη μια φορά, ότι αντιμετωπίζεται το ζήτημα του προσφυγικού με τη μορφή εντυπώσεων και είναι δυσάρεστο αυτό που λέω και θα εξηγήσω γιατί το λέω. Μετά από μία προσχηματική διαβούλευση πέντε μόνο ημερών, για ένα νομοσχέδιο το οποίο και εσείς διατυμπανίσατε και μετά τις αποφάσεις στο ΚΥΣΕΑ και άλλα ανώτατα όργανα και διαφημίσατε, ότι θα είναι κάτι το οποίο αποτελεί αιχμή σας το επόμενο διάστημα, το νομοσχέδιο κατατέθηκε την ίδια μέρα, μετά την πενθήμερη διαβούλευση. Λέτε, κύριε Υπουργέ, ότι θα κωδικοποιηθεί η νομοθεσία που περιλαμβάνει τις Οδηγίες για τη διεθνή προστασία σε ένα κείμενο. Επί της αρχής, αυτό, πράγματι, θα συνιστούσε μία καλή πρακτική και θα βοηθούσε και τη διοίκηση στην εφαρμογή. Όμως, γίνεται αυτό; Όχι, κύριοι συνάδελφοι δεν γίνεται αυτό. Αυτό που κάνετε είναι το εξής: Πρόκειται για μια παράθεση των τριών Οδηγιών και μάλιστα, προβληματική παράθεση, διότι εδώ υπάρχουν πολλές κακοτεχνίες, υπάρχουν αλληλοεπικαλύψεις διατάξεων, υπάρχουν νομοτεχνικά λάθη, τα οποία θα δυσκολέψουν τη ζωή της διοίκησης.

Ποια είναι, όμως, τελικά η φιλοσοφία ενός νομοσχεδίου, το οποίο, στην ουσία, κάνει ένα copy paste των προηγούμενων Οδηγιών που υιοθετήθηκαν το 2013, το 2016 και το 2018 και πού βρίσκονται αυτές οι λεπτομέρειες, που υπηρετούν το δικό σας σχέδιο για το προσφυγικό - μεταναστευτικό, που κατά τη γνώμη μας, είναι το σχέδιο μιας αποτροπής και μιας γενικευμένης κράτησης των αιτούντων άσυλο, το οποίο δεν θα έχει και αποτέλεσμα; Επιλέξατε αυτό τον τρόπο, με τις Οδηγίες, κάνοντας και κάποιες προσθήκες, γιατί πολλά άρθρα από αυτά είναι και δικά σας, δεν είναι μόνο των Οδηγιών, όπως το άρθρο 39, διότι, όπως λέτε σε άλλο σημείο της αιτιολογικής έκθεσης, θέλουμε να μην καθίστανται το σύστημα ασύλου ελκυστικό σε πολίτες τρίτων χωρών. Αυτό, νομίζω, συμπυκνώνει μια συγκεκριμένη κατεύθυνση για το προσφυγικό και νομίζω, ότι το διεθνές δίκαιο ανθρωπίνων δικαιωμάτων, ή ο ευρωπαϊκός κοινωνικός χάρτης και τα άλλα κείμενα και οι δεσμεύσεις της χώρας, δεν αποτελούν, σε καμία περίπτωση, πολυτέλεια, ή pool factor, ή τουλάχιστον δεν ήταν το ζήτημα που δημιούργησε αυτή την κατάσταση.

Δυστυχώς, το τελευταίο διάστημα, έχει ενταθεί η ρητορική που μιλάει για μεταναστευτικό και όχι για προσφυγικό. Δημιουργεί αυτό ένα φοβικό αντανακλαστικό στους πολίτες, αλλά απευθύνεται νομίζω δυστυχώς και σε ένα κομμάτι του κόμματός σας. Η προσπάθεια αυτή για τη μετατροπή του ζητήματος από προσφυγικό σε μεταναστευτικό, πράγμα το οποίο κατακρίθηκε και από τον κ. Αβραμόπουλο όταν ήρθε στη σχετική επιτροπή, νομίζω ότι επιβεβαιώνεται και με τις διατάξεις, κυρίως με την κατάρτιση καταλόγων ασφαλών τρίτων χωρών και χωρών καταγωγής και με την εξαρχής κατηγοριοποίηση των αφιχθέντων για εξέταση σε προτεραιότητα, βάσει αυτών των καταλόγων.

Πρόκειται, δηλαδή, για fast-track διαδικασίες που δεν θα μπορούν να εγγυηθούν την τήρηση της βασικής αρχής της εξατομικευμένης εξέτασης αίτησης, όπως απορρέει από τη Σύμβαση της Γενεύης και εδώ να πω, για να τα λέμε και με επιχειρήματα και να γίνεται η αντιπαράθεση σε σωστή βάση ότι πράγματι υπάρχει μία χώρα, η οποία έχει ένα κατάλογο ασφαλών τρίτων χωρών. Αυτή η χώρα είναι η Ουγγαρία, η οποία Ουγγαρία, αυτή τη στιγμή, έχει καταδικαστεί από τα ευρωπαϊκά και διεθνή δικαστήρια. Υπάρχουν όμως και άλλες ευρωπαϊκές χώρες, οι οποίες έχουν τις ασφαλείς χώρες καταγωγής και είναι όντως πολλές. Εκεί, όμως, επειδή ακριβώς τίθενται πολύ σοβαρά ζητήματα μέσα στην ίδια την οδηγία που ψηφίζουμε για τις προϋποθέσεις των ασφαλών χωρών καταγωγής, αυτές οι χώρες είναι για παράδειγμα από τη Γαλλία να προσδιορίζει σαν ασφαλή χώρα καταγωγής τη Σουηδία, την Ελβετία ή τη Νορβηγία. Αν θέλετε να κάνετε κάτι τέτοιο, νομίζω ότι αυτό έχει γίνει και από άλλες χώρες και δεν αντιβαίνει και σε βασικές διατάξεις, τουλάχιστον όπως αυτές έχουν οριστεί από τις προϋποθέσεις που τίθενται.

Παρ’ όλα αυτά, το γεγονός ότι αυτό αφήνεται σε υπουργικές αποφάσεις, για μας είναι εξόχως προβληματικό και νομίζουμε ότι θα δημιουργήσει και μία παραβίαση σε βασικές διατάξεις και δικλείδες της Σύμβασης της Γενεύης.

Θέλω να πω ότι πρέπει να θεωρούμε όλοι αυτονόητο και δεδομένο ότι οι άνθρωποι που θα έρθουν στη χώρα, θα μπουν στο σύστημα του ασύλου, κάνοντας την αίτηση ασύλου τους, τουλάχιστον αυτοί που θέλουν να την κάνουν και αυτοί που έχουν το δικαίωμα να την κάνουν. Επομένως, σε αυτό δεν νομίζω ότι πρέπει να διαφωνήσουμε. Αυτοί που θα έρθουν στη χώρα, θα κάνουν το αίτημα ασύλου τους, ακριβώς με βάση την εξατομικευμένη εξέταση που προβλέπει η Γενεύη και βέβαια όχι μέσα από αυτές τις διαδικασίες ή τους προσδιορισμούς που de facto και a priori θα δημιουργήσουν προσφυγικό προφίλ σε κάποιους, βάσει των χωρών καταγωγής. Αυτό είναι απαράδεκτο.

Τα ίδια τα στοιχεία, όμως, επιβεβαιώνουν ότι αυτό που λέτε για μεταναστευτικό αντί του προσφυγικού, σας διαψεύδουν, δικά σας στοιχεία που δώσατε στη δημοσιότητα. Αυτή τη στιγμή περίπου το 80% των αιτούντων άσυλο, έχουν προσφυγικό προφίλ και είναι από τη Συρία, από το Κονγκό, από τη Σομαλία, από το Αφγανιστάν, διότι δεν είναι μόνο οι εμπόλεμες ζώνες, είναι και οι εχθροπραξίες και βέβαια ξέρετε ότι αυτή τη στιγμή δεν υπάρχει πλειοψηφία αυτών που απορρίπτονται. Η πλειοψηφία από την Υπηρεσία Ασύλου είναι αυτών που εγκρίνονται ως πρόσφυγες. Άρα και τα στοιχεία σας διαψεύδουν και βέβαια υπάρχει πάντα και η επικουρική προστασία, η οποία λέει ότι και να μην είναι εμπόλεμη ζώνη, αν διώκονται, έχουν το δικαίωμα για τρία χρόνια, το οποίο το κάνετε 1 + 2, για επανεξέταση στον ένα χρόνο, πράγμα το οποίο είναι και διοικητικά επιβαρυντικό, αλλά και θέτει και θέματα ουσίας για μας.

Τέλος, αυτή η ρητορική αποδυναμώνει και τη χώρα στις διεθνείς της διεκδικήσεις. Θα έρθουν, κυρίες και κύριοι συνάδελφοι, οι χώρες του Βίσεγκραντ και θα σου πουν ότι «εδώ είναι μεταναστευτικό το ζήτημα. Ασχολήσου και λύσε το μόνος σου», δεν είναι προσφυγικό δεν είναι κατά πλειοψηφία διεθνής προστασία, επομένως περιορίσου στο έδαφος σου, θα σου στείλουμε εμείς χρήματα, αποθήκη ψυχών και βγάλε τα πέρα εσύ.

Περαιτέρω, με το παρόν σχέδιο νόμου επιχειρείται η υποβάθμιση και η καταστρατήγηση εγγυήσεων της διαδικασίας ασύλου. Για πρώτη φορά, συνδέεται η τήρηση των κανόνων, συνθηκών υποδοχής με τη διαδικασία εξέτασης του αιτήματος διεθνούς προστασίας. Να πω ότι πράγματι η μη συμμόρφωση υπήρχε και από τη δική μας κυβέρνηση, όμως, η μη συμμόρφωση που πράγματι οι αιτούντες άσυλο έχουν δικαιώματα και υποχρεώσεις, δεν συνδεόταν με το παραδεκτό του αιτήματος ασύλου και δεν έκρινε προδήλως αβάσιμη μία αίτηση. Αυτό θα το πληρώσουμε, διότι αν απορρίπτονται αιτήματα για αυτό, θα καταδικάσουμε σίγουρα.

Επίσης, θέλω να πω ότι, με βάση τα δεδομένα και τις υπόλοιπες διατάξεις, τίθενται ζητήματα, τα οποία πράγματι μπορεί να δημιουργήσουν θέματα και παρότι λέτε ότι έχετε καλύψει το ενωσιακό δίκιο σε δικαστικές αποφάσεις, αλλά και σε ψηφίσματα διεθνών οργανισμών.

Να πούμε τώρα για την επίδοση. Η επίδοση, με βάση το σχέδιο νόμου το δικό σας, το οποίο προτείνετε σαν Κυβέρνηση, επιλέγει τον πλέον επισφαλή τρόπο για τις επιδόσεις. Είχαμε νομοθετήσει πολλούς τρόπους με τους οποίους μπορούσαμε να κάνουμε την επίδοσή στους αιτούντες άσυλο για το αίτημά τους.

Αυτή τη στιγμή, αυτός που επιλέγεται είναι ο πιο επισφαλής. Επίσης, έρχεστε να ορίσετε ως υποχρεωτική την αυτοπρόσωπη παρουσία, ενώ θα μπορούσε να γίνει και διά δικηγόρου. Υπάρχουν πολλά σχόλια στη διαβούλευση για αυτό, ότι θα δημιουργήσει διοικητικά και προβλήματα δικαιωμάτων – θα τα πουν φαντάζομαι και οι φορείς που θα έρθουν εδώ – όπως και το κομμάτι που έχει να κάνει με τις επιτροπές προσφύγων. Εκεί, λοιπόν, από δύο δικαστές πάμε σε τρεις, πράγμα το οποίο αφαιρεί τον εκπρόσωπο της Ύπατης Αρμοστείας από τη διαδικασία και αυτό δημιουργεί και θέματα ουσίας, γιατί είναι άνθρωποι που ξέρουν το πεδίο, αλλά και νομιμότητας, ενδεχομένως. Βέβαια, η μονομελής σύνθεση μιας διοικητικής επιτροπής είναι κάτι το οποίο είναι προδήλως αντισυνταγματικό.

Ένα, επίσης, μείζον ζήτημα είναι η γενίκευση της κράτησης που προκύπτει και από το άρθρο 46, αλλά και από ένα συνδυασμό άρθρων, όπου πλέον η κράτηση καθίσταται ως κανόνας και όχι ως εξαίρεση ή έσχατο μέτρο, με βάση τα όσα ορίζονται και στην οδηγία, η οποία μιλάει για εξαίρεση της κράτησης και για έσχατο μέτρο. Η Κυβέρνηση του ΣΥΡΙΖΑ είχε νομοθετήσει ότι αυτές οι διατάξεις πρέπει να εφαρμόζονται και το έχει κάνει και ακόμη καλύτερο με βάση και τις επιταγές του Συμβουλίου της Ευρώπης, τα πιο προωθητικά κείμενα που υπήρχαν σε νομοθετικό και νομολογιακό επίπεδο στο θέμα αυτό. Επομένως, πάμε στη γενίκευση της κράτησης, ενδεχομένως και από την πρώτη ημέρα, στους αιτούντες άσυλο σε κλειστές δομές προσωρινής υποδοχής στο πρότυπο των ΠΡΟΚΕΚΑ

Είναι αναντίρρητη η πρόθεση της Κυβέρνησης αυτή η κράτηση να μην είναι για 6 μήνες, όπως ήταν με τον ΣΥΡΙΖΑ, αλλά να είναι για 18 μήνες, ενδεχομένως και για παραπάνω. Έχοντας βιώσει την περίοδο 2012 - 2014, θυμόμαστε πολύ καλά, δυστυχώς, τι γινόταν στα κέντρα κράτησης, με τον υπερπληθυσμό, την καταστρατήγηση δικαιωμάτων και των κρατουμένων και των εργαζομένων, την αναποτελεσματικότητα ως προς τις επιστροφές που διατυμπανίζετε, διότι δεν αυξήθηκαν οι επιστροφές τότε, αλλά, βέβαια και με κράτηση ανηλίκων, την οποία βάζετε επίσης ως γενίκευση, ως βασικό πυλώνα, όταν εμείς είχαμε πει ότι αυτή η κράτηση μπορεί να επιβληθεί μόνο σε έσχατη ανάγκη και αυτό ευθυγραμμίζεται και με ψηφίσματα και με αποφάσεις του Συμβουλίου της Ευρώπης και διεθνών οργανισμών.

Όσο αφορά την ευαλωτότητα, νομίζω ότι θα πρέπει να ξανασκεφτείτε και να πάρετε πίσω αυτή τη διάταξη, η οποία αγνοεί και το πρωτόκολλο που είχε υπογραφεί με την Ελληνική Πολιτεία και τους ιατρικούς φορείς, για το μετατραυματικό στρες. Εμείς λέμε ότι αυτό είναι υποχρεωτικό και πρέπει να παρέχεται ως λόγος ευαλωτότητας. Μπορούν να μπουν κανόνες από δημόσιες δομές υγείας με ψυχίατρος, ψυχολόγους και όποιους άλλους ειδικούς χρειάζεται να επιλέξουμε, όμως αυτό δεν είναι δυνατόν να αφαιρεθεί και να καταργηθεί σαν λόγος ευαλωτότητας και μάλιστα οι ευάλωτοι συνολικά να εξαιρούνται από τη διαδικασία εξέτασης στα σύνορα, όπως γινόταν μέχρι τώρα.

Τέλος, περιορίζετε υπέρμετρα βασικά δικαιώματα φιλοξενίας και ένταξης των αιτούντων άσυλο, μέσα από την ελεύθερη πρόσβαση στις δημόσιες υπηρεσίες υγείας που υπήρχε, διότι συνδέθηκαν με τον νόμο των ανασφάλιστων και οι αιτούντες άσυλο. Αυτήν τη στιγμή μιλάμε μόνο για συγκεκριμένες ιατρικές υπηρεσίες που παρέχονται, ενώ με τη μη χορήγηση του ΑΜΚΑ, όπως είπα και πριν, εξαιρούνται από τις εξετάσεις αυτές και προβλέπεται η κάρτα υγειονομικής περίθαλψης αλλοδαπών, η οποία ακριβώς επειδή δεν εφαρμόσθηκε και είχε διοικητικά προβλήματα, το περάσαμε στον νόμο των ανασφάλιστων, για να μπορούν όλοι όσοι είναι στις δομές, αλλά και τοπικοί πληθυσμοί να είναι μέσα από μια διαδικασία ιατρική θωρακισμένη.

Όσο αφορά την εκπαίδευση, όντως είναι κάτι το οποίο το κάναμε και εμείς ως Κυβέρνηση. Πάνω από 12.500 παιδιά πήγαν στο σχολείο – και είμαστε περήφανοι για αυτό – και στην ενδοχώρα και στα νησιά και στην Ευρώπη το προπαγανδίσαμε και θέλαμε να το επιβάλουμε σαν ένταξη και στις υπόλοιπες χώρες και, πράγματι, πρέπει να πηγαίνουν στο σχολείο. Αυτή τη στιγμή, όμως, όταν μπαίνει ως λόγος και για τη βασιμότητα της αίτησης και ξέρουμε ότι σε πολλές περιοχές οι μεταφορές δεν πληρώνονται αυτήν τη στιγμή για να πάνε στο σχολείο, όταν ξέρουμε ότι το ΑΜΚΑ είναι προϋπόθεση σε κάποιες περιπτώσεις για να πάνε στο σχολείο και όταν δεν υπάρχουν και καθηγητές στις ΔΥΕΠ, τότε καταλαβαίνετε ότι αυτό είναι ένα κενό γράμμα και μπορεί να δημιουργήσει απορρίψεις, οι οποίες θα είναι και «αντιγραφή - επικόλληση» και παγίδα.

Τέλος, όσον αφορά την αγορά εργασίας, εμείς υποστηρίζουμε ότι δεν μπορεί αυτό να γίνεται έξι μήνες από την έκδοση του δελτίου αιτούντος άσυλο, διότι αυτό αντιβαίνει στις διεθνείς συνθήκες της χώρας αντιβαίνει και σε ένα σχέδιο το οποίο έπρεπε να είναι απέναντι στη μαύρη εργασία και βέβαια είναι και ένα κομμάτι του ήξεις αφήξεις, διότι σε άλλο θέμα του νομοσχεδίου λέτε ότι αυτό θα διεκπεραιώνεται σε πολύ σύντομο διάστημα, άρα θα παίρνει ο αιτών άσυλο δικαίωμα εργασίας και σε άλλον λέτε έξι μήνες όπως για παράδειγμα λέτε για το δικαίωμα παραμονής ότι το δικαίωμα παραμονής του αιτούντος άσυλο θα είναι μέχρι τον πρώτο βαθμό και σε άλλο σημείο λέτε ότι και στο δεύτερο βαθμό δεν θα μπορεί να απελαύνεται. Αυτά τα ήξεις αφήξεις, δυστυχώς, αποτυπώνουν την προσπάθεια να πατήσετε σε δύο βάρκες μεταξύ δυστυχώς μιας λογικής αποτροπής και μιας λογικής που θέλει να τηρήσει τις διεθνείς συμβάσεις.

Κυρίες και κύριοι συνάδελφοι, νομίζω ότι υπάρχουν και άλλες διατάξεις, οι οποίες θα πρέπει να αναδειχθούν. Θα έρθουν οι φορείς για να μας διαφωτίσουν σε πολλές από αυτές. Πρέπει να δούμε αναλυτικά όλα τα δεδομένα του νομοσχεδίου όπως αποτυπώθηκαν. Σαν θέμα αρχής για εμάς είναι πολύ σημαντικό το γεγονός ότι διασφαλίσαμε τα προηγούμενα χρόνια μια διαχείριση η οποία συνδύασε και τους κανόνες και το σχέδιο και την αλληλεγγύη αλλά και την αξιοπρέπεια όχι στο βαθμό που θα θέλαμε, αλλά σίγουρα με βάση αυτά που δεσμεύουν τη χώρα μπορέσαμε να πούμε ότι ήμασταν ένα αντί παράδειγμα σε σχέση με άλλες χώρες οι οποίες έκλεισαν τα σύνορα και οι οποίες ακολούθησαν πολιτικές που αντιβαίνουν στο βασικό πυρήνα των ευρωπαϊκών αξιών.

Δεν είναι ακριβώς επειδή υπερασπιζόμαστε τα δικαιώματα των μεταναστών μόνο είναι επειδή μέσα απ' αυτά τα δικαιώματα θεωρούμε ότι είναι οι πιο ευάλωτοι. Θα επακολουθήσουν και άλλοι οι οποίοι μετά από αυτές τις περικοπές και τις εκπτώσεις στα δικαιώματά τους, θα έχουν και αυτοί πρόβλημα σε μια λογική ότι πάμε στον ανασφάλιστο, πάμε στον άνεργο πάμε στο διαφορετικό. Έτσι, λοιπόν, λέω ότι θα παραμείνει για μας προτεραιότητα και τις επόμενες μέρες στοχευμένες οι παρεμβάσεις μας μέσα και έξω από τη Βουλή θα αναδείξουμε τα βασικά σημεία για να πρυτανεύσει η αλληλεγγύη απέναντι στην αποτροπή και τους αποκλεισμούς.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής)**: Τον λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.)**: Το νομοσχέδιο αυτό έρχεται και συζητείται με πολύ συμπυκνωμένους χρόνους που ξεκινούν ακόμη από τη διαβούλευση. Το λέω, γιατί είναι ένα μεγάλο νομοσχέδιο με 120 άρθρα και θα το χαρακτήριζα και δύσκολο, γιατί τροποποιεί πολλές τροποποιήσεις και με αυτήν την έννοια κανείς πρέπει να σκύψει με πολλή προσοχή και με υπευθυνότητα να εκφραστεί. Θεωρούμε, όμως, ότι συντομεύετε τους χρόνους γιατί δεν θέλετε να εκφραστούν οι ειδήμονες για τα ζητήματα ασύλου και προστασίας των δικαιωμάτων των προσφύγων και μεταναστών, γιατί συρρικνώνετε τα δικαιώματά τους και εμείς θεωρούμε ότι προωθείτε αλλαγές προς το χειρότερο.

Συνεπώς, η τομή που λέτε ότι φέρνετε αφορούν ένα νομοσχέδιο αντιδραστικό και κατασταλτικό, που πατάει και επεκτείνει το δρόμο που χάραξε ο ΣΥΡΙΖΑ και τώρα επιχειρεί να φανεί δικαιωμένος για την πολιτική του στο προσφυγικό, να δείξει ότι δήθεν το νομοσχέδιο είναι η νύχτα με τη μέρα συγκριτικά με τη δική του διακυβέρνηση και όμως οι περισσότερες διατάξεις αυτού του απαράδεκτου νομοσχεδίου στηρίζονται σε μέτρα που είχε νομοθετήσει η προηγούμενη κυβέρνηση ΣΥΡΙΖΑ, ενσωματώνοντας τις Οδηγίες και συμφωνίες της Ε.Ε., με κορυφαία τη συμφωνία ή δήλωση όπως τη λέτε Ε.Ε. - Τουρκίας, που δημιούργησε τα ΚΥΤ ή hot spot με τις άθλιες εκρηκτικές κτηνώδεις και επικίνδυνες συνθήκες διαβίωσης και τις σοβαρές επιπτώσεις και στη ζωή των μόνιμων κατοίκων αυτών των νησιών. Τι κάνει το νομοσχέδιο; Πάει να λύσει ένα σοβαρό πρόβλημα, άμεσα συνδεδεμένο με τους ιμπεριαλιστικούς πολέμους, τα γεωπολιτικά παιχνίδια και τους ανταγωνισμούς των συμφερόντων στην περιοχή, ένα πρόβλημα στη διόγκωση του οποίου έχουν συμβάλει όλες οι Ελληνικές κυβερνήσεις με μέτρα ακόμα πιο γενικευμένης καταστολής, με καταπάτηση στοιχειωδών δικαιωμάτων και με απανθρωπιά, εμείς θα λέγαμε, γιατί απάνθρωπες ήταν και είναι οι διατάξεις που προβλέπουν να γίνει η χώρα μια φυλακή για δεκάδες χιλιάδες αιτούντες άσυλο. Έχει νομοθετηθεί από το ΣΥΡΙΖΑ, που ενσωμάτωσε την σχετική οδηγία, που δεν θεωρούν ευάλωτους όσους πάσχουν από μετατραυματικό στρες, γιατί ναυάγησαν και κινδύνευσαν να πεθάνουν ή έχασαν συγγενείς τους στο ναυάγιο, αλλά ακόμα και για τους ευάλωτους το νομοσχέδιο προβλέπει ότι μπορούν να επαναπροωθηθούν στη τουρκία, αφού δεν τους εξαιρεί από τις διαδικασίες εξέτασης των αιτήσεων ασύλου στα σύνορα και αυτό είναι απαράδεκτο.

 Στο όνομα της επιτάχυνσης εξέτασης των αιτήσεων ασύλου, το νομοσχέδιο ουσιαστικά αρνείται την υποχρέωση παροχής διεθνούς προστασίας στη πλειοψηφία των αιτούντων άσυλο, με το διαχωρισμό των αιτήσεων και την λεγόμενη προτεραιοποίησή τους με βάση την εθνικότητα, με προθεσμίες και διαδικασίες παρωδία για την εξέταση των αιτήσεων, που δεν μπορούν αντικειμενικά να τηρηθούν. Προθεσμίες παραπλήσιες με εκείνες που είχε τοποθετήσει και η προηγούμενη κυβέρνηση του ΣΥΡΙΖΑ.

 Διατηρήσατε, τελικά, τυπικά όμως και προσχηματικά, την προσφυγή στο δεύτερο βαθμό, πατώντας στο έδαφος που έστρωσε η προηγούμενη κυβέρνηση, με την αντισυνταγματική ρύθμιση που προβλέπει τα δύο από τα τρία μέλη να είναι δικαστές, εσείς το πάτε ακόμα παρακάτω προβλέποντας να αποτελείται αποκλειστικά από τρεις δικαστές, δηλαδή πετάτε έξω την Ύπατη Αρμοστεία του ΟΗΕ. Αλήθεια, υπάρχει πιο αρμόδιος από την Ύπατη Αρμοστεία; Και γιατί τους βάζετε εκτός; Εμείς θέλουμε μια απάντηση.

 Στην πράξη, όμως, το δικαίωμα προσφυγής κατά της αποδεικτικής πρωτοβάθμιας απόφασης, το ακυρώνεται εντελώς, αφού σε ορισμένες περιπτώσεις η προσφυγή δεν θα έχει ανασταλτικό χαρακτήρα, ανασταλτικό αποτέλεσμα, δηλαδή θα μπορούν να γίνουν απελάσεις ακόμα και από τον πρώτο βαθμό. Επίσης, είναι τουλάχιστον προβληματικό να απαιτείται, για πρόσφυγες, να περιλαμβάνουν συγκεκριμένα στοιχεία σε μια προσφυγή και μάλιστα με ποινή. Απαράδεκτο. Κάτι το οποίο δεν προβλέπεται ούτε με τις γενικές διατάξεις του Κώδικα Διοικητικής Διαδικασίας, που αφορά όλους τους πολίτες και αφορούν για συγκεκριμένο άρθρο, το άρθρο 96.

 Αρνητικός, επίσης είναι και ο κανόνας γραπτής διαδικασίας. Έτσι, τελικά η προφορική διαδικασία γίνεται εξαίρεση, ειδικά στη συζήτηση των προσφύγων για υποθέσεις διεθνούς προστασίας, όπου κατεξοχήν χρειάζεται η προφορική διαδικασία. Κάτι που, επίσης, δεν ισχύει με τις διατάξεις του Κώδικα Διοικητικής Διαδικασίας. Αποσκοπεί, λοιπόν, στην αβασάνιστη εκκαθάριση των υποθέσεων, κοινώς θα λέγαμε, το «ξεπέταγμα» και είναι αυτό πολύ καθαρά στο άρθρο 97.

Ακόμα θεωρούμε αρνητική τη μεταφορά της αρμοδιότητας των υποθέσεων διεθνούς προστασίας από τα Διοικητικά Εφετεία, στα Πρωτοδικεία, κάτι το οποίο, εκτός των άλλων, θα έχει ως τραγελαφικό αποτέλεσμα, οι Πρωτοδίκες Δικαστές να κρίνουν αποφάσεις που θα έχουν εκδώσει συχνά ανώτεροι συνάδελφοί τους, Εφέτες, που μετέχουν στις επιτροπές προσφύγων, προδιαγράφοντας έτσι ουσιαστικά και την απόρριψη των αιτήσεων ακύρωσης.

Αναφέρονται όλα αυτά εκτενώς στα άρθρα 108 και 115, επίσης, παραπέρα αρνητική είναι και η συγκέντρωση όλων των σχετικών υποθέσεων της χώρας στα Πρωτοδικεία Αθήνας και Θεσσαλονίκης, που θα δυσκολέψει την πρόσβαση και θα επιβαρυνθεί με έξοδα τους προσφεύγοντες, ενώ στοχεύει στο να παραχθεί μια αντιδραστική νομολογία για το Προσφυγικό Δίκαιο.

Απαράδεκτη θεωρούμε ότι είναι και η απόρριψη προσφύγων που έχουν ασκηθεί μέχρι 30 Ιουλίου 2016 και οι υποχρεώσεις στους προσφεύγοντες, να επιβεβαιώσουν μέσα σε 6 μήνες ότι επιθυμούν τη συνέχιση της εξέτασης της προσφυγής τους, γιατί η μη εξέταση τους μέχρι σήμερα, δεν ευθύνεται ο προσφεύγουν, αλλά η διοίκηση. Αποσκοπεί, λοιπόν, και το λέμε ξεκάθαρα, στη βίαιη εκκαθάριση υποθέσεων.

Η λογική, λοιπόν, του νομοσχεδίου εντάσσεται στις κατευθύνσεις της Ε.Ε., να θεωρούνται οι περισσότεροι ανεπιθύμητοι για το κεφάλαιο, οικονομικοί μετανάστες, επομένως ενδιαφέρονται να μην έχουν τα όποια δικαιώματα έχουν απομείνει για τους πρόσφυγες, αλλά ούτε και τα στοιχειώδη ανθρώπινα δικαιώματα και αυτό είναι απάνθρωπο. Αυτός είναι και ο λόγος που το νομοσχέδιο περιλαμβάνει ρυθμίσεις για διαδικασίες ταχείας απόρριψης στην πραγματικότητα και όχι ουσιαστικής εξέτασης των αιτήσεων, όσων προέρχονται από ασφαλείς χώρες καταγωγής ή ασφαλείς τρίτες χώρες.

Αυτό είναι ένα εφεύρημα της Ε.Ε., που έχει νομοθετηθεί επί ΣΥ.ΡΙΖ.Α., όπως και επαναπροώθησης, δηλαδή, απέλασής τους, σε αυτές τις χώρες. Για παράδειγμα, η Τουρκία, που δεν έχει ενσωματώσει τη Συνθήκη της Γενεύης και είναι γνωστό και έκανε μόνο επιμέρους ρυθμίσεις για να εφαρμοστεί η συμφωνία με την Ε.Ε., πολύ περισσότερο δε, που η Τουρκία χρησιμοποιεί τους Σύριους πρόσφυγες ως πολιορκητικό κριό για την επέμβαση στη Συρία. Αλήθεια, είναι μια ασφαλής τρίτη χώρα; Σας ρωτάμε, με την απλή λογική, να μας απαντήσετε.

Η διοικητική κράτηση, δηλαδή, η φυλάκιση και μάλιστα για χρονικό διάστημα που μπορεί να ξεπερνάει το ανώτατο όριο των 18 μηνών, γίνεται ο κανόνας και η φιλοξενία σε ανοιχτές δομές, γίνεται η εξαίρεση, τη στιγμή μάλιστα που σχεδόν το 70% είναι γυναικόπαιδα. Δηλαδή, τι; Θα φυλακίζονται. Ναι, θα φυλακίζονται γυναικόπαιδα χωρίς να έχουν κάνει τίποτα αξιόποινο.

Κατασταλτικές είναι και οι διατάξεις που επίσης προβλέπουν απέλαση, αν κάποιος τολμήσει να διαμαρτυρηθεί για τη μεταφορά του σε συγκεκριμένη δομή. Γιατί; Γιατί μπορεί σε άλλη δομή να έχει συγγενείς και να θέλει να είναι όλοι μαζί ή ακόμη, παραβίαση στους όρους λειτουργίας του κέντρου υποδοχής. Κατά τη γνώμη μας ψάχνετε και δημιουργείται άλλοθι, για να χαρακτηρίσετε κάποιον για παραβατική συμπεριφορά και να του αφαιρέσετε τα δικαιώματα που έχει.

Συγκεκριμένα, προβλέπεται ότι σε περίπτωση που οι αλλοδαποί, κατά την υποδοχή δεν συμμορφώνονται με τις αποφάσεις μεταφοράς τους σε άλλες δομές, τεκμαίρεται ότι δεν επιθυμούν την προστασία και παραπέμπονται σε διαδικασίες επιστροφής.

Μετά την καταγραφή, εφόσον οι αιτούντες τελικά παραμένουν στο σύστημα εξέτασης των αιτήσεων ασύλου, αλλά δεν συμμορφώνονται με τις αποφάσεις μεταφοράς, τότε η αίτησή τους εξετάζεται με ταχύρρυθμη εξέταση εντός τριών ημερών. Και αυτό, διότι συνάγεται ότι έχουν υποβάλει αίτηση, μόνο για να καθυστερήσουν την απομάκρυνσή τους και αυτό το γενικεύετε.

Σε κάθε περίπτωση, τους χρεώνετε ότι παραβιάζουν το καθήκον συνεργασίας τους και αυτό θα επιφέρει αρνητικές συνέπειες. Το σχέδιο νόμου προβλέπει, επίσης, ότι η παραβίαση των όρων και κανονισμών λειτουργίας των κέντρων υποδοχής και ταυτοποίησης έχει ως συνέπεια τη διακοπή της στέγασης και ουσιαστικά την αποπομπή των αιτούντων από αυτά.

Σε ό,τι αφορά την εκπαίδευση και μιλάω για το άρθρο 28, το νομοσχέδιο προβλέπει υποχρεωτική παρακολούθηση της πρωτοβάθμιας και δευτεροβάθμιας εκπαίδευσης με απειλή μάλιστα επιβολής κυρώσεων στην οικογένεια, αν τυχόν αυτό δεν γίνει. Χωρίς να εξετάζεται, εάν υπάρχει ακόμα και συγκοινωνία για τη μεταφορά. Το λέω, γιατί ακόμα και στο κέντρο φιλοξενίας του Σκαραμαγκά, τα πολύ μικρά παιδιά, λόγω συγκοινωνίας, δεν πηγαίνουν και μάλιστα τελείωσε και η σύμβαση των δασκάλων που ήταν σε αυτά, για να τους κάνουν μάθημα.

Πρόκειται για πρόκληση, τη στιγμή που δεν έχετε διασφαλίσει τη μεταφορά των παιδιών στα σχολεία, δεν έχουν διοριστεί εκπαιδευτικοί, δεν υπάρχουν τα ειδικά εκπαιδευτικά εργαλεία για παιδιά που έχουν άλλη μητρική γλώσσα, δεν υπάρχουν διερμηνείς, ούτε τάξεις υποδοχής τα πρωινά.

Και με την ευκαιρία, θα ήθελα να σας ρωτήσω και το έχω ξαναρωτήσει και άλλες δύο φορές, αλλά απάντηση δεν έχω πάρει –όχι σε σας- έχουν λήξει ή λήγουν μέσα σε αυτό το μήνα μια σειρά συμβάσεις εργαζομένων σε δομές. Θα τις παρατείνετε, θα τις ανανεώσετε; Τι σκοπεύετε να κάνετε, αφού οι πρόσφυγες και μετανάστες αυξάνονται και την ίδια στιγμή το προσωπικό μειώνεται, δηλαδή, η κόλαση θα πολλαπλασιαστεί.

Για την υγεία. Εμείς βλέπουμε ότι έσπευσε ο Υπουργός Εργασίας να καταργήσει το ΑΜΚΑ για τους αιτούντες άσυλο, με συνέπεια να στερούνται της δυνατότητας συνταγογράφησης φαρμάκων, διαγνωστικών εξετάσεων, εγγραφή σε σχολεία κ.λπ. Εκδώσατε μία εγκύκλιο ακόμα πιο αντιδραστική, αφού εκτός από την αιτούντες άσυλο αποκλείονται από τον ΑΜΚΑ και τα παιδιά των οικονομικών μεταναστών, που γεννήθηκαν στην Ελλάδα, αλλά οι γονείς τους δεν έχουν άδεια διαμονής. Όπως, επίσης, και οικονομικούς μετανάστες που έχουν άδεια διαμονής αλλά αυτή δεν δίνει, δεν εξασφαλίζει δικαίωμα στην εργασία.

Τώρα, το νομοσχέδιο προβλέπει την έκδοση κάρτας υγειονομικής περίθαλψης αλλοδαπού, την ΚΥΠΑ, θα αναφερθούμε και πιο ειδικά στη συζήτηση κατ’ άρθρον. Όμως, εμείς βλέπουμε ότι το νομοσχέδιο ουσιαστικά προβλέπει μια απαράδεκτη ρύθμιση, για έξωση από τις δομές φιλοξενίας εντός δύο μηνών από τη δημοσίευση του νόμου με απειλή κυρώσεων σε περίπτωση μη συμμόρφωσης εκείνων που έχουν και τυπικά αναγνωριστεί ως δικαιούχοι διεθνούς προστασίας.

Και αυτό, γιατί το κάνετε; Για να εκκενωθούν θέσεις και να αντιμετωπιστούν οι έκτακτες ανάγκες υποδοχής νέων αιτούντων άσυλο. Ωστόσο, αυτό τι δείχνει; Δείχνει ότι δεν υπάρχει κανένας σχεδιασμός για τη στέγαση, τη πρόσβαση στην εργασία κ.λπ. των αναγνωρισμένων προσφύγων. Και ζουν σε μια χώρα που δεν έχουν συγγενείς για να υπάρχει κάποια αλληλεγγύη, κάποια συμπαράσταση, ουσιαστικά δεν ξέρουν τη γλώσσα και οι περισσότεροι οικονομικά είναι σε άθλια κατάσταση.

Βέβαια, το ίδιο πράγμα γινόταν και επί ΣΥΡΙΖΑ. Το βλέπουμε να συνεχίζεται επάξια και από τη σημερινή κυβέρνηση με την ίδια πολιτική. Να σας πω, έχουμε και μια απορία. Αυτοί που πήραν άσυλο και έχουν ένα ή περισσότερο χρόνο και πήραν άσυλο, τι έχουν απογίνει; Έχετε κάποια εικόνα; Τι έχουν απογίνει αυτοί οι άνθρωποι; Θεωρούμε λοιπόν απάνθρωπη αυτήν την πολιτική. Καταπατάει δικαιώματα και σε καμία περίπτωση δεν μπορούμε να συμφωνήσουμε.

Ευχαριστώ.

Στο σημείο αυτό, γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βούλτεψη Σοφία, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Κατσαφάδος Κωνσταντίνος, Κελέτσης Σταύρος, Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Κώτσηρας Γεώργιος, Λαμπρόπουλος Ιωάννης, Μάνη – Παπαδημητρίου Άννα, Μπούγας Ιωάννης, Παππάς Ιωάννης, Πάτσης Ανδρέας, Ταγαράς Νικόλαος, Τσιγκρής Άγγελος, Υψηλάντης Βασίλειος – Νικόλαος, Μπουκώρος Χρήστος, Χιονίδης Σάββας, Αυγέρη Θεοδώρα (Δώρα), Αυλωνίτης Αλέξανδρος – Χρήστος, Γεροβασίλη Όλγα, Γιαννούλης Χρήστος, Καλαματιανός Διονύσιος – Χαράλαμπος, Μπαλάφας Ιωάννης, Παπαηλιού Γεώργιος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Βίτσας Δημήτριος, Τριανταφυλλίδης Αλέξανδρος (Αλέκος), Ψυχογιός Γεώργιος, Καμίνης Γεώργιος, Καστανίδης Χαράλαμπος, Λιακούλη Ευαγγελία, Μανωλάκου Διαμάντω, Κανέλλη Γαρυφαλλιά (Λιάνα), Κομνηνάκα Μαρία, Βαγενάς Δημήτριος, Μυλωνάκης Αντώνιος και Μπακαδήμα Φωτεινή.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Ευχαριστούμε την κυρία Μανωλάκου. Τον λόγο έχει ο κ. Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης-ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ, κυρία Πρόεδρε.

Κυρίες και κύριοι συνάδελφοι, κύριε Υπουργέ, θα ξεκινήσω από αυτό το οποίο είπε ο Ειδικός Αγορητής του Κινήματος Αλλαγής, ο κ. Καμίνης. Σας το λέω αυτό, επειδή μίλησε για επιχειρησιακό σχέδιο και επειδή εσείς είστε ένας, πιστεύω ακόμα, επιχειρησιακός υπουργός και δεν είστε ένας υπουργός του γραφείου, να υπογράφετε. Μας φέρατε ένα νομοσχέδιο. Εάν πιστεύετε, ότι με αυτό το νομοσχέδιο που μας φέρατε, θα λυθεί το τεράστιο πρόβλημα που έχει αυτή τη στιγμή η πατρίδα μας, χωρίς την αλλαγή του Δουβλίνου, νομίζω, ότι θα έχετε αποτύχει και θα καταγραφεί σαν ένα μείον επάνω σας.

Γιατί σας το λέω αυτό; Ακούγοντας τους ειδικούς αγορητές, σε αυτή την αίθουσα, πίστεψα κάποια στιγμή ότι είμαι στο Ευρωκοινοβούλιο. Κανείς δεν υπερασπίστηκε τον Ελληνικό λαό. Κανείς. Αν θέλετε, να τα βάλουμε ένα ένα, να τα ακούσουμε από την αρχή.

Όλοι λένε, τους καημένους τους πρόσφυγες, τους καημένους τους μετανάστες, οι οποίοι, με τεράστιες ροές, καλώς ή κακώς, περνάνε τα σύνορα βιαίως, χωρίς ένα κάλεσμα από την πατρίδα μας και έρχονται και εγκαθίστανται σε όποιο νησί βρουν μπροστά τους. Υπάρχουν δρόμοι. Ανοίγονται καινούργιοι δρόμοι. Ξέρετε πάρα πολύ καλά, ότι η Λέσβος είχε τη μερίδα του λέοντος. Πήγαν στη Σάμο. Είχαμε την Λέρο. Είχαμε την Λήμνο. Άνοιξαν δρόμο προς την Αλεξανδρούπολη, Σαμοθράκη. Ανοίχτηκε ο δρόμος προς τα κάτω. Και σας τα λέει ένας άνθρωπος, κ. Υπουργέ, ο οποίος, για 25 χρόνια, το γνωρίζετε καλά, ήμουν αξιωματικός της αεροπορίας στρατού. Και ξέρετε, την δεκαετία του ΄90, θα σας το πω τώρα, δεν το λέω συχνά, ελάμβανα μέρος στο σχέδιο «Βελισάριος». Το σχέδιο «Βελισάριος» ήταν κάθε σαββατοκύριακο στην Πίνδο, στα ελληνοαλβανικά σύνορα, για να δούμε από πού μπαίνουν οι δεκάδες χιλιάδες Αλβανοί, τότε. Με αποτέλεσμα, να έχουμε όλα αυτά τα προβλήματα για μια εικοσαετία, ασχέτως αν, όπως είπατε και εσείς, κάποια στιγμή η λογική είναι ότι θα υπάρξει ένταξη και ενσωμάτωση στην ελληνική κοινωνία, των ανθρώπων οι οποίοι έρχονται από τρίτες χώρες.

Άρα, λοιπόν, τι έχουμε αυτή τη στιγμή, κ. Υπουργέ; Έχουμε μια λαθροεισβολή. Είναι ένα μεταναστευτικό, παράνομο μεταναστευτικό ζήτημα. Δεν είναι προσφυγικό πλέον. Ελάχιστοι είναι οι πρόσφυγες. Ήταν, ίσως, στην αρχή του 2014 και του 2015. Από κει και πέρα, αυτή τη στιγμή, δεν υπάρχουν πρόσφυγες. Το 95%, το είπε και ο πρωθυπουργός, δεν είναι πρόσφυγες, είναι μετανάστες. Και εδώ βλέπουμε και τους ορισμούς. Όταν μετανάστης εισέρχεται βιαίως και λάθρα σε ένα χώρο, λέγεται λαθρομετανάστης, όπως και να το κάνουμε. Τώρα να αρχίσουμε να λέμε, να μην το λέτε έτσι, γιατί είστε οι ακραίοι. Το λέει και ο κ. Γεωργιάδης, το λένε όλοι. Δεν είναι η Ελληνική Λύση που το λέει. Η Ελληνική Λύση όμως, έχει δώσει και λύσεις. Και ξέρετε γιατί; Διότι, αυτή τη στιγμή, το νομοσχέδιο αυτό θα ήταν καλό για τις χώρες της κεντρικής Ευρώπης. Η Γερμανία, ας πούμε, δεν έχει κανένα πρόβλημα το οποίο έχουμε εμείς να έρχονται και από τον Έβρο και από τα νησιά, μέσω της θαλάσσιας οδού, που είναι πολύ δύσκολο και το γνωρίζουμε πολύ καλά, να φυλαχθεί. Η φύλαξη όμως των συνόρων είναι αναγκαία. Και υπάρχουν τρόποι φύλαξης συνόρων. Είναι δύσκολα, αλλά είναι αναγκαία και μπορούμε.

Εσείς τι κάνατε; Φέρατε το νομοσχέδιο, ενσωματώσατε τις τρεις Οδηγίες του 2011 και την 3233 του 2013 του Ευρωπαϊκού Κοινοβουλίου, φτιάξατε και ένα σύνολο, μαζέψατε μάλλον και ένα σύνολο διατάξεων που μέχρι τώρα ήταν διάσπαρτες και που αφορούν τους υπηκόους τρίτων χωρών. Υπήκοοι τρίτων χωρών δεν είναι μόνο οι υποσαχάριοι, Αφγανοί κλπ.. Μπορεί να είναι και από τη Βενεζουέλα, μπορεί να είναι και από άλλες χώρες η τρίτη χώρα.

 Είναι, λοιπόν, ένα νομοσχέδιο που είναι για τα μέτρα της Κεντρικής Ευρώπης, όχι για τα δικά μας. Μάλιστα το λέτε και εσείς οι ίδιοι στην έκθεση αξιολόγησης συνεπειών των ρυθμίσεων, το δικό σας το Υπουργείο Προστασίας του Πολίτη. Λέτε το εξής: Ωστόσο το προτεινόμενο σχέδιο νόμου επιφέρει όλες τις απαραίτητες αλλαγές, που θα επιτρέπουν στο ελληνικό σύστημα ασύλου να αντιμετωπίσει τη σημερινή πραγματικότητα, μέσα στην οποία, εξάλλου, καλείται να λειτουργήσει (κλειστά σύνορα, ηυξημένες ροές, έλλειψη φέρουσας ικανότητας της Ελλάδας να υποδεχθεί όλους τους υπηκόους τρίτων χωρών ή ανιθαγενών, οι οποίοι επιθυμούν για λόγους που δεν συνάπτονται όμως με το πνεύμα και το σκοπό της διεθνούς προστασίας).

 Τι έχουμε τώρα; Εδώ, έχουμε δύο πράγματα. Έρχεται ο παράνομος μετανάστης, ο λαθρομετανάστης, ο λαθροεισβολέας,, ο μετανάστης, ο πρόσφυγας, γενικώς ο υπήκοος τρίτης χώρας, ο αλλοδαπός και ζητά διεθνή προστασία. Μάλιστα. Διεθνής προστασία τι σημαίνει; Είτε θα του δώσεις άσυλο, διότι είναι πρόσφυγας, είτε θα ζητήσει εν συνεχεία επικουρική προστασία.

 Τι κάνει το Υπουργείο τώρα με το νομοσχέδιο αυτό εδώ, κύριε Υπουργέ; Από τη στιγμή που έρχεται στο κέντρο υποδοχής και ταυτοποίησης στα σύνορα μέχρι να πάρει την άδεια ασύλου, αν είναι πρόσφυγας, αν θεωρηθεί πρόσφυγας ή να μπει στο καθεστώς επικουρικής προστασίας ή να φύγει, θα περάσουν το λιγότερο έξι με οκτώ μήνες. Το λέτε μέσα. Αν είναι κάτι στο οποίο δεν συμφωνείτε να το πούμε τώρα, διότι καλό είναι να τα λέμε.

 Ποιο είναι το πρόβλημα; Μέχρι στιγμής βλέπαμε και τελικά δεν βγήκε, διότι είναι αυξημένες οι ροές, ότι στα νησιά έπρεπε να γίνεται η ταυτοποίηση. Ναι, όσοι δεν δικαιούνται να φεύγουν να πηγαίνουν προς την Τουρκία. Οι υπόλοιποι, όσοι δικαιούνται άσυλο, γιατί είναι πράγματι πρόσφυγες, να έρχονται και να ενσωματώνονται στην ηπειρωτική Ελλάδα.

 Τι κάνατε τώρα; Ακόμη και αυτοί οι οποίοι, κύριε Υπουργέ, μόνο με την αίτησή τους, δηλαδή, δεν έχουν πάρει το οκ ότι είναι πρόσφυγες ή ότι δεν είναι πρόσφυγες και πρέπει να φύγουν, τους φέρνετε μέσα στην ενδοχώρα. Και πού τους πάτε; Σε κλειστά ή ανοιχτά κέντρα, λέτε. Μάλιστα. Αυτοί τι κάνουν στα κλειστά ή ανοικτά κέντρα; Μπορούν να βγαίνουν ελεύθερα, να κυκλοφορούν ελεύθερα και να πηγαίνουν, όπου θέλουν. Δεν υπάρχουν κλειστά κέντρα νομίζω στην ενδοχώρα; Και επειδή λένε μερικοί ότι δεν υπάρχει ενδοχώρα κ.λπ., στην ηπειρωτική Ελλάδα, αν θέλετε.

 Ακούστε τώρα τι γίνεται στα κέντρα υποδοχής και ταυτοποίησης. Ρωτώ, όταν κάνει ένας την αίτηση και δεν έχει χαρτιά από που παίρνουμε την ταυτοποίησή του, πώς τον ταυτοποιούμε; Μπορεί να πει κάποιος; Όχι. Λέει, προέρχεται από το Αφγανιστάν ή από τη Συρία ή από την Παλαιστίνη και αυτός προέρχεται από το Κονγκό, μπορούμε να το ταυτοποιήσουμε; Δεν μπορούμε. Μαζί με αυτούς πολλές φορές - και φωνάζουμε για τα παιδιά, κύριε Υπουργέ- έρχονται μικρά παιδιά. Είναι ταυτοποιημένα τα παιδιά ποιου είναι; Γνωρίζουμε τα παιδιά αυτά, τα οποία έρχονται με κάποιους, αν είναι οι γονείς τους; Γνωρίζουμε αν οι γυναίκες οι οποίες έρχονται και λένε, είμαστε οικογένειες, είναι η γυναίκα τους; Αφού δεν έχουν χαρτιά πώς θα γνωρίζουμε; Άρα τι γίνεται στην περίπτωση;

Τα ανήλικα τέκνα εντός ή εκτός γάμου, λέτε και αυτά χρήζουν προστασίας. Βεβαίως, αλλά όχι σαν οικογένεια γιατί δεν γνωρίζουμε αν αυτά παιδιά ανήκουν στον Χασάν ή στον Αχμέτ, ο οποίος το «τραβάει» μαζί του το παιδάκι, ή το πετάει στην θάλασσα - το έχουμε δει και αυτό- και πνίγεται το παιδάκι και σώζεται αυτός. Διότι αυτά γίνονται καθημερινά. Έχουμε τα έγγραφα, τα οποία θέλουν και τώρα, πλέον, από τη στιγμή που θα φεύγουν από τα νησιά και θα έρχονται στο εσωτερικό της χώρας, διότι μας είπατε ότι από τους 40.000 που είναι τώρα στα νησιά, οι 20.000 θα έρθουν στο εσωτερικό της χώρας και από αυτούς οι 10.000 θα μένουν σε διαμερίσματα και οι υπόλοιποι 10.000 σε δομές. Αυτοί οι 20.000, είναι ταυτοποιημένοι; Σας κάνω αυτή την ερώτηση. Ή έχουν κάνει απλά την αίτηση ασύλου; Έχουν κάνει απλά την αίτηση;

Διότι, αν έχουν κάνει απλά την αίτηση και, μέσα σε έξι μήνες, δεν έχουν πάρει απάντηση, ακόμη και επίσημη απάντηση εάν δεν έχουν πάρει, έχουν δικαίωμα να φύγουν από τη δομή και να πάνε όπου θέλουν, να γυρίσουν όλη την επικράτεια και χωρίς να τους ελέγξει πλέον κανένας.

Γνωρίζουμε πόσοι από αυτούς είναι στην Ελληνική επικράτεια;

Γνωρίζουμε, κύριε Υπουργέ, αυτή τη στιγμή, πόσοι αλλοδαποί είναι καταγεγραμμένοι, παράνομοι μετανάστες, λαθρομετανάστες και εκτός από τους πρόσφυγες, οι οποίοι προφανώς έχουν άδεια για τρία χρόνια υπάρχουν στη χώρα μας;

Δεν το γνωρίζει κανένας.

Ο κ. Αβραμόπουλος, προχθές, μας είπε ότι η Ελλάδα πήρε δύο εκατομμύρια διακόσιες χιλιάδες ευρώ και δεν υπάρχουν άλλα χρήματα.

Εγώ διαβάζω στην Έκθεση του Γενικού Λογιστηρίου του Κράτους ότι δεν έχει προϋπολογιστεί, διότι όλα αυτά τα χρήματα θα βγουν απ' τον Προϋπολογισμό και δεν είναι υπολογισμένα, όπως το πόσο θα στοιχίσει η προσβασιμότητα στην εκπαίδευση όλων των ανηλίκων, δηλαδή των μαθητών και τα λοιπά, αλλά δεν γνωρίζουμε και το πόσο θα μας κοστίσει η παροχή ιατρικής περίθαλψης σύμφωνα με το άρθρο 31, αλλά ούτε και το πόσο θα κοστίσει η πρόσβαση σε κατάλυμα άρθρο 33. Αυτό, το λέει, το Γενικό Λογιστήριο του Κράτους στην Έκθεσή του.

Δεν γνωρίζουν πόσο θα κοστίσουν οι παροχές κοινωνικής ένταξης, άρθρο 35, μας λέει το ίδιο.

Το ίδιο ισχύει και για το δικαίωμα ενημέρωσης διαδικασιών αιτήσεων, άρθρο 66, λέει το ίδιο.

Σε ό,τι αφορά τις ιατρικές εξετάσεις, άρθρο 50, μας λέει και πάλι το ίδιο.

Ακόμη, σε ό,τι αφορά το δικαίωμα νομικής βοήθειας, λέει, το ίδιο. Δηλαδή, τι κάνουμε;

Πόσα χρήματα από τον Προϋπολογισμό είναι αυτά;

Δεν υπάρχουν άλλα χρήματα από την Ε.Ε. και αυτό μας το είπε, ο κ. Αβραμόπουλος.

Ο κ. Πρωθυπουργός, που πήγε προχθές και είπε στο Συμβούλιο Κορυφής «σας παρακαλώ, να δείτε το θέμα, έχουμε και το Δουβλίνο και θα πρέπει ο καθένας να πάρει το μερτικό του». Τι του είπαν; Κανένας δεν άνοιξε το στόμα του να του πει «ναι, έχεις δίκιο και ότι ο Όρμπαν είναι κακός άνθρωπος και έχει κλείσει τα σύνορά του». «Ότι οι χώρες του Βίζεγκραντ, είναι κακές χώρες και έχουν κλείσει τα σύνορά τους». «Σε ό,τι αφορά τη Βουλγαρία, λέει ο Μπορίσοφ, εγώ θα κάνω τοίχος 80 χιλιόμετρα και το έκανα, θα έχω 11.500 στρατιώτες και εάν γκρεμίσει κάποιος το τείχος από τους αλλοδαπούς ή τους υπηκόους τρίτων χωρών, εγώ θα διατάξω να πυροβολήσουν. Το είπε ή δεν το είπε; Το είπε».

Δεν είπε, όμως, η Ε.Ε. στο Συμβούλιο Κορυφής, τότε ο κ. Μητσοτάκης, προχθές, «για καθίστε ρε παιδιά, για ελάτε να τα βάλουμε κάτω τα κουκιά, γιατί όλοι αντιδράτε και αφήνεται την Ελλάδα μόνη;»

«Και λέει, η Ελλάδα δεν μπορεί να φυλάξει τα σύνορά της». Το ακούσατε, κύριε Υπουργέ, το είπε ο κ. Αβραμόπουλος, ο Επίτροπος, ο καθ’ ύλην αρμόδιος, «η Ελλάδα δεν μπορεί να φυλάξει τα σύνορά της». «Είναι ανίκανη». Θέλανε να μας βγάλουν μέχρι και από την Σένγκεν.

Εμείς, λοιπόν, ως Ελληνική Λύση, σε ό,τι αφορά τη συζήτηση κατ’ άρθρο, θα τοποθετηθούμε αναλυτικά.

Ως Ελληνική Λύση, σας λέμε το εξής: Κύριε Υπουργέ, όσα νομοσχέδια και να φτιάξετε, έχετε καλή πρόθεση και εγώ το γνωρίζετε πάρα πολύ καλά και ξέρετε ότι το λέω ότι είσαστε επιχειρησιακός, μπαίνετε, όμως, σε μία ατραπό. Τα έχει πει και ο Πρόεδρος της Ελληνικής Λύσης, ο κ. Βελόπουλος. Δεν έχει τίποτα η Ελληνική Λύση, με κανέναν από αυτούς τους ανθρώπους, ειλικρινά. Το πρόβλημα, πρέπει να το δούμε σαν Έλληνες. Η πατρίδα μας κινδυνεύει.

Θέλετε να βγάλετε 700 σήμερα; Σε δύο ημέρες, θα έχετε 700.

Άρα, λοιπόν, τι κάνουμε; Δεν κάνουμε τίποτα.

Και δημιουργείτε προβλήματα και μέσα στον κοινωνικό ιστό. Κύριε Υπουργέ, είναι δυνατόν, μέσα στα Μελίσσια στο νοσοκομείο Φλέμινγκ που σας το έδωσε το Υπουργείο Εργασίας, για πέντε χρόνια -και μέσα στα Μελίσσια και- στην καρδιά των Μελισσίων, στην αγορά των Μελισσίων και δίπλα από το νοσοκομείο Παπαδημητρίου και γύρω από άλλα νοσοκομεία και πάτε να βάλλεται 400, 17χρονους και 18χρονους;

Ξέρετε πόσο ετών είναι αυτοί που λένε ότι είναι 18 ετών; Είκοσι πέντε ετών. Θυμόσαστε το τι έπαθε η κοπελίτσα στην Πάρο από έναν οποίος ήταν 24 ετών και έλεγε 17;

Τα θυμόσαστε όλα αυτά;

Μήπως τα ξεχάσαμε;

Δεν γίνεται να ξεχνάμε τα πάντα εδώ πέρα, δεν γίνεται και όλοι να λέμε, όχι πρέπει να τους φέρουμε όλους μέσα, καλοδεχούμενοι και να τους βάλουμε. Όλοι μας είμαστε ανθρωπιστές. Ποιος θέλει να μην βοηθήσει έναν άνθρωπο; Αφού δεν χωράνε. Δεν χωράμε. Σε λίγο θα είμαστε 5 ή 8 ή 10 εκατ. εμείς και 15 εκατ. αυτοί. Αλλοιώνεται ο πληθυσμός της χώρας. Τι δεν καταλαβαίνουμε, δηλαδή; Να τα λέει κάποιος Μυλωνάκης ή ο Βελόπουλος ή η Ελληνική Λύση. Όχι, όλοι οι Έλληνες το ίδιο θα σας πούμε και αν θέλετε κάνετε μια βόλτα, για να δείτε ότι θα σας πουν και αυτοί το ίδιο.

Αυτό το οποίο εμείς θα κάνουμε είναι ότι θα τα εξετάσουμε στην κατ’ άρθρον συνεδρίαση. Έχουμε διαβάσει πάρα πολύ καλά. Σας το λέω εγώ, όμως, κύριε Υπουργέ, ότι αν δεν πάρετε γενναίες αποφάσεις σαν Κυβέρνηση - και είστε Υπουργός Προστασίας του Πολίτη - να σταματήσουμε με όποιους τρόπους και μάλιστα νόμιμους τρόπους την λαθροεισβολή. Δεν πρέπει να μεταφερθούν, κύριε Υπουργέ, επειδή, το λέτε πολλές φορές εδώ πέρα, ότι θα μεταφερθούν στην ενδοχώρα και με απόφαση του Υπουργού Προστασίας του Πολίτη θα δείτε αν μπορούν να μείνουν εκεί στο κατάλυμα και να βγαίνουν έξω κ.λπ.. Σας λέω το εξής: Θα είναι το «κύκνειο άσμα» σας και προσωπικά εσάς, διότι είστε επιχειρησιακός και «μπήκατε μπροστά». Σταματήστε αυτό. Μπορούμε να τους βάλουμε σε ακατοίκητα νησιά. Κάντε αυτό που είπε και ο Πρωθυπουργός. Το αυστραλιανό μοντέλο. Το ίδιο κάνανε και οι Αμερικανοί με τη νήσο ELLIS. Κάντε το αυστραλιανό μοντέλο. Έχουμε ακατοίκητα νησιά, τρία, τέσσερα, θα φτιάξουμε υποδομές. Μην τους φέρνετε στο εσωτερικό. Μην τους βάζετε. Δεν ενσωματώνονται. Είναι εκατοντάδες χιλιάδες, εκατομμύρια θα είναι σε λίγο.

Ευχαριστώ πολύ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει η κυρία Φωτεινή Μπακαδήμα, Ειδική Αγορήτρια του ΜέΡΑ25.

**ΦΩΤΕΙΝΗ ΜΠΑΚΑΔΗΜΑ(Ειδική Αγορήτρια του ΜέΡΑ25):** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, βρισκόμαστε σήμερα εδώ για να συζητήσουμε ένα νομοσχέδιο που κατατέθηκε από το Υπουργείο Προστασίας του Πολίτη με τίτλο «Περί Διεθνούς Προστασίας και άλλες διατάξεις» που στην πράξη επανενσωματώνει στη δική μας νομοθεσία, τρεις Κοινοτικές Οδηγίες που αφορούν τις προϋποθέσεις για το καθεστώς αναγνώρισης των πολιτών τρίτων χωρών και των ανιθαγενών που δικαιούνται διεθνή προστασία και επιχειρεί να ενοποιήσει όλες τις κείμενες διατάξεις, αναφορικά με την διαδικασία ασύλου, καθώς αυτή καθαυτή την προσφυγή, την ανάκληση ήδη παραχωρημένου Ασύλου, υποδοχής και φιλοξενίας, αλλά και επιστροφής προσφύγων και μεταναστών που φτάνουν στη χώρα μας.

Σαν «ΜέΡΑ25», θεωρούμε πως ο εξαιρετικά σύντομος χρόνος διαβούλευσης του νομοσχεδίου, λειτούργησε αδιαμφισβήτητα αποτρεπτικά από την επαρκή συζήτηση και τον πληρέστερο σχολιασμό από πολίτες, αν και πλέον η Κυβέρνηση μας έχει συνηθίσει σε τόσο ασφυκτικά χρονοδιαγράμματα και σύντομες διαδικασίες. Ελπίζουμε, τουλάχιστον στο βαθμό που αυτό θα είναι εφικτό στις τρεις συνεδριάσεις, ή την ακρόαση φορέων που θα έχει η δική μας Επιτροπή να γίνει μια μεγαλύτερη και όσο το δυνατόν καλύτερη ανάλυση.

Ταυτόχρονα, κρίνουμε πως το παρόν σχέδιο θέτει πολλά διαδικαστικά και γραφειοκρατικά εμπόδια - θα αναφερθώ στη συνέχεια σε κάποιο από αυτά - που κάποιες φορές παραβιάζουν -αν και έμμεσα, δεν το κάνουν με σαφή τρόπο - τα δικαιώματα των μεταναστών και των προσφύγων, όπως αυτά περιγράφονται από το Κοινοτικό Δίκαιο.

Φρονούμε την ίδια στιγμή πως ταυτόχρονα αποστερεί δικαιώματα από ευάλωτες ομάδες, όπως είναι τα παιδιά, καθώς συνεχίζεται το αναχρονιστικό καθεστώς κράτησης παιδιών, έστω και κάτω από τον μανδύα της προστατευτικής φύλαξης, ενώ σε άλλα που ζουν στη χώρα χωρίς χαρτιά ως τέκνα μη καταγεγραμμένων μεταναστών αν αυτά δεν καταφέρουν να ακολουθήσουν τη διαδικασία που περιγράφεται μέχρι τέλους, τους αφαιρείται το δικαίωμα να πάνε στο σχολείο που είναι ένα θεμελιώδες ανθρώπινο δικαίωμα, αυτό της πρόσβασης στην εκπαίδευση.

Ταυτόχρονα, θεωρούμε πως αρκετά σημεία των άρθρων που αποτελούν το νομοθέτημα, είναι αρκετά προβληματικά. Θα αναφέρω για χάρη συντομίας κάποια ενδεικτικά παραδείγματα, πριν κάνω αναλυτικότερη αναφορά σε αυτά στην κατ’ άρθρον συζήτηση.

Θα ξεκινήσω με το άρθρο 20 που στο οποίο, παρότι περιγράφονται πολλές ευάλωτες ομάδες με έκπληξη είδαμε κάτι που ανέφερε και ο συνάδελφος, Εισηγητής του ΣΥΡΙΖΑ, ότι έχει αφαιρεθεί το σύνδρομο μετατραυματικής διαταραχής, μολονότι αποτελεί, χωρίς καμία αμφιβολία, εξαιρετικά σοβαρή διαταραχή και είναι πολύ πιθανόν να το έχει υποστεί ένας πολίτης τρίτης χώρας ή ένας άνθρωπος που πέρασε ένα αρκετά μαρτυρικό ταξίδι για να φτάσει στη χώρα μας και είναι εξαιρετικά πιθανό να προέρχεται και από μία χώρα που ήδη ήταν σε πόλεμο.

Στη συνέχεια, στο άρθρο 39, με γενικό τίτλο «Γενικές διατάξεις για τις διαδικασίες υποδοχής και ταυτοποίησης». Έχουμε και εδώ, κατ’ εμάς, αρκετά προβληματικά σημεία, όπως για παράδειγμα ότι ένα πολύ μεγάλο μέρος της ευθύνης το αναλαμβάνει μια ήδη υποστελεχομένη υπηρεσία, αυτή της υποδοχής και ταυτοποίησης, χωρίς να προβλέπεται κάποια διαδικασία ενίσχυσης της υπηρεσίας, ενώ στην τρίτη παράγραφο με έκπληξη είδαμε μια έκφραση που ειλικρινά μας συνετάραξε και θα ήθελα την απάντηση του Υπουργού γι’ αυτήν, ότι η ενημέρωση των μεταναστών θα γίνεται σε γλώσσα που κατανοούν. Ειλικρινά, δεν μπορούμε να καταλάβουμε τι ακριβώς μπορεί να σημαίνει αυτό: «Η γλώσσα που κατανοούν». Οι πιο πολλοί άνθρωποι που έρχονται, μιλάνε τη γλώσσα της χώρας τους. Εκτός και αν γίνει μια πρόβλεψη, ώστε να υπάρχουν άνθρωποι που μιλούν Αραβικά, Φαρσί, Παστούν ή οτιδήποτε άλλο.

Στο αρ.46, συνεχίζοντας, δεν βλέπουμε να υπάρχει κάποια πρόβλεψη για εναλλακτικά της κράτησης μέτρα, που ισχύουν για άλλους κρατούμενους. Όπως η χρηματική εγγύηση, η τακτική εμφάνιση ενώπιον των Αρχών, ενώ και για τα χρονικά διαστήματα παρατηρούμε, ότι η πρόβλεψη που υπάρχει μπορεί τελικά να οδηγήσει μια συνολική κράτηση, που ίσως και να ξεπεράσει τους 18 μήνες.

 Περνάω λίγο παρακάτω, στο αρ.47, το οποίο έχει τίτλο «Συνθήκες κράτησης». Συγκεκριμένα, στην παράγραφο 6, που εδώ έχουμε μια παράφραση της προηγούμενης έκφρασης: «Σε γλώσσα που ευλόγως εικάζεται, ότι κατανοούν». Είναι άξιο απορίας πώς μπορεί να συναχθεί ένα τέτοιο συμπέρασμα και ειλικρινά για εμάς είναι αδύνατον να το αντιληφθούμε. Ίσως, να φταίει η δική μου αντιληπτική ικανότητα επ’ αυτού. Θα ήθελα να με διαφωτίσετε. Μάλιστα, μπορώ να πω ότι μου θυμίζει και έντονα την έκφραση που είδαμε στο προηγούμενο σχέδιο νόμου, που έφερε το ίδιο Υπουργείο και συζητήσαμε πριν από λίγες μέρες, που αφορούσε την ενσωμάτωση της οδηγίας, αναφορικά με τις προϋποθέσεις εισόδου και διαμονής υπηκόων τρίτων χωρών στη χώρα μας, που εκεί είχαμε την έκφραση της «αξιόλογης προόδου» για να μπορέσει ένας υπήκοος να διατηρήσει την άδεια διαμονής στη χώρα.

 Λίγο παρακάτω, στο αρ.51, παρατηρούμε ότι ουσιαστικά αφαιρείτε το δικαίωμα που προβλέπεται από τη σύμβαση για τα δικαιώματα του παιδιού. Αυτό, της πρόσβασης στην εκπαίδευση, αφού πρακτικά αφαιρείται το δικαίωμα εγγραφής σε σχολείο των παιδιών εκείνων που διαμένουν στην χώρα χωρίς χαρτιά και τίτλο διαμονής.

Λίγο παρακάτω, σύμφωνα με το αρ.53, το οποίο αφορά την απασχόληση. Μπορώ να σημειώσω, ότι όπως αναφέρει το σχέδιο νόμου· «οι αιτούντες χορήγησης ασύλου έχουν δικαίωμα εργασίας μετά την πάροδο έξι μηνών από την ολοκλήρωση της διαδικασίας κατάθεσης της αίτησης». Θεωρούμε, πως αυτή η διάταξη είναι εξέχοντος προβληματική, καθώς θα αυξήσει αδιαμφισβήτητα την αδήλωτη εργασία στη χώρα μας.

Παρακάτω, το αρ.71, προβλέπει πως οι αιτούντες, μόνο κατόπιν αίτησης, μπορούν να λάβουν αντίγραφο της πλήρους απόφασης σχετικά με το αίτημά τους, αλλά δεν βλέπουμε να υπάρχει πρόβλεψη για το πώς θα ενημερωθούν για την δυνατότητα αυτή. Ότι μπορούν με αίτηση, να λάβουν την πλήρη απόφαση.

Στη συνέχεια, σύμφωνα με το αρ.78, ο αιτών θα πρέπει να παρουσιάζεται αυτοπροσώπως στις Αρχές, εκτός αν φιλοξενείται σε εγκαταστάσεις υποδοχής και ταυτοποίησης εκτός Αττικής, αν του έχει επιβληθεί περιορισμός στην ελευθερία κυκλοφορίας ή αν υποχρεούται να διαμένει σε έναν συγκεκριμένο τόπο.

 Κρίνουμε συνολικά πως όλα αυτά τα διαδικαστικά εμπόδια μπορούν να λειτουργήσουν ανασταλτικά εν μέρει, εξαιτίας της μη γνώσης της γλώσσας μας από πλευράς του αιτούντος, αλλά και εξαιτίας της πιθανότατα ελλιπούς πληροφόρησης, ώστε να μπορεί να προσέλθει ενώπιον των Αρχών στις προκαθορισμένες ημερομηνίες. Πολύ φοβόμαστε, ότι κάτι τέτοιο θα έχει σαν αποτέλεσμα μια μεγάλη σειρά απορριφθέντων αιτήσεων.

 Θα κλείσω με μερικά σχόλια, που θα αναλυθούν αργότερα και πληρέστερα στη κατά άρθρον συζήτηση. Καταρχήν, κρίνουμε πως δεν γίνεται ξεκάθαρο, δεν είναι σαφές, αν θα παρέχεται νομική βοήθεια δωρεάν σε όσους έρχονται στην χώρα μας και την έχουν ανάγκη. Επιπλέον, αν συνδυάσουμε το όλο σύνολο, το πνεύμα του σημερινού νομοθετήματος, με κάτι ιδιαίτερα ενδιαφέρον που προβλέπεται στο αρ.122, παράγραφος 3, εδάφιο Β΄ του σημερινού υπό συζήτηση αναπτυξιακού νομοσχεδίου, εντός των επι λέξεων κατηγοριών έργων για τη χρηματοδότηση από το Εθνικό Πρόγραμμα Ανάπτυξης, συγκαταλέγονται οι δράσεις για τη διαχείριση των μεταναστευτικών ροών. Αν τα συνδυάσουμε και τα δύο, για εμάς το τοπίο γίνεται ιδιαίτερα ζοφερό. Η αλήθεια είναι, πως θα θέλαμε να μάθουμε, ποιες θα μπορούσαν να ήταν αυτές οι δράσεις και αν θα συνδέονταν με κάποιο τρόπο με τις διαδικασίες ασύλου και φιλοξενίας που συζητάμε στο παρόν νομοθέτημα.

Κύριε Υπουργέ, ίσως να μην είναι δική σας αρμοδιότητα. Αν θέλετε να με παραπέμψετε στον κ. Γεωργιάδη, το κατανοώ εν μέρει. Κατόπιν όλων των παραπάνω, το ΜέΡΑ25, ακριβώς γιατί αναγνωρίζει τη σοβαρότητα του μεταναστευτικού θέματος και φρονεί πως απαιτείται μία ολιστική προσπάθεια επίλυσής του, με εξομάλυνση όλων των διαδικασιών που παρακωλύουν τη χορήγηση ασύλου σε όσους το δικαιούνται και όχι τη διαιώνιση του φαινομένου της «φιλοξενίας» των προσφύγων σε απάνθρωπες συνθήκες διαβίωσης, ενώ με το παρόν, πέρα από όλα αυτά και όλη την ταλαιπωρία που βιώνουν οι άνθρωποι για να έρθουν στη χώρα, εμείς, μην έχοντας τη δυνατότητα να τους φιλοξενήσουμε σε κατάλληλους χώρους, τους στοιβάζουμε σε χώρους υποδοχής. Ενδεικτικά, η Μόρια έχει 4πλάσιους ανθρώπους απ’ ό,τι μπορεί να στεγάσει. Τους επιβάλλουμε και σε μια σειρά γραφειοκρατικών διαδικασιών, σε μια γλώσσα που «εύλογα» συμπεραίνεται πως κατανοούν.

Κατόπιν όλων των παραπάνω, το ΜέΡΑ25, δεν μπορεί να συμφωνήσει με το παρόν σχέδιο νόμου και ως εκ τούτου θα το καταψηφίσει.

Σας ευχαριστώ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Ευχαριστούμε, κυρία συνάδελφε και για την οικονομία του χρόνου.

Τώρα, θα εισέλθουμε στον κατάλογο των ομιλητών. Τον λόγο έχει ο κ. Τσιγκρής.

**ΑΓΓΕΛΟΣ ΤΣΙΓΚΡΗΣ:** Ευχαριστώ πολύ, κυρία Πρόεδρε.

Κύριε Υπουργέ, κύριε Γενικέ Γραμματέα, να σας καλωσορίσω και εγώ με τη σειρά μου στην Επιτροπή της Βουλής για την εξέταση των συγκεκριμένων ζητημάτων.

Μετά από όλα αυτά που ακούστηκαν, νομίζω ότι έχουμε διαμορφώσει μια γνώμη, αλλά ποτέ δεν μπορούμε να ξεχνάμε ότι το ζήτημα της μετανάστευσης και το προσφυγικό, είναι ένα θέμα το οποίο αγγίζει τις πιο ευαίσθητες χορδές του ανθρωπισμού μας.

Μία κοινωνία κρίνεται κατά βάση από τον τρόπο με τον οποίο μεταχειρίζεται τους κρατούμενους. Αυτή είναι μια πάγια ανθρωπιστική ρήση που λέγεται εδώ και αιώνες.

Επιτρέψτε μου να τη συμπληρώσω ότι, τουλάχιστον ό,τι αφορά στην Ελλάδα, κρίνεται και σε ό,τι αφορά τους πρόσφυγες και τους μετανάστες. Είμαστε μια χώρα η οποία έχει μια βαθιά κουλτούρα μετανάστευσης. Οι παππούδες μας, οι πατεράδες μας, βρέθηκαν στο εξωτερικό αναζητώντας μια καλύτερη τύχη. Σήμερα, άλλοι βρίσκονται εδώ αναζητώντας μια καλύτερη τύχη. Τότε που ήμασταν «τρίτος κόσμος», πηγαίναμε εμείς. Τώρα, έρχονται οι άλλοι. Και πρέπει μια κοινωνία δημοκρατική, ανοικτή, ελεύθερη, ανθρωπιστική, αλληλέγγυα, συνεκτική, πρέπει να τους υποδέχεται.

Αλλά, πρέπει να αναρωτηθούμε και ένα άλλο. Γιατί, δυστυχώς, τα τελευταία χρόνια, έχουμε περάσει στα άκρα. Είναι τελείως διαφορετικό ο ανθρωπισμός και άλλο η ασυδοσία. Είναι τελείως διαφορετική η ευαισθησία και άλλο η ανοχύρωτη πόλη. Είναι άλλο πράγμα να δεχόμαστε τον ξένο, τον διαφορετικό και τον άνθρωπο τον οποίο φιλοξενούμε και άλλο το σπίτι μας να είναι ξέφραγο αμπέλι.

Πρέπει, επιτέλους, να συνεννοηθούμε και να βρούμε μια κοινή συνισταμένη, έναν μέσο όρο. Μακριά από τα άκρα, από τις ακραίες φωνές που θέλουν να πνίξουμε τους μετανάστες στο Αιγαίο ή από τους άλλους που θέλουν να φέρουμε όλους τους κατατρεγμένους της γης στην Ελλάδα. Δεν χωράμε.

Πρέπει να αντιμετωπίσουμε την πατρίδα μας σαν το κοινό μας σπίτι. Όπως στο σπίτι μας δεν μπαίνει κανένας ανεξέλεγκτα, αν δεν τον γνωρίζουμε, έτσι δεν πρέπει να μπαίνει και από τα σύνορά μας.

Ένα κυρίαρχο κράτος πρέπει να ελέγχει τα σύνορά του. Και η Ελλάδα έχει από τα μεγαλύτερα σύνορα του κόσμου. Είμαστε μικρό κράτος, αλλά έχουμε τη μεγαλύτερη συνοριογραμμή. Γιατί τα σύνορά μας δεν είναι μόνο χερσαία, αλλά είναι και θαλάσσια. Και εδώ αρχίζει το μεγάλο πρόβλημα. Η Ελλάδα, πέρα από το γεγονός, ότι βρίσκεται σε μία ευαίσθητη περιοχή γεωστρατηγικά, με τόσους πολέμους και εύφλεκτη περιοχή, παρακολουθούμε καθημερινώς τα δελτία ειδήσεων, ταυτοχρόνως έχει και μια δύσκολη θαλάσσια ακτογραμμή, η οποία δύσκολα φυλάσσεται. Έχουμε πετύχει μεγάλες μάχες και νίκες στη φύλαξη των χερσαίων μας συνόρων, κυρίως των ανατολικών, αλλά η θαλάσσια ακτογραμμή μας είναι δύσκολα φυλασσόμενη.

Τα στοιχεία αναφορικά με τις αιτήσεις ασύλου 2016 με 2019 είναι αφοπλιστικά, 80.000, εξετάστηκε το 60%, παρέμειναν εκκρεμείς 14.000 αιτήσεις ασύλου. Από τους ανθρώπους τους οποίους εξετάστηκε η αίτηση ασύλου, κανένας δεν επέστρεψε στην Τουρκία. Πού βρίσκονται; Κάπου γύρω μας. Σήμερα εκκρεμούν 68.000 αιτήσεις ασύλου, αν δεν αλλάξουμε κάτι το πρόβλημα θα μας πνίξει. Δυστυχώς, τους τελευταίους 2,5 – 3 μήνες από τα ελληνικά, κυρίως θαλάσσια σύνορα του Αιγαίου, πέρασαν 220.000 μετανάστες. Το πρόβλημα μπορεί να καταλάβει ο καθένας από πού προέρχεται. Η ευρύτερη περιοχή φλέγεται. Η Ελλάδα σήμερα καταδικάζεται από τους διεθνείς οργανισμούς, όχι σήμερα έχει καταδικαστεί και πριν 5 μήνες, κυρίως πριν 5 μήνες, που έχουμε τις Εκθέσεις, γιατί 4.000 ασυνόδευτα, απροστάτευτα παιδάκια, βρίσκονται σε συνθήκες φυλάκισης, πίσω από κάγκελα σε κλουβιά.

Οι κίνδυνοι που εγκυμονεί το ζήτημα της προσφυγικής και μεταναστευτικής κρίσης που διέρχεται η χώρα μας, είναι η τρομοκρατία, η εγκληματικότητα, η ανασφάλεια, η διάρρηξη του κοινωνικού ιστού, η διάλυση της κοινωνικής συνοχής, η εγκληματοφοβία του μέσου πολίτη, οι κίνδυνοι για τη δημόσια υγεία. Ζητάμε και στεντόρεια τη φωνή, απαιτούμε την ενσωμάτωση και ένταξη των μεταναστών, όσους όμως χωράει η ελληνική επικράτεια. Δεν επιτρέπουμε να φτιαχτούν και να συνεχιστεί να υπάρχει στη χώρα μας γκέτο και στρατόπεδο συγκέντρωσης, για αυτό το συγκεκριμένο σχέδιο νόμου, αλλάζει τελείως το χάρτη. Προστατεύει τα ανθρώπινα δικαιώματα, δημιουργεί συνθήκες ασφάλειας για τα ασυνόδευτα παιδιά, δημιουργεί συγκεκριμένες συνθήκες για την ευαλωτότητα των προσφύγων, όχι μετατραυματικό στρες, το οποίο δεν ελέγχεται και όλοι είναι ευάλωτοι. Όχι, ευάλωτη είναι μια εγκυμονούσα γυναίκα, ευάλωτος είναι ένας άνθρωπος ο οποίος είναι με βαριά αναπηρία, ευάλωτοι είναι άνθρωποι συγκεκριμένων κατηγοριών, όπως μονογονεϊκές οικογένειες.

Για αυτό, λοιπόν, πέρα από τα 2,5 δισ. που έδωσε η Ε.Ε., πρέπει εμείς να θωρακίσουμε και το νομοθετικό μας οπλοστάσιο. Να είμαστε πλέον, με ένα νομοθετικό οπλοστάσιο, το οποίο έλειπε από την χώρα μας, έτοιμοι σε άμεση προτεραιότητα, γιατί αυτό το ζήτημα αν δεν το προλάβουμε σήμερα, αύριο ενδέχεται να είναι το μεγαλύτερο πρόβλημα που μπορεί να πνίξει τη χώρα μας.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Ευχαριστούμε πολύ.

Τον λόγο έχει ο κ. Μπαλάφας.

**ΙΩΑΝΝΗΣ ΜΠΑΛΑΦΑΣ:** Ευχαριστώ. Συζητάμε σήμερα, επί της αρχής, ένα σημαντικό νομοθέτημα. Επομένως, και εγώ θα σταθώ κυρίως στο επί της αρχής, μιλώντας βασικά πολιτικά. Βέβαια, η σημερινή συζήτηση γίνεται κάτω από το φως δύο πολύ συγκεκριμένων γεγονότων. Πρώτον, το γεγονός στη θαλάσσια περιοχή της Κω χθες, με το ατύχημα με τους μετανάστες.

Δεύτερον, οι αντιδράσεις κατοίκων στην ενδοχώρα και η παρεμπόδιση εγκατάστασής τους σε συγκεκριμένες δομές συνανθρώπων μας, οι οποίοι είχαν έρθει από τα νησιά του Αιγαίου. Κάτω από το φως αυτών των δύο γεγονότων γίνεται η κουβέντα και επιτρέψτε μου να πω, κύριε Υπουργέ, ότι διακρίνεται με το νομοσχέδιό σας, πέρα από όλα τα άλλα, και από μία προχειρότητα και από την έλλειψη προετοιμασίας και σχεδίου, η οποία, κατά τη γνώμη μου, χαρακτηρίζει το σύνολο της πολιτικής σας γύρω από το ζήτημα του μεταναστευτικού -προσφυγικού. Αν βιαστεί κάποιος να μου πει ότι «είστε υπερβολικός, κύριε Μπαλάφα» επειδή είστε παρών, θα αναφερθώ στη δική σας προχειρότητα.

 Πήγατε, μετά από λίγο καιρό αφότου αναλάβατε το σοβαρό αυτό Υπουργείο και τη συγκεκριμένη ευθύνη, θεωρώντας η Κυβέρνηση της δεξιάς ότι είναι κυρίως ζήτημα ασφάλειας το ζήτημα το μεταναστευτικό – προσφυγικό και κακώς, στη Μόρια και δηλώσατε, μετά την επίσκεψή σας, επί λέξει ότι «είναι θετική η εντύπωσή μου από την πληρότητα με την οποία αντιμετωπίζουν οι υπηρεσίες της χώρας το προσφυγικό». Μετά από λίγο καιρό, είπατε ότι «στη Μόρια είναι στρατόπεδο συγκέντρωσης γκουλάγκ». Αυτό νομίζω ότι πιστοποιεί και αποδεικνύει μία, όχι εκ προθέσεως, αντικειμενικά, μία προχειρότητα και έλλειψη σχεδίου και προετοιμασίας. Μακάρι να μην είναι έτσι, μπορείτε να με διαψεύσετε.

 Επίσης, νομίζω ότι προκαλεί πρόφαση η αναφορά σας στα περί κωδικοποίησης. Ελέγξτε τα, ξαναδείτε τα, κανείς δεν είναι αλάνθαστος, υπάρχουν πολλές αλληλοεπικαλύψεις, προβλήματα στη ερμηνεία, νομοτεχνικά λάθη και κακοτεχνίες και κενά ερμηνείας κατά την γνώμη μου. Σας καλώ να τα ξανακοιτάξετε και όπου θέλετε να βοηθήσουμε όλοι να ξανακοιταχτούν πράγματα. Θα μπορούσε κάποιος να αναρωτηθεί γιατί όλα αυτά. Γιατί, όπως και να το κάνουμε, προσπαθείτε, μέσα από το νομοθέτημα αυτό, να καλύψετε δύο ανάγκες αντιθετικές. Είπε κάποιος εύστοχα «να πατάτε σε δύο βάρκες». Από τη μία μεριά, να χαϊδέψετε, κατά τη γνώμη μου φωνές ακραίες, ακροδεξιές, που υπάρχουν μέσα στον χώρο της κυβέρνησης της δεξιάς, την οποία υπηρετείτε και συμμετέχετε και απόψεις που είναι εκτός και τις ακούσαμε και πριν από λίγο και ταυτόχρονα προσπαθείτε να τηρήσετε τη διεθνή νομιμότητα, δεν αμφιβάλω γι’ αυτό, προσπαθείτε, όμως, αυτό το πράγμα οδηγεί σε μία ανεπιτυχή, κατά τη γνώμη μου, σύνθεση.

 Η κύρια προσπάθεια της δεξιάς πριν τις εκλογές ποια ήταν; Ήταν να πει και να λέει ότι ο ΣΥΡΙΖΑ καλεί τους πρόσφυγες και μετανάστες στην Ελλάδα, ουσιαστικά, εμείς τους φέρναμε. Όταν μετά τη διακυβέρνηση από τη δική σας πλευρά οξύνθηκαν και μεγάλωσαν οι ροές, οι προσφυγικές - μεταναστευτικές, τότε ο αρμόδιος αναπληρωτής Υπουργός, ο κ. Κουμουτσάκος – θα το έλεγα και αν ήταν εδώ, προφανώς, ο άνθρωπος θα είχε κάποια δουλειά και δεν είναι σήμερα εδώ – είπε ότι «δεν είναι οι λόγοι ότι τους καλεί κανείς, αλλά είναι λόγοι γεωπολιτικοί των μεταναστευτικών ροών». Θα έλεγα ότι ένα βασικό στοιχείο που περνάει και μέσα από το νομοθέτημά σας και γενικά από την πολιτική σας στα ζητήματα αυτά, είναι ότι το αντιμετωπίσατε το ζήτημα αυτό ως αμιγώς ελληνικό εθνικό ζήτημα και όχι ως ευρωπαϊκό.

Είναι χαρακτηριστικό και δεν είναι το μόνο ότι το πρώτο όργανο κυβερνητικό που λειτούργησε και συγκαλέσατε για την αντιμετώπιση του ζητήματος ήταν το ΚΥΣΕΑ στα τέλη Αυγούστου σαν να είναι κυρίως ζήτημα ασφάλειας της χώρας το ζήτημα των μεταναστευτικών ροών. Επίσης, δεν δείξατε κάποιο ενδιαφέρον για την προσπάθεια που γίνεται στην Ευρώπη ειδικά της Κυβέρνησης της Ιταλίας για να υπάρξει μία συνεννόηση, να υπάρξει κάτι θετικό που έγινε ανάμεσα στη Μάλτα και την Ιταλία μετά την κυβερνητική αλλαγή της Ιταλίας μαζί με τη Γερμανία και τη Γαλλία κάτι αντίστοιχο ή να δούμε συμμαχίες με χώρα όπως η Ιταλία και όχι με άλλες που προσπαθούμε στο ζήτημα αυτό.

 Θα μου πείτε «εσείς τι λέτε και τι θα κάνατε ή πώς ασκείτε την κριτική σας;». Εμείς δεν αγνοούμε ότι η χώρα μας είναι για πολύ καιρό τώρα, όχι στον ίδιο βαθμό βέβαια πριν από δέκα χρόνια ή πριν από πέντε χρόνια, σε μία κατάσταση σοβαρής οικονομικής κρίσης, δυσκολιών που αντιμετωπίζουν οι συνέλληνες - εδώ κάνω μία παρένθεση ότι υπήρξε έντονη και σημαντική και καθοριστική βοήθεια από την πλευρά της Ε.Ε. στο ζήτημα της διαχείρισης τα προηγούμενα χρόνια - αλλά αυτή όμως δεν έρχεται σε καμία περίπτωση αντίθετη, η έγνοια για τον Έλληνα με την προ σύγκρουσα έγνοια και φροντίδα, φιλοξενία και αλληλεγγύη προς τους κατατρεγμένους αυτούς συνανθρώπους μας.

Σε μια χώρα που δεν έχει γνωρίσει μόνο, όπως είπε ο κύριος συνάδελφος εξ Αχαΐας, τη μετανάστευση ως χώρα αποστολής μεταναστών στην Αυστραλία ή στις Ηνωμένες Πολιτείες ή στη Γερμανία τις προηγούμενες δεκαετίες του 20ου αιώνα, αλλά και μια χώρα υποδοχής προσφύγων.

Μερικές κρίσεις και επικρίσεις και αυστηροποιήσεις, μου θυμίζουν σε έναν βαθμό- το λέω μολονότι είναι παρακινδυνευμένο κύριε Υπουργέ- τις δηλώσεις και τον τρόπο με τον οποίο η ιθύνουσα τάξη κυρίως, το 1922 τη δεκαετία του 20- και απευθύνομαι σε έναν, υποθέτω, ποντιακής καταγωγής Έλληνα- αντιμετώπισαν τους πρόσφυγες και μάλιστα τους Έλληνες- αυστηρότατα ελληνικής συνειδήσεως- που ήρθαν από τον Πόντο, από τα βάθη της Ασίας. Δεν θέλω να αναφερθώ περισσότερο σε αυτό το ζήτημα.

Δεν έρχονται αυτά τα δύο πράγματα, κατά τη γνώμη μου, σε κανέναν βαθμό σε αντίθεση, όπως επίσης αυτό που χρειάζεται είναι η αποσυμφόρηση των νησιών μας, μέσα από τη βελτίωση των διαδικασιών του ασύλου και μεταφορά στην ενδοχώρα όσων μπορούν να μεταφερθούν, που είναι αρκετοί, που είναι πολλοί, η στέγαση σε αξιοπρεπείς Δομές της ενδοχώρας, οι πολιτικές ένταξης.

Σας καλούμε να δείτε και να αξιοποιήσετε την προεργασία που έχει κάνει και ο κ. Βίτσας και οι προηγούμενοι Υπουργοί μας στο θέμα αυτό και η συνεχής πίεση, με αντίστοιχες συμμαχίες, στην Ευρώπη.

Δυστυχώς, στο ζήτημα αυτό, κύριε Χρυσοχοΐδη, κάνετε λάθος. Το παραστριμώξατε, εγώ δεν διαφωνώ με το «επείγον» του ζητήματος, ανεξάρτητα με τον τρόπο που το αντιμετωπίζετε, άλλα το παραστριμώξατε χρονικά. Τι θα γινόταν αν γινόταν μια πιο διευρυμένη συζήτηση, όχι «άρπα κόλλα» να δούμε τους φορείς. Μιλάμε για 20-30 φορείς, από ό,τι άκουσα και θα τους δούμε σε δύο ώρες. Είναι και λίγο προσχηματικό, να πούμε ότι το κάναμε. Αν γινόταν άλλες τρεις μέρες, τι θα γινόταν; Θα έπεφτε η πέτρα στη θάλασσα;

Λέω, λοιπόν, φύγετε από τη λογική, που περνάει σε πολύ μεγάλο βαθμό στο νομοθέτημα, της αποτροπής και της καταστολής. Αυτό νομίζω και μην υποκύπτετε σε ένα σοβαρό πισωγύρισμα που γίνεται στα ανθρώπινα δικαιώματα και στο κράτος δικαίου. Σε μια τέτοια προσπάθεια, πέρα από την τοποθέτησή μας τη γενική, που θα διατυπώσει ο Εισηγητής μας, σε πλευρές επιμέρους, αλλά τηρώντας το Δίκαιο το Ελληνικό, το Ευρωπαϊκό, το Διεθνές, θα μας βρείτε οπωσδήποτε συνεργάτες και βοηθούς.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Ευχαριστούμε, τον λόγο έχει ο κ. Μπουκώρος.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ πάρα πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, προσωπικά, πιστεύω ότι πρόκειται για ένα ολιστικό και συμπαγές νομοθέτημα, με την έννοια ότι προσπερνάει και αφήνει πίσω του κάποιες από τις κακοδαιμονίες της νομοθέτησης στη χώρα μας- δεν λέω μόνο τον τελευταίο καιρό, τις τελευταίες δεκαετίες- όπως είναι η πολυνομία, η έλλειψη κωδικοποίησης της νομοθεσίας. Γνωρίσματα τα οποία δυσχεραίνουν, όχι μόνο τη ζωή των πολιτών, αλλά και την ίδια την ανάπτυξη της χώρας.

Υπό την έννοια αυτή, μόνο και μόνο ότι το νομοσχέδιο αυτό ενσωματώνει δύο προηγούμενους νόμους, καμιά δεκαριά υπουργικές αποφάσεις και δεν ξέρω πόσες διευκρινιστικές εγκυκλίους και ούτω καθεξής, νομίζω ότι το καθιστά πιο λειτουργικό για τη Δημόσια Διοίκηση, για την οποία θα αποτελέσει εργαλείο αντιμετώπισης ενός επείγοντος ζητήματος, ενός εξαιρετικά κρίσιμου ζητήματος.

Πρόκειται, επιπλέον, κατά την άποψή μας, για ένα νομοθέτημα που έρχεται να αντιμετωπίσει την κατάσταση όπως διαμορφώνεται σήμερα, αλλά να δει και την προβολή της στο μέλλον, ποια θα είναι η πιθανή εξέλιξή της στο μέλλον, γι' αυτό και προβλέπει την ενίσχυση των Δομών, που μέχρι σήμερα με βάση το οργανογράμματα, αν θυμάμαι καλά, μόλις στο 33% ήταν στελεχωμένες, έρχεται να ενισχύσει τους Λειτουργούς εξέτασης αυτών των αιτημάτων διεθνούς προστασίας, όπως είναι οι δικαστικοί, να βάλει τα πράγματα σε μια σειρά στο ποιοι θα τα εξετάζουν και πόσοι θα είναι αυτοί που θα τα εξετάζουν, αυξάνοντας και τις αρμόδιες επιτροπές. Όλα αυτά, εμένα μου στέλνουν ένα μήνυμα νοικοκυρέματος μιας χαώδους καταστάσεως που είχε δημιουργηθεί. Και το παραδέχονται ευθέως, πολλές φορές και συνάδελφοι της σημερινής Αξιωματικής Αντιπολίτευσης. Άρα, όλοι συμφωνούμε, άμεσα ή έμμεσα, ότι πρέπει να μπει μια σειρά σε αυτό το ζήτημα. Να το διαχειριστούμε, να το αντιμετωπίσουμε.

Και νομίζω ότι πράγματι είναι μόνον ιδεολογικές οι διαφορετικές προσεγγίσεις. Δεν θα πω ιδεοληπτικές. Πράγματι, ο ΣΥΡΙΖΑ πιστεύει ότι πρέπει να έρχονται όλοι στη χώρα μας. Και δυστυχώς, απ' ό,τι αντιλήφθηκα και από τη σημερινή συζήτηση, να κάνουν και ό,τι θέλουν. Εμείς και με το σημερινό νομοσχέδιο, δείχνουμε ότι πιστεύουμε πως πρέπει να έρχονται στη χώρα μας όσοι το δικαιούνται από το διεθνές Δίκαιο και από τις διεθνείς συμφωνίες που έχουμε συνυπογράψει ως χώρα ή υποχρεωνόμαστε να εφαρμόζουμε ως μέλη υπερεθνικών οργανισμών, όπως Ε.Ε.. Αυτό πιστεύουμε. Πράγματι, αυτό είναι μια ιδεολογική, μια φιλοσοφική διαφορά.

Ο ΣΥΡΙΖΑ απέδειξε και με τις σημερινές τοποθετήσεις, ότι πιστεύει σε μια παρελκυστική πολιτική σε αυτό το ζήτημα. Καταθέτουμε μια αίτηση και μετά μπορεί να μην έχουμε καμία επαφή με το κράτος, τις δομές του και τη διοίκηση. Ποιο κράτος; Το κράτος, από το οποίο ζητάμε να ενεργοποιήσει τις διαδικασίες της διεθνούς προστασίας και να μας παρέχει άσυλο. Δεν εδράζεται σε καμία λογική προσέγγισης των πραγμάτων αυτή η ιστορία.

Εμείς πιστεύουμε, με το σημερινό νομοσχέδιο, στην παρεμβατική πολιτική. Δηλαδή, ότι πρέπει να τέμνουμε τα πράγματα, να βρούμε λύσεις σε ένα επείγον ζήτημα. Πράγματι, διαφέρουμε πολύ σε αυτό.

Άκουσα με πολύ ενδιαφέρον και κάποιες τοποθετήσεις συναδέλφων του ΣΥΡΙΖΑ να λένε ότι «εμείς αλλάξαμε θέση και λέμε ότι υπάρχουν γεωπολιτικοί λόγοι που εντείνουν τις ροές προσφύγων και μεταναστών προς τη χώρα μας».

Κοιτάξτε να δείτε τώρα. Αυτό είναι μια επιφανειακή ερμηνεία των πραγμάτων. Κανείς δεν παραγνωρίζει ότι στην ευρύτερη περιοχή υπήρξαν και επί των ημερών σας και υπάρχουν και δυστυχώς για τα επόμενα χρόνια, θα υπάρχουν γεωπολιτικοί λόγοι. Η διαφορά μας έγκειται στο γεγονός της αντιμετώπισης των συνεπειών που γεννούν αυτοί οι γεωπολιτικοί λόγοι. Σας εξήγησα προηγουμένως πώς εσείς θέλετε να αντιμετωπίσουμε τις συνέπειες. Και σας λέμε πώς προτείνουμε εμείς, μέσα από αυτό το νομοσχέδιο, να αντιμετωπίσουμε τις συνέπειες αυτών των γεωπολιτικών πραγματικών λόγων.

Από κει και πέρα, η διαφορά μας έγκειται στο γεγονός ότι οι μετανάστες και οι πρόσφυγες δεν έχουν ίδιο προφίλ. Δεν είναι όλοι οι ίδιοι, όπως και να το κάνουμε. Μπορεί να είναι μικρός αριθμός, αλλά υπάρχουν σήμερα άνθρωποι που έρχονται από τη βόρειο Αφρική, τις χώρες του Μαγκρέμπ. Ακούω για αεροπορικές γραμμές γειτονικού κράτους που προσφέρουν εισιτήρια 22 ευρώ μέχρι την Κωνσταντινούπολη. Περνούν στη χώρα μας. Εισπράττουν επιδόματα 6-7 μήνες και επιστρέφουν πίσω. Ντρέπομαι να συγκρίνω αυτές τις περιπτώσεις με τον αφανισμό, με τη γενοκτονία του ποντιακού ελληνισμού. Είναι ίδιες περιπτώσεις, κύριοι συνάδελφοι; Είναι ίδιες περιπτώσεις; Πώς τα εξομοιώνουμε; Πώς τα ισοπεδώνουμε όλα;

Βεβαίως και πρέπει να γίνει κατάλογος τρίτων χωρών, που δεν γεννούν μετανάστες, ούτε πρόσφυγες, που είναι εν ειρήνη. Έστω και αν το βιοτικό τους επίπεδο είναι χαμηλότερο. Βεβαίως και δεν είναι πρόσφυγες. Βεβαίως και είναι μετανάστες. Βεβαίως και χρήζουν διαφορετικής αντιμετώπισης. Βεβαίως και πρέπει να συντμήσουμε τις χρονικές διαδικασίες, διότι το πνεύμα των διαδικασιών προκαλεί τη συσσώρευση, την οποία μας κληρονομήσατε με 68.000 εκκρεμείς αιτήσεις ασύλου. Όταν ο προβληματισμός όλου του νομοσχεδίου είναι το πώς θα διαχειριστούμε τους 20.000 που είναι σήμερα στα νησιά. Δηλαδή δεν υπάρχει μέτρο σύγκρισης, σε καμία περίπτωση.

Θα μπορούσα να πω πολλά, αλλά θα έχουμε και τη συζήτηση κατ’ άρθρο και την Ολομέλεια.

Πάντως, καλώ και τα κόμματα της αντιπολίτευσης, διότι, πέρα από τις όποιες ιδεολογικές μας διαφορές, είμαστε υπόλογοι στην ιστορία και στις επόμενες γενιές, για το πώς θα χειριστούμε αυτό το θέμα.

Εμείς δεν είμαστε από τις πολιτικές δυνάμεις που λέμε ότι το δημογραφικό μπορεί να λυθεί με το προσφυγικό. Οπωσδήποτε, μια ενίσχυση της πληθυσμιακής εικόνας μπορεί να υπάρξει, αλλά το δημογραφικό πρέπει να το λύσουν οι Έλληνες, παίρνοντας μέτρα θεσμικού και όχι μόνο οικονομικού χαρακτήρα.

Και απευθύνομαι προς εσάς, κύριε Υπουργέ, αν και γνωρίζω ότι το ζήτημα χωροθέτησης των Κέντρων Υποδοχής στη χερσαία χώρα είναι αρμοδιότητα άλλου Υπουργείου. Θα ήθελα να σας πω ότι, πράγματι, είναι αίτημα του ελληνικού λαού σήμερα να γνωρίζει, πρώτον, πόσοι είναι οι μετανάστες και οι πρόσφυγες στη χώρα μας, ποια ήταν η εξέλιξη των όσων έτυχαν διεθνούς προστασίας, έλαβαν άσυλο. Και, κυρίως, περιμένει ο ελληνικός λαός, αυτό που είπε ο Πρωθυπουργός από τις Βρυξέλλες, μια μεγαλύτερη προσπάθεια για αναθεώρηση της Συνθήκης της Λισαβόνας, διότι όποιες κοινωνίες αντιδρούν σήμερα, δεν αντιδρούν από ρατσιστικά κίνητρα, ούτε από οικονομικά κίνητρα, φοβούνται ότι οι πρόσφυγες θα τους πάρουν τις δουλειές.

 Κυρίως, εκείνο που τους ενδιαφέρει είναι η κοινωνική ειρήνη, η κοινωνική ηρεμία, η κοινωνική ασφάλεια και κυρίως οι νέοι Έλληνες να μην μεγαλώνουν σε ένα κλίμα παθογένειας.

Και ελπίζουμε ότι αυτό το κλίμα θα το μειώσει δραματικά το νομοσχέδιο το οποίο ξεκινήσαμε να συζητάμε σήμερα στην Επιτροπή.

Σας ευχαριστώ πολύ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Βίτσας.

**ΔΗΜΗΤΡΙΟΣ ΒΙΤΣΑΣ:** Ευχαριστώ, κυρία Πρόεδρε.

Κύριε Μπουκώρε, 20.000 στα νησιά ήταν πέρυσι στο τέλος του Αυγούστου, τώρα είναι 34.000. Δεν έχει σημασία απλά να γραφτεί το σωστό. Και παρόλο ότι ο κ. Μυλωνάκης δεν είναι εδώ, απλά για να το ξέρουμε όλοι, όλα τα χρήματα που αξιοποιούνται στην διαχείριση προσφυγικού - μεταναστευτικού έρχονται από τον ευρωπαϊκό προϋπολογισμό, δηλαδή από την Ευρωπαϊκή Επιτροπή επειδή είπε διάφορα πράγματα και έχει σημασία να το ξέρει αυτό ο ελληνικός λαός.

Κύριε Χρυσοχοΐδη, εγώ θέλω να σας πω το εξής, εμείς, σαν ΣΥΡΙΖΑ, θέλουμε να βοηθήσουμε τη χώρα να διαχειριστεί ένα παγκόσμιο και ευρωπαϊκό ζήτημα. Αυτό έχει δύο μεγάλα κομμάτια. Το ένα μεγάλο κομμάτι, αφορά την διεθνή δραστηριότητα από τη μεριά της χώρας.

Η διεθνής δραστηριότητα πάλι έχει δύο μεγάλα κομμάτια. Το πρώτο, πόσο μπορεί η χώρα να συμβάλει, ώστε να αρθούν τα αίτια της προσφυγιάς και της μετανάστευσης, τα οποία γνωστά είναι, πόλεμοι, κλιματική κρίση, εκτεταμένη φτώχεια, φτώχια που δεν φανταζόμαστε, δηλαδή εγώ αν δεν την είχα δει, δεν θα την φανταζόμουν. Αυτό είναι το ένα μεγάλο κομμάτι.

Και το δεύτερο μεγάλο κομμάτι που το καθιστά ευρωπαϊκό είναι ότι αφού είμαστε μια Ε.Ε., ένας ενιαίος οργανισμός, θα πρέπει να δείχνει ο ένας αλληλεγγύη στον άλλον ώστε να υπάρχει σωστή διαχείριση.

Οφείλω να σας πω ότι εγώ σε ευρωπαϊκό συμβούλιο Υπουργών είπα δεν θέλω χρήματα. Θέλω να μοιραστούμε δίκαια το βάρος. Αυτό είναι το βασικό ζήτημα και επιμένω σ' αυτό, γιατί αυτή τη στιγμή υπάρχει μια ευκαιρία. Ποια είναι αυτή η ευκαιρία; Και αυτό που έγινε στην Μάλτα και που θα πρέπει να γίνει και για την Ελλάδα και την Κύπρο. Μην την ξεχνάτε την Κύπρο. Αυτή την στιγμή η Κύπρος έχει το μεγαλύτερο πρόβλημα, σε σχέση με πρόσφυγες, μετανάστες και πληθυσμό, εννοώ, αυτό είναι το βασικό ζήτημα. Ένα, λοιπόν, ζήτημα είναι αυτό.

 Και το δεύτερο, να χρησιμοποιήσουμε την συζήτηση για το Μεσοπρόθεσμο Πρόγραμμα 2021-27 ως τρόπο να επιβληθούν ποινές ή στην ουσία πιέσεις ή στην ουσία οικονομικός εκβιασμός σε εκείνες τις χώρες οι οποίες δεν δείχνουν αλληλεγγύη.

Θα μου πείτε, εμείς η μικρή Ελλάδα κ.τ.λ.; Εμείς, η μικρή Ελλάδα, αλλά μαζί με την Ιταλία, μαζί με την Ισπανία, μαζί με την Πορτογαλία που πάντα βοηθάει, μαζί με την Μάλτα, μαζί με την Κύπρο. Μπορούμε να το πετύχουμε αυτό και να έχουμε μια πραγματική ανακούφιση, γιατί ξέρω ότι είμαστε λίγο-πολύ στα όρια μας. Επειδή εγώ είχα πει ότι το όριο της Ελλάδας, ώστε να έχει μια ευπρεπή διαχείριση του προσφυγικού - μεταναστευτικού είναι οι 100.000. Κάπου εκεί κοντά είμαστε τώρα, στις 85.000, στις 90.000. Άρα, αυτό είναι νομίζω ένα βασικό ζήτημα.

Εδώ, χρειάζεται να ασκηθεί μια επιθετική πολιτική. Εμείς προτείναμε τα processing centers, δηλαδή που μπορούν σε άλλες χώρες να εξετάζονται τα αιτήματα ασύλου, τον ενιαίο κανονισμό ασύλου, τον ενιαίο κανονισμό επιστροφών για όλη την Ευρώπη και βέβαια, υποχωρήσαμε στο Δουβλίνο 4 και προτείναμε μεταβατικό μηχανισμό 8 σημείων, στο οποίο βασίζεται αυτή τη στιγμή η συζήτηση. Αυτό είναι το πρώτο.

Το δεύτερο ζήτημα που καλείται να κάνει κυβέρνηση, με αυτές τις πάρα πάρα πολύ δύσκολες συνθήκες, είναι να διαχειριστεί το ζήτημα με τον πιο αποτελεσματικό τρόπο, ώστε από τη μια μεριά να επιδεικνύουμε την αλληλεγγύη σ' αυτούς τους ανθρώπους και από την άλλη μεριά, να δημιουργούμε μια κατάσταση που δεν θα επιβαρύνει, δεν θα διαταράσσει τις κοινωνίες. Με αυτόν τον τρόπο, δεν θα νικάνε ξενοφοβικές και φασιστικές ιδέες. Εμένα με εξέπληξε αυτή η ιστορία στα Βρασνά, γιατί πριν ενάμιση χρόνο φιλοξενούνταν εκεί 1000 άνθρωποι σε ξενοδοχεία και τώρα βγήκαν 200 και έκλειναν τους δρόμους. Τα έχω ζήσει κι εγώ και καταλαβαίνω πόσο δύσκολο είναι αυτό το πράγμα. Εγώ έχω μια άποψη. Αν μου αποδείξετε το αντίθετο, καλύτερα για σας. Ως τώρα εμείς έχουμε αποδείξει, ότι το χειριστήκαμε καλύτερα, από ό,τι το χειρίστηκε αυτή η κυβέρνηση σε αυτούς τους τέσσερις μήνες. Κάποιος μπορεί να πει, ότι «αφήσατε μια χαοτική κατάσταση». Δεν βγαίνουν οι αριθμοί, πώς να σας το πω; Λέμε, ότι υπάρχουν 76.000 αιτήματα ασύλου. Ξεχνάμε, ότι μέσα στα τρία τελευταία χρόνια διεκπεραιώθηκαν 150.000 αιτήματα ασύλου. Όλες οι προσομοιώσεις που κάναμε, με βάση το δίκαιο καταμερισμό, η Ελλάδα κανονικά σε καμία περίπτωση δεν έπρεπε να ξεπερνάει την διαχείριση 20.000 αιτημάτων ασύλου. Μπορεί να κάνουμε μία τέτοια συζήτηση εδώ ή στην τηλεόραση, αλλά δεν έχει νόημα. Νόημα έχει να δούμε πώς μπορούμε να το διαχειριστούμε, πως μπορούμε να βοηθήσουμε αυτή τη στιγμή τον κ. Χρυσοχοΐδη να νοικιάσει ξενοδοχεία σ' αυτή τη φάση, να μπορέσει να πάει και τους ανθρώπους. Εμείς έχουμε δώσει κατεύθυνση σε όλες τις οργανώσεις μας, ότι όπου νοικιάζετε ξενοδοχείο πηγαίνετε να βοηθήσετε, όχι να δημιουργούμε μια ρεβανσιστική διάθεση «γιατί εσείς μας εμποδίζατε, εμείς τώρα θα σας κάνουμε το ίδιο». Δεν γίνονται έτσι αυτά τα πράγματα.

Από την άλλη μεριά, χρειαζόμαστε μια ειλικρίνεια. Έρχεται αυτή τη στιγμή ένας νόμος που λέει ότι κωδικοποιεί, μαζεύει κ.λπ.. Σιγά, τι κωδικοποιεί; Δύο νόμους και ένα προεδρικό διάταγμα. Οι τέσσερις οδηγίες έχουν γίνει νόμοι. Ξέρετε, τι θα έχουμε από εδώ και πέρα, μετά από την ψήφιση αυτού του νόμου; Ένα προεδρικό διάταγμα, δύο νόμους και άλλον έναν νόμο, δηλαδή τρεις νομούς, γιατί αν κοιτάξετε τους νόμους θα δείτε ότι αυτός ο νόμος δεν καταργεί τίποτε από τους προηγούμενους νόμους, από τα περισσότερα. Πώς να τα καταργήσει; Θα το κοιτάξετε κ. Χρυσοχοΐδη και θα μου δώσετε δίκιο. Καταργεί ορισμένα ζητήματα ή προσθέτει ορισμένα ζητήματα στην κατεύθυνση της αυστηροποίησης. Αφήστε το αυτό τώρα, ότι κωδικοποιούμε. Αν βάζατε μέσα, αν κωδικοποιούσατε και την εθνική στρατηγική ένταξης, η οποία έχει εγκριθεί, το μεταναστευτικό κώδικα, που και αυτός είναι ένας νόμος και το οργανόγραμμα του Υπουργείου, που κακώς καταργήσατε - εγώ λέω, ότι μάλλον θα το έχετε ξανασκεφτεί και θα δούμε τι θα γίνει μετά - να πω κάτι τέτοιο, αλλά εδώ δεν έχουμε να κάνουμε με πολεοδομικά ζητήματα που υπάρχουν εκατό χιλιάδες νόμοι.

 Σας λέω ένα ζήτημα που αφορά αυτό. Βεβαίως, καταργήσατε ακόμη και τη θέση της κυρίας Τσιριγώτη, δεν μπόρεσα να καταλάβω γιατί, αλλά καταργήσατε και τον Γραμματέα Μεταναστευτικής Πολιτικής, που πάλι δεν κατάλαβα.

Λέω, λοιπόν, ότι όταν θα πας να κάνεις αυτή τη διαχείριση χρησιμοποιώντας συνέχεια τον διεθνή δρόμο, πρέπει να παίρνεις την εμπειρία των προηγούμενων. Όταν οι προηγούμενοι είχαν 25.000 ανθρώπους σε σπίτια, όταν οι προηγούμενοι είχαν 8.000 ανθρώπους σε ξενοδοχεία και 20.000 ανθρώπους σε κέντρα φιλοξενίας, όταν είχαν 12.500 παιδιά στο σχολείο και όταν είχαν εμβολιαστεί οι πάντες και δεν υπήρξε κανένα επιδημικό φαινόμενο όλα αυτά τα τεσσεράμισι χρόνια, εγώ δεν λέω ότι έγιναν όλα καλά, αλλά παίρναμε συγχαρητήρια από όλες τις χώρες της Ευρώπης. Θα μου πεις παίρναμε συγχαρητήρια για να τους κρατάμε εμείς, αυτό μπορεί να πει κανείς. Μπορεί να υπήρχε κάτι τέτοιο.

Πάμε τώρα στο ζήτημα. Γιατί να κάνετε όλο αυτόν το σκοπό και αφού απλά αυστηροποιούσατε, ας μη φέρνατε ένα νομοσχέδιο με 30 άρθρα, που να άρχιζε και να έλεγε κράτηση, κράτηση, κράτηση, κράτηση. Αυτό είναι το νομοσχέδιο, το πραγματικό εννοώ νομοσχέδιο! Περιορισμός δικαιωμάτων, περιορισμός δικαιωμάτων, περιορισμός δικαιωμάτων. Τι φιλελεύθεροι, με συγχωρείτε, κάποιος το είπε κιόλας, είσαστε; Η βασική αρχή του φιλελευθερισμού είναι ότι κανένας δεν κρατείται χωρίς έγκλημα. Βασικό, από την γαλλική επανάσταση. Δεν υπάρχει παραβατικότητα, εγκληματικό, ότι κάποιος πέρασε.

Κοιτάξτε να δείτε, το είπε και ο κ. Μυλωνάκης. Στη θάλασσα, έλεγχος των συνόρων σημαίνει, για το προσφυγικό – μεταναστευτικό, search and rescue. Αυτό είναι, δεν υπάρχει τίποτε άλλο, διαφορετικά άνθρωποι πεθαίνουν και κανείς δεν θέλει να πεθαίνουν άνθρωποι και τα παλικάρια του Λιμενικού, αλλά και τα παλικάρια της Αστυνομίας και άλλα παλικάρια το έχουν αποδείξει. Ξέρετε τι πάει να πει 330.000 διασώσεις από το 2015 και μετά;

Ένα τελευταίο, για να αποδείξω στον κ. Χρυσοχοΐδη και επειδή έκανε μια ερώτηση ο κ. Μυλωνάκης. Αυτή τη στιγμή στην Ελλάδα, κ. Μυλωνάκη, μαζί με αυτούς που έχουν έρθει από το 2015 και μετά - γιατί για όλους ξέρουμε πού βρίσκονται και είναι πολύ ικανές και πλήρεις οι ταυτοποιήσεις μας, μην έχετε αμφιβολία, μπορούμε να βρούμε όχι μόνο εάν είναι από το τάδε χωριό ο Αφγανός, αλλά εάν λέει ψέματα και είναι από το δίπλα χωριό - είναι περίπου 500.000, όλοι, με τους Αλβανούς, τους Γεωργιανούς κ.λπ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής)**: Κύριε Βίτσα, αυτά, όμως, θα τα απαντήσει ο Υπουργός. Εσείς, πείτε τη γνώμη σας για το νομοσχέδιο.

**ΔΗΜΗΤΡΙΟΣ ΒΙΤΣΑΣ**: Ναι, εντάξει!

 Άρα, η μεταναστευτική πολιτική δεν είναι μόνο ένα κομμάτι που αφορά αυτούς που ήρθαν από το 2015 και μετά. Είναι κι ένα κομμάτι μεγάλο από αυτούς που είχαν έρθει πριν το 2015.

Με αυτό έκλεισα, κυρία Βούλτεψη.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής)**: Ωραία, ευχαριστούμε. Το λέω γιατί όταν παίρνει ο καθένας λίγο παραπάνω, στο τέλος δεν υπάρχει λόγος να έχουμε Εισηγητές. Υπήρξε ανοχή, γιατί χειριστήκατε το θέμα, εντάξει, δεν υπάρχει πρόβλημα.

Τον λόγο έχει ο κ. Υψηλάντης.

 **ΒΑΣΙΛΕΙΟΣ – ΝΙΚΟΛΑΟΣ ΥΨΗΛΑΝΤΗΣ**: Εγώ, κύριε Υπουργέ, λίγα πράγματα θα πω. Πιστεύω ότι η παρούσα νομοθετική πρωτοβουλία, αυτό το σχέδιο νόμου για τη διεθνή προστασία, αποτελεί ένα καλό παράδειγμα καλής νομοθέτησης, δηλαδή είναι μια πολύ σοβαρή προσπάθεια για να μεγάλο ζήτημα, όπου επιδιώκετε και πιστεύω ότι το καταφέρνετε να δημιουργηθεί ένα νέο σύστημα ασύλου, ένα σύστημα συμπαγές, δομημένο και σαφές δίκαιο, σε μια κατάσταση, σε μια δεδομένη χρονική στιγμή που η χώρα μας παραμένει μεταξύ των τεσσάρων χωρών της Ε.Ε. με τον υψηλότερο αριθμό αιτούντων άσυλο και δεύτερη, κατ’ αναλογία, χώρα ανάλογα με τον πληθυσμό της.

Συνεπώς, οι διατάξεις που επιδιώκονται και που φέρνετε είναι στην καλή κατεύθυνση. Θεωρώ, με βάση αυτά που είπε ο κ. Βίτσας, ότι ήδη με τις αποφάσεις που έχουμε πάρει για το Επιτελικό Κράτος και για την κωδικοποίηση των νομοθεσιών θα μπορέσουμε εν ευθέτω χρόνο να λειτουργήσουμε και με μια κωδικοποίηση που θα υπάρξει για όλη τη νομοθεσία που άπτεται αυτών των σοβαρών θεμάτων σχετικά με τη διαχείριση των προβλημάτων αυτών.

Ωστόσο, πρέπει να πούμε ότι αυτή τη στιγμή προσπαθούμε να εισάγουμε διατάξεις, ώστε να αντιμετωπιστεί σήμερα το θέμα των προσφύγων, βάσει αυτού του νομοθετήματος και να πούμε ότι η Ελλάδα και σε αυτόν τον τομέα έχει ξεπεράσει τα όρια της και ότι ήδη, η κυβέρνηση αυτή έχει ξεκινήσει και στο εξωτερικό μια σημαντική προσπάθεια, ώστε το μερίδιο που αναλογεί και στις άλλες ευρωπαϊκές χώρες, όσον αφορά την υποδοχή και τη διαχείριση του μεγάλου προσφυγικού προβλήματος, θα πρέπει όλοι να τις αναλάβουν με βάση τις αρχές της αλληλεγγύης και τη δίκαιη κατανομή των αρμοδιοτήτων που έρχονται στην Ευρώπη και ειδικά, στη χώρα μας.

Επίσης, πρέπει να πω ότι οι ιδέες και θα πρέπει να συνεχιστούν οι προτάσεις που έχει καταθέσει η Βουλγαρική Προεδρία σχετικά με τη διαδικασία αλλαγής του Κανονισμού του Δουβλίνου, αποτελούν μια καλή βάση για την περαιτέρω συζήτηση και για την επίλυση των προβλημάτων. Ένα ζήτημα υπάρχει, τι γίνεται μέχρι τότε; Θεωρώ ότι η σημερινή νομοθέτηση είναι ένα βήμα που επιδιώκει η χώρα μας να καλύψει ορισμένα ερωτηματικά. Ωστόσο, πρέπει επίσης και στο κομμάτι αυτό, στην Frontex και στην EASO, να προσπαθήσουμε, έτσι ώστε, να συμμετέχουν και εκείνες στον έλεγχο όλων αυτών των προσφυγικών ροών που έχουμε μέχρι τώρα.

Με αυτά, κύριε Υπουργέ, θα ήθελα να σας πω ότι στηρίζω το νομοθέτημα, όπως και οι συνάδελφοί της Ν.Δ. και πιστεύω να είμαστε σε μια αγαστή συνεργασία περαιτέρω για τη διαχείριση και των πρακτικών προβλημάτων που εμφανίζονται ιδιαίτερα και στη δική μου περιοχή, τα Δωδεκάνησα, όπου πολλές φορές ο ξένος πληθυσμός υπερκαλύπτει τον γηγενή πληθυσμό και αυτή η διαχείριση αυτών των ψυχών, μαζί με τον σεβασμό όμως, των ντόπιων ανθρώπων, των ανθρώπων που κατοικούν στα νησιά, θα πρέπει αυτά τα θέματα να τα βλέπουμε άμεσα.

Θεωρώ ότι η ελληνική κυβέρνηση ανταποκρίνεται σε αυτού του είδους τα αιτήματα άμεσα. Το έχουμε δει και στη Σύμη, το βλέπουμε και σε άλλα νησιά και βέβαια, με την οργάνωση που θα επέλθει στο διάστημα αυτό από εδώ και πέρα με τη σωστή οργάνωση των κέντρων, θα μπορέσουμε να ξεπεράσουμε τις δυσκολίες που έχουμε στη λειτουργία όλων των Κέντρων Υποδοχής και των συναφών θεμάτων. Ευχαριστώ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Αυλωνίτης.

**ΑΛΕΞΑΝΔΡΟΣ – ΧΡΗΣΤΟΣ ΑΥΛΩΝΙΤΗΣ:** Κυρία Πρόεδρε, κύριε Υπουργέ, όταν πρωτοήρθα στη Βουλή, αλλά και σήμερα, που συμπληρώνεται το παζλ, άκουσα για τη νησίδα Ellis, δια στόματος του Πρωθυπουργού και για τα ακατοίκητα νησιά, από τον κ. Μυλωνάκη, της Ελληνικής Λύσης και άκουσα επιπλέον, από τον κ. Μπουκώρο, την εξής φράση: «είμαστε υποχρεωμένοι απέναντι στις γενιές που έρχονται να διαχειριστούμε καλά και ανθρώπινα το θέμα». Για ποιες γενιές, τις ελληνικές γενιές ή για τις γενιές των ανθρώπων;

Αυτό που λέω, προσπαθώ να προσδιορίσω, ότι το ζήτημα το προσφυγικό, σαν ένα από τα μεγαλύτερα προβλήματα που αντιμετωπίζει η ανθρωπότητα είναι ένα θέμα τεραστίων διαστάσεων και θα συνεχιστεί για πάρα πολλά χρόνια. Κατά συνέπεια, το ζήτημα αντιμετωπιζόμενο σήμερα με το παρόν νομοσχέδιο, απλώς κουκίδες πάνω στο τεράστιο αυτό παζλ βάζει. Φοβούμαι, ότι συντηρητικοποιείται η πολιτική μας ζωή, φασίζει σε ένα μεγάλο κομμάτι η πολιτική έκφραση και αυτό είναι φοβερά επικίνδυνο. Νησιά ακατοίκητα, σε λίγο θα λέμε και Σπιναλόγκες και το άστρο του Δαβίδ. Αυτό καλούμαστε να υπερασπίσουμε στις επόμενες γενιές των ανθρώπων; Όχι, κάτι άλλο πιστεύω ότι πρέπει να κάνουμε.

Επί του θέματος, όμως, γιατί νομίζω ότι θεωρητικολογώ, αλλά νομίζω ότι είναι και ουσιαστικά αυτά τα οποία λέω και ανθρώπινα, έχω την εντύπωση ότι η πολιτική που ασκήθηκε από την προηγούμενη κυβέρνηση, με την πολιτική που φαίνεται ότι θα ασκηθεί από τούδε και στο εξής, έχει την εξής εντοποιός διαφορά, έχουμε δει, εμείς, ίσως, πολύ πιο ανθρώπινα, όχι ότι εσείς δεν το βλέπετε ανθρώπινα, προς θεού, πολύ πιο ανθρώπινα το θέμα της αντιμετώπισης των προσφύγων, που η πολιτισμένη κοινωνία εξάλλου δημιουργεί τους πρόσφυγες και τους μετανάστες. Αυτή είναι μια σημαντική διαφορά.

Εγώ εντοπίζω, αγαπητοί συνάδελφοι, το πρόβλημα σε δύο κατηγορίες, δηλαδή, σε δύο κρίσεις θα έλεγα καλύτερα, το άκουσα χθες από τη συνάδελφό μου, την κυρία Χριστοδουλοπούλου, η οποία με έπεισε, στην κρίση υποδοχής των μεταναστών και στην κρίση ασύλου. Και μια υπό περίπτωση στην κρίση ασύλου, δηλαδή, της απόδοσης ασύλου, την δικονομική κρίση ασύλου. Το βασικότερο όλων, ως μέγιστο πρόβλημα, είναι, ότι δεν έχει ουσιαστικά, ή τουλάχιστον δεν αγωνιζόμαστε ακόμα περισσότερο, να επικαιροποιηθεί η θεσμοθέτηση σε επίπεδο Ε.Ε., να καταστεί, ούτως ή άλλως, αγωνιζόμενοι προς τούτο, να καταστεί ευρωπαϊκό θέμα. Τα σύνορα, δηλαδή, που υπερασπιζόμαστε, τη θάλασσα που υπερασπιζόμαστε, είναι και θάλασσα της Ε.Ε.. Δεν μπορώ να αντιληφθώ, γιατί τα πλοιάρια τα δικά μας είναι εκείνα τα οποία θα κάνουν αναταραχές στα νερά, για να προωθήσουν τις βάρκες των απελπισμένων αυτού του κόσμου, να προωθήσουν στα άλλα νερά προς την Τουρκία. Αυτή είναι η πολιτική των θαλασσών, αυτή είναι η προστασία, που καλούμαστε, ως άνθρωποι, ως Έλληνες, για να αντιμετωπίσουμε το μεγάλο αυτό ανθρωπιστικό πρόβλημα; Πιστεύω πως όχι.

 Κατά συνέπεια, όταν έχουμε, λοιπόν, αθρόα εισροή στην Ελλάδα, κρίση λοιπόν υποδοχής, να το μοιραστούμε αγαπητοί μου με την Ε.Ε., όσο γίνεται περισσότερο. Έχουν γίνει προσπάθειες, να το αντιμετωπίσουμε. Η κρίση υποδοχής, έχει ταυτόχρονη και άμεση αμφίδρομη σχέση με την κρίση ασύλου. 70.000 αιτήσεις. Και εμείς γιατί τσακωνόμαστε; Τσακωνόμαστε αν θα είναι κρίση διοικητική. Πρόσεξα πολύ καλά τον κ. Καμίνη, τι είπε, ότι το πρόβλημα θα δημιουργηθεί και στα διοικητικά δικαστήρια. Κατά συνέπεια, λοιπόν, εάν διεθνοποιήσουμε το θέμα, το κάνουμε περισσότερο ευρωπαϊκό, τότε λιγότερες αιτήσεις ασύλου θα χειριζόμαστε σε επίπεδο ελληνικής κυριαρχίας, κατά συνέπεια, πολύ λιγότεροι θα μένουν στην Ελλάδα, αφού θα παρέρχετε, θα δίνεται απάντηση επί των αιτήσεων αυτών και κατά συνέπεια, θα συρρικνωθεί ίσως το πρόβλημα.

Είναι μια σκέψη, όμως, δεν αντιλαμβάνομαι γιατί εντελώς το εθνικοποιούμε το θέμα, συνεχώς μέσα στα κλειστά σύνορα της Ελλάδας. Είναι όμως τα σύνορα της Ελλάδας το πρόβλημα το προσφυγικό;

 Θεωρώ, λοιπόν, ότι πρέπει να επαναδιατυπωθεί και με περισσότερη πίεση σε ευρωπαϊκό επίπεδο η κατοχύρωση του κοινού ευρωπαϊκού συστήματος ασύλου. Να τροποποιηθεί, λοιπόν, το ευρωπαϊκό θεσμικό πλαίσιο και κυρίως και πάνω απ' όλα θα τονίσω δύο θέματα πολύ απλά και πολύ γρήγορα.

Το θέμα του ΑΜΚΑ. Θυμάστε ότι υπερηφανευόσασταν για το ΑΜΚΑ από τους πρόσφυγες; Ήθελα να ήξερα αν ένας πρόσφυγας ή μετανάστης έχει σοβαρότατο πρόβλημα υγείας με έξοδα στη φαρμακευτική του περίθαλψη, αντιμετωπίζεται όπως ο Έλληνας, όπως ο άνθρωπος; Νομίζω πως όχι. Γι' αυτό διαφέρουμε στις κεντρικές μας πολιτικές.

 Τελειώνω, λέγοντας τα εξής. Λέτε ότι θα πρέπει να είναι η αυτοπρόσωπη παρουσία του αιτούντος άσυλο σε δεύτερο βαθμό. Πείτε μου σας παρακαλώ - εγώ είμαι δικηγόρος - πείτε μου μέσα στον κώδικα διαδικασίας και στο ποινικό μας δικονομικό δίκαιο, που σε κακουργήματα επιτρέπεται η δια πληρεξουσίου παράσταση του κατηγορουμένου, πείτε μου ένα άλλο νομοθέτημα, ένα θεσμικό πλαίσιο εντός της Ελλάδας, που για μια απλή αίτηση ασύλου χρειάζεται η αυτοπρόσωπη παρουσία. Είναι και τέτοιου είδους ζητήματα για τις ατομικές ελευθερίες.

 **ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Δαβάκης.

 **ΑΘΑΝΑΣΙΟΣ ΔΑΒΑΚΗΣ:** Κυρία Πρόεδρε, η διαχείριση του προσφυγικού και μεταναστευτικού ζητήματος που η χώρα μας αντιμετωπίζει τα τελευταία χρόνια, πιστεύω ότι είναι μια άσκηση ισορροπίας μεταξύ τεσσάρων παραμέτρων. Η πρώτη παράμετρος είναι αυτή που ονομάζουμε και είναι ανθρωπιστική, δηλαδή, η πρακτική και η ηθική επιταγή και υποχρέωση να σταθούμε συμπαραστάτες και αρωγοί συλλογικά, ως οργανωμένη και πολιτισμένη κοινωνία, ως έθνος που έχει γνωρίσει κατά καιρούς και κατά διαστήματα από αρχαιοτάτων χρόνων την προσφυγιά, στους πραγματικά κατατρεγμένους. Στους ανθρώπους, δηλαδή, που είτε λόγω βίαιων συγκρούσεων είτε γιατί διώκονται εγκατέλειψαν τις εστίες τους και ζητούν την προστασία μας.

 Η δεύτερη παράμετρος είναι η πεπερασμένη δυνατότητα των ανά την επικράτεια τοπικών κοινωνιών να φιλοξενήσουν μεγάλο αριθμό από υπηκόους τρίτων χωρών που ζητούν άσυλο. Ήδη από το 1981 η Γενική Συνέλευση του ΟΗΕ, Ψήφισμα υπ' αριθμόν 36/148, παρατήρησε ότι οι μεγάλες ροές προσφύγων, ιδίως προς περιοχές που βιώνουν οικονομικές δυσκολίες, όπως αυτή την περίοδο η χώρα μας, αποτελεί πηγή δημιουργίας αναταραχών, οι οποίες θέτουν σε κίνδυνο την κοινωνική συνοχή και δημιουργούν προβλήματα τόσο για τους τοπικούς πληθυσμούς όσο και για τους ίδιους τους πρόσφυγες. Τέτοια φαινόμενα έχουμε ήδη αρχίσει να βλέπουμε στα νησιά μας, όπου η υπερσυγκέντρωση υπηκόων τρίτων χωρών στα κέντρα υποδοχής και ταυτοποίησης προκαλεί τριβές με τους κατοίκους, με τη λεγόμενη, όπως λέμε εσχάτως, τοπική κοινωνία.

 Τρίτη παράμετρος είναι αυτή της εσωτερικής ασφάλειας. Όπως προειδοποίησε το 2016 ο τότε διευθυντής της αμερικανικής κοινότητας πληροφοριών Τζον Μπρέναν, κατά τη διάρκεια ακρόασης του από το κογκρέσο, οι ροές προσφύγων και μεταναστών μπορούν να χρησιμοποιηθούν από τις διεθνείς τρομοκρατικές οργανώσεις για την μετακίνηση μεμονωμένων επιχειρησιακών στελεχών προς χώρες της Δύσης. Σύμφωνα μάλιστα με πολύ πρόσφατα δημοσιεύματα της Καθημερινής, 20 Οκτωβρίου 2019, τέτοιες περιπτώσεις ύποπτων έχουν εντοπισθεί και στη χώρα μας.

Τέλος, τετάρτη παράμετρος είναι η αποτροπή της Τουρκίας από τη χρήση των μεταναστευτικών ροών ως εργαλείο πίεσης προς την Ελλάδα όσο και προς τη διεθνή κοινότητα.

Το νομοσχέδιο που κρατάμε στα χέρια μας επιτυγχάνει μια εξαιρετική ισορροπία ανάμεσα στις τέσσερις αυτές παραμέτρους. Αρχικά συμβάλλει σημαντικά στον σαφή ορισμό και διαχωρισμό των ανθρώπων και των οικογενειών τους, που είναι πραγματικά κατατρεγμένοι, που είναι οι ικέτες με την αρχαία έννοια του όρου, την προστασία και το άσυλο των οποίων η πολιτεία οφείλει να εξασφαλίσει. Παράλληλα, το νομοσχέδιο αυτό περιέχει σειρά διατάξεων, που θα διευκολύνουν την ταχεία επιστροφή στη Τουρκία των υπολοίπων, δηλαδή όσων δεν δικαιούνται ασύλου. Περιέχει, επίσης, ρυθμίσεις που θα ενισχύσουν την αποτροπή απέναντι σε όσους υπηκόους τρίτων χωρών επιθυμούν, να εκμεταλλευτούν το ελληνικό σύστημα ασύλου, όχι γιατί κινδυνεύουν ή διώκονται, αλλά γιατί επιδιώκουν απλώς καλύτερες συνθήκες ζωής.

Προβλέπει, τέλος, μέτρα για την ενίσχυση των σχετικών υπηρεσιών και την επιτάχυνση των διαδικασιών ελέγχων και ταυτοποίησή των.

Κυρία Πρόεδρε, κυρίες και κύριοι συνάδελφοι, το σχέδιο που κρατούμε στα χέρια μας είναι ένα ουσιώδες εργαλείο -κατά την άποψή μου- που θα χρησιμοποιηθεί στο πλαίσιο μιας νέας και ολιστικής κυβερνητικής προσέγγισης στη διαχείριση του μεταναστευτικού και προσφυγικού προβλήματος, που αντιμετωπίζουμε τα τελευταία χρόνια.

Μιας προσέγγισης που θα εξασφαλίσει ότι τη χώρα θα τηρεί τις διεθνείς της υποχρεώσεις και τις ηθικές επιταγές χωρίς να επιβαρύνει υπέρμετρα το λαό της και χωρίς να διακινδυνεύει την ασφάλεια της. Μιας προσέγγισης που, με άλλα λόγια, διαφέρει παρασάγγας από τα όσα γίνονταν στον τομέα αυτό μέχρι σήμερα και την οποία η Επιτροπή μας πρέπει να στηρίξει ενεργά παρέχοντας θετική ψήφο στο νομοσχέδιο αυτό.

Ευχαριστώ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Ευχαριστούμε, κύριε Δαβάκη, σύντομος και περιεκτικός.

Τον λόγο έχει η κυρία Πούλου.

**ΠΑΝΑΓΟΥ (ΓΙΩΤΑ) ΠΟΥΛΟΥ:** Ευχαριστώ πολύ, κυρία Πρόεδρε και με συγχωρείτε γιατί έλαβα τον λόγο τώρα.

Κύριε Υπουργέ, κατά την άποψή μου και επιτρέψτε μου να το πω, καθυστερήσατε μέχρι να αναγνωρίσετε το πρόβλημα και τις διαστάσεις του, αλλά και μέχρι να αλλάξετε τη φρασεολογία και τους όρους που προσεγγίζετε το πρόβλημα.

Κατά την άποψή μου, δεν καινοτομείτε στη νομοθέτηση αυτή τη στιγμή, παρ’ εκτός στην προσέγγιση που φυσικά αλλάζει, γιατί είναι η βάση της αντίληψής σας, ότι τάξη και ασφάλεια, η ιδέα της καταστολής ακόμα και σε αυτό. Μακάρι να πετύχετε.

Και σας το λέω εγώ που -αν θέλετε- με την ιδιότητα της Δημάρχου Λαμπαδέων κάναμε ένα καινοτόμο πρόγραμμα και βραβευτήκαμε όχι μόνο στην Ελλάδα, αλλά και στην Ευρώπη για το πρόγραμμα φιλοξενίας των προσφύγων σε διαμερίσματα. Τρία χρόνια ζουν οι πρόσφυγες -480 πρόσφυγες- στη Λιβαδειά χωρίς κανένα πρόβλημα, να έχει υπάρξει, ζούμε ειρηνικά, τα παιδιά πηγαίνουν στο σχολεία τους και οι άνθρωποι συνυπάρχουν μαζί μας.

Όμως, με σχέδιο, με υποστηρικτικές δομείς, με δίκτυα αλληλεγγύης που ήταν ενεργά, με ένα Δήμο που ακριβώς για να μην υπάρχει ο κοινωνικός αυτοματισμός έδινε ιδιαίτερη σημασία στις δικές του κοινωνικές δομές.

Άρα, αυτή τη στιγμή, και τα αναστάτωσε λίγο τις τοπικές κοινωνίες, κύριε Υπουργέ, με την προδημοσίευση που κάνατε και αρχίσατε να ψάχνετε για κτίρια, διαμερίσματα και ξενοδοχεία σε όλη τη χώρα και προφανώς και στην περιοχή μας. Είναι ανάστατοι οι κάτοικοι. Οι Δήμαρχοι αρνούνται, να αναλάβουν ευθύνη. Αυτό, βέβαια, το βίωσα και εγώ την προηγούμενη περίοδο.

Και ξέρετε κυρίως γιατί, κύριε Υπουργέ, γιατί ο σχεδιασμός σας είναι ελλιπής. Γιατί δεν μπορείτε απλά, να τοποθετήσετε αυτούς ανθρώπους σε κοινότητες μέσα στον ορεινό όγκο, χωρίς υποστηρικτικές δομές, χωρίς διερμηνείς, χωρίς κοινωνικούς λειτουργούς, χωρίς συνοδούς. Αυτό που θα πετύχετε στο τέλος είναι, όχι μόνο να δημιουργηθούν τεράστια προβλήματα για τις τοπικές κοινωνίες, αλλά και για τους ωφελούμενους.

Αν το πρόγραμμα της Λιβαδειάς πέτυχε, ξέρετε γιατί πέτυχε; Διότι, υπήρχαν οφέλη για αυτούς τους ανθρώπους που με αλληλεγγύη και ανθρωπισμό υποδεχτήκαμε, αλλά υπήρχαν ταυτόχρονα οφέλη και στην τοπική κοινωνία. Όσο κι αν είναι κυνική αυτή ανάλυση πρέπει, να το πω. Θέσεις εργασίας, κλειστά διαμερίσματα τα οποία επαναχρησιμοποιήθηκαν.

Λέω, λοιπόν, και κλείνω ότι το επιχειρησιακό σας πρόγραμμα δεν μας έχετε δείξει ακόμη και αυτό ίσως είναι ο πιο σημαντικός λόγος, που αντιδρούν οι τοπικές κοινωνίες πέραν βέβαια της όλης ρατσιστικής –αν θέλετε – ιστορίας που έχει δημιουργηθεί τα περισσότερα χρόνια και στη δική σας φρασεολογία.

Ευχαριστώ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Ολοκληρώθηκαν οι ομιλίες των συναδέλφων.

Κύριε Υπουργέ, έχετε τον λόγο.

**ΜΙΧΑΛΗΣ ΧΡΥΣΟΧΟΪΔΗΣ (Υπουργός Προστασίας του Πολίτη):** Ευχαριστώ, κυρία Πρόεδρε.

Ευχαριστώ τις κυρίες και τους κυρίους βουλευτές για τη συμμετοχή σας στη συζήτηση. Θα μου επιτρέψετε να κάνω κι εγώ μια γενική πολιτική αναφορά για το ζήτημα και στη συνέχεια θα επιχειρήσω να απαντήσω σε όλα τα ζητήματα. Γιατί διαπιστώνω, για μια ακόμα φορά, ότι υπάρχει μια ρητορική η οποία είναι προσχηματική, είναι τυποποιημένη ρητορική, ότι υπάρχουν κάποιοι οι οποίοι είναι υπέρ των μεταναστών, κάποιοι άλλοι είναι κατά των μεταναστών, κάποιοι άλλοι πολύ συμπονετικοί και πάρα πολύ ευαίσθητοι, κάποιοι άλλοι δεν είναι ευαίσθητοι, κάποιοι άλλοι, ενδεχομένως, υπερασπίζονται περισσότερο το εθνικό συμφέρον και το συμφέρον των Ελλήνων και κάποιοι λιγότερο. Εντέλει, τίποτα απ' όλα αυτά δεν συμβαίνει. Αυτό που μετράει στην πολιτική είναι η πράξη, είναι το αποτέλεσμα. Και εδώ, έχουμε να κάνουμε με ένα, επαναλαμβάνω, Ενωσιακό Δίκαιο, έχουμε να κάνουμε με Ευρωπαϊκό Δίκαιο, έχουμε να κάνουμε με την προσαρμογή στη χώρα μας δύο Κοινοτικών Οδηγιών και τίποτα παραπέρα. Και αυτό που είπε ο κ. Βίτσας και κάποιος άλλος το είπε, ότι δήθεν, αυτό το νομοσχέδιο δεν καταργεί τίποτα, τα καταργεί όλα, εκτός από ένα πράγμα. Την οργάνωση της διοίκησης. Τίποτε άλλο. Όλα τα άλλα είναι καινούργια πράγματα. Καινούργια, με την έννοια ότι είναι ένα συνεκτικό πακέτο του γνήσιου τρόπου ενσωμάτωσης των Οδηγιών και τίποτα παραπέρα.

Συνεπώς, θα πω κάποια πράγματα για την αποκατάσταση της πραγματικότητας.

Το δεύτερο ζήτημα. Άκουσα που είπατε κάποιοι για τις αντιδράσεις των τοπικών κοινωνιών. Ξέρετε πόσες εικόνες έχω εγώ από την εποχή τη δική σας, που πήγαιναν πούλμαν να μπουν μέσα σε στρατόπεδα, σε εγκαταστάσεις ΕΚΑΜΣ και υπήρχαν αντιδράσεις; Είναι λογικό να υπάρχουν αντιδράσεις. Διότι, η κοινωνία έχει αναστολές, έχει φόβους, είναι προφανές αυτό. Υπάρχουν παραστάσεις, υπάρχουν κάποιοι οι οποίοι προσπαθούν να εκτρέψουν τις τοπικές κοινωνίες και μιλάμε για κάποιες δεκάδες άτομα, αλλά, επί των ημερών σας, ήταν γεμάτο τέτοιες αντιδράσεις. Μην τις επικαλείστε, λοιπόν, σήμερα, γιατί αυτό δεν είναι καλό. Μην τις επικαλείστε.

Τρίτο ζήτημα. Εγώ θέλω να πάρω το νήμα από τον κ. Καμίνη και από τον κ. Βίτσα στο τέλος. Ο ένας μίλησε στην αρχή και ο άλλος το τέλος. Είπε, εδώ να βρούμε μια συναίνεση, να βρούμε έναν τρόπο να συμφωνήσουμε στο ζήτημα αυτό, διότι, πραγματικά, είναι ζήτημα που αφορά το έθνος μας, την κοινωνία μας, αφορά την εθνική μας ασφάλεια, αφορά την κοινωνική μας συνοχή. Μείζονα ζητήματα, κρίσιμα ζητήματα. Παρόλα αυτά, μέσα από όλη αυτή τη συζήτηση, αναδεικνύονται μια σειρά από ζητήματα, τα οποία έρχονται ως κριτική στη σημερινή κυβέρνηση και στα οποία πρέπει να απαντήσω. Έχω υποχρέωση, έχω χρέος πολιτικό να απαντήσω.

Αυτό το οποίο έχω να απαντήσω στην Αξιωματική Αντιπολίτευση είναι ότι τα έργα και οι ημέρες, η διαχείριση του μεταναστευτικού από την προηγούμενη κυβέρνηση ήταν μια διαχείριση, η οποία κάθε άλλο περιείχε τα στοιχεία αυτής της ρητορικής. Δηλαδή, των ευαίσθητων, των φιλομεταναστών, των ανθρώπων που προσπαθούν και να προσέξουν και να στηρίξουν τον αδύναμο. Στην ουσία, επρόκειτο περί μιας λογικής του να στοιβάζουμε ανθρώπους και τίποτα παραπέρα. Και αυτό το στοίβαγμα ανθρώπων οδήγησε τελικά στη μείωση των δικαιωμάτων των ανθρώπων που είχαν ανάγκη υποστήριξης.

Και ερωτώ: Από το 2016 μέχρι σήμερα, κατατέθηκαν 156.529 αιτήσεις ασύλου. Εξετάστηκαν και έγιναν δεκτές οι 39.336, περίπου 40.000. Έχουμε ένα υπόλοιπο 115.000. Πού είναι αυτοί οι άνθρωποι; Πού βρίσκονται 115.000 άνθρωποι, τους οποίους το σύστημα δεν τους δικαίωσε; Το δικό σας σύστημα. Πού βρίσκονται; Υπάρχει κανείς να γνωρίζει ότι κυκλοφορούν εδώ 115.000 άνθρωποι, οι οποίοι δεν διαθέτουν ντοκουμέντα, έγγραφα ταξιδιωτικά νόμιμα; Υπάρχει κάποιος να μας το απαντήσει αυτό; Πού είναι αυτοί οι άνθρωποι;

Δεύτερον. Ξέρετε, Αφγανούς έχουν όλοι οι μετανάστες, ανθρώπους, δηλαδή, που προέρχονται από το Αφγανιστάν. Και είναι οι άνθρωποι αυτοί, στον βαθμό που είναι πρόσφυγες αιτούντες διεθνή προστασία, χωρίς δεύτερη κουβέντα, το κάθε κράτος, η κάθε πολιτεία, η κάθε κοινωνία οφείλει να τους φιλοξενήσει, να τους προστατεύσει, αυτούς και τα παιδιά τους. Συμβαίνει, όμως, το εξής: Οι Αφγανικής προέλευσης πρόσφυγες - μετανάστες στην Ευρώπη, το ποσοστό αποδοχής από τις υπηρεσίες ασύλου είναι 46%, σε εμάς είναι 76%. Γιατί; Έχουμε τόσο μεγάλη διαφορά μεταξύ των Αφγανών που έρχονται εδώ και κάποιων άλλων Αφγανών που πάνε στην Ευρώπη; Προφανώς, εδώ οι υπηρεσίες λειτουργούν με κάποια άλλα κριτήρια.

Το τρίτο στοιχείο είναι ότι υπάρχει η Δήλωση Ε.Ε.-Τουρκίας, γιατί περί Δήλωσης πρόκειται. Το ερώτημα είναι το εξής: Αφού αυτή η Δήλωση προέβλεπε ότι έρχονται κάποιοι, γίνεται αμέσως διαλογή- γιατί αυτή ήταν η λογική της- γίνεται αμέσως προτεραιοποίηση, όσοι είναι χαμηλού προφίλ εξετάζονται γρήγορα και όσοι από αυτούς δεν είναι πρόσφυγες επιστρέφονται στην Τουρκία, έτσι λέει η Δήλωση, όσοι είναι πρόσφυγες, δικαιώνονται και μεταφέρονται στο εσωτερικό της χώρας και ενδεχομένως αύριο, μεθαύριο, μπορεί αυτοί οι άνθρωποι να ενσωματωθούν στην ελληνική κοινωνία ή μπορεί να ταξιδέψουν στην Ευρώπη για ένα χρονικό διάστημα, έτσι λένε οι νόμοι του Δουβλίνου, οι νόμοι της Ευρώπης. Το ερώτημα είναι το εξής: Πόσοι από αυτούς τους χιλιάδες, τους δεκάδες χιλιάδες που ήρθαν στα νησιά, πόσοι επεστράφησαν όλα αυτά τα χρόνια; 1800. Γιατί;

Εδώ, πάμε στο άλλο ζήτημα. Διότι, δυστυχώς, εδώ, λειτούργησαν λογικές, συστήματα -και δεν θέλω να πω τίποτα παραπέρα- ότι οι ιδιώτες γιατροί έδιναν έγγραφα τα οποία αποδέχονταν οι υπηρεσίες του Ασύλου της Ελληνικής Δημοκρατίας, ότι όλοι αυτοί ήταν ευάλωτοι, ότι είχαν το λεγόμενο «μετατραυματικό στρες», με αποτέλεσμα χιλιάδες άνθρωποι να μεταφέρονται στο εσωτερικό λόγω της ευαλοτώτητας αυτής, του μετατραυματικού στρες- θα πάτε μια μέρα να ερευνήσετε, εγώ δεν έχω σχέση με αυτές τις λογικές, δεν είμαι τέτοιος πολιτικός, αλλά πάτε να ερευνήσετε ποιοι έδιναν χαρτιά. Πηγαίνετε να ερευνήσετε! Δίνανε, λοιπόν, για μετατραυματικό στρες δικαιολογητικά, με αποτέλεσμα όλοι να κηρύσσονται ευάλωτοι, όλοι να μεταφέρονται στο εσωτερικό και κανένας να μην επιστρέφεται.

Και αναρωτιέμαι, επειδή αναφερθήκατε στη διεθνή και ευρωπαϊκή συνεργασία και την ανάδειξη του θέματος σε ευρωπαϊκό επίπεδο, όταν η Τουρκία αρνήθηκε να παραλαμβάνει πολίτες τρίτων χωρών, οι οποίοι τελικώς δεν δικαιώθηκαν, δεν πήραν άσυλο, υπήρξε καμιά διαμαρτυρία από πλευράς Ελλάδας; Υπήρξε κάποια παράσταση στο Ευρωπαϊκό Συμβούλιο; Υπήρξε κάπου μια διαμαρτυρία ότι αυτό είναι ενάντια στη Δήλωσή Ε.Ε. - Τουρκίας;

Επειδή επικαλούνται πολλοί τον ανθρωπισμό, για να μην πω την κατάσταση με ασυνόδευτα και με τα οποία ασχολήθηκα από την πρώτη μέρα, με προσωπικές, κάθε μέρα, προσπάθειες να απεγκλωβίσω παιδιά από κρατητήρια, από «κλουβιά».

Θέλω να πω, κύριε Μπαλάφα, γιατί το είπατε κάπου, δεν σας ψέγω, απλώς θέλω να διευκρινίσω κάτι, που είπε και ο Εισηγητής σας, ότι δύο βδομάδες μετά την ανάληψη των καθηκόντων μου, είπα ότι στη Μόρια «όλα εδώ είναι καλά». Αυτό είναι ψέμα!

*Θόρυβος στην Αίθουσα*

Αυτό είναι μεγάλο ψέμα! Είναι ψέμα, διότι αυτό που είπα, και διαβάσατε προηγουμένως τη δήλωση, εδώ είναι το «βήμα» της αλήθειας και επειδή το επικαλεστήκατε πολλές φορές- όχι αποκλειστικά εσείς, αλλά γενικά- εγώ είπα και συνεχάρη την τοπική κοινωνία και τους ανθρώπους που δουλεύουν εκεί μέσα σε άθλιες συνθήκες, είπα «συγχαρητήρια, κάνετε καλή δουλειά». Τι θέλετε να πω; Να πω πόσο ντρέπομαι για την ντροπή της Μόριας; Να από πόσο ντρέπομαι για την ντροπή της Μόριας της Ευρώπης; Για την ντροπή της Ευρώπης για την Μόρια; Αυτό θέλετε να πω;

Αντί να εκτιμήσετε τη γενναιοφροσύνη μου και την εθνική μου ευθύνη, θα βγω ότι σας επαίνεσα κιόλας για τις συνθήκες της ντροπής της Ευρώπης; Ε, όχι.

Σε ό,τι αφορά στο διεθνές και το ευρωπαϊκό ζήτημα, πολύ σωστά αναφέρατε τη Μάλτα, γιατί η Μάλτα, ίσως, είναι μία αρχή. Αλλά, και η δήλωση του Ευρωπαϊκού Συμβουλίου στη συνέχεια, πριν από λίγες ημέρες, όπου παρίστατο ο Έλληνας Πρωθυπουργός, ότι λαμβάνουμε υπόψη, πλέον, το πρόβλημα στην ανατολική Μεσόγειο και άρα, μπαίνουμε στη λογική της Μάλτας, συνεπώς, αυτό είναι μία πρώτη νίκη. Μία μεγάλη νίκη είναι ότι σήμερα, πλέον, η Ευρώπη εκτιμά τον τρόπο, με τον οποίο η Ελλάδα διαχειρίζεται ένα τόσο μεγάλο κρίσιμο θέμα.

Θα κλείσω το κεντρικό ζήτημα με μία διαπίστωση. Κάποια στελέχη του ΣΥΡΙΖΑ πηγαίνουν τώρα στα νησιά και λένε ότι είναι πολλοί οι μετανάστες. Είναι πολλοί, γιατί έχουν αυξηθεί, ατυχώς, οι ροές. Αυτό, όλα τα χρόνια, δεν προβλέψαμε ότι θα έρθει κάποια στιγμή. Δεν προβλέψαμε, επίσης, ότι ο γείτονάς μας έχει άλλες επιδιώξεις και δεν φτιάξαμε υποδομές, ούτως ώστε να προλάβουμε αυτό το κακό.

Δεν κάναμε τίποτα για να ανοίξουμε τα σύνορα της χώρας. Κυρίες και κύριοι Βουλευτές, σας θυμίζω ότι, από τον Μάρτιο του ΄16, όταν υπεγράφη η Συμφωνία Ε.Ε.- Τουρκίας, τα σύνορα της χώρας είναι κλειστά και δεν μπορεί να φύγει κανένας άνθρωπος. Αυτά, ως προς τα γενικά ζητήματα.

Σχετικά με αυτό που ειπώθηκε για το ζήτημα της κατάργησης του Υπουργείου Μεταναστευτικής Πολιτικής. Εδώ, ο ΣΥΡΙΖΑ έκανε μία ανακάλυψη. Έφτιαξε Υπουργείο Μεταναστευτικής Πολιτικής, ένα σύστημα, το οποίο, όμως, δεν είχε διοίκηση. Ο κ. Βίτσας ήταν μόνος του στο «ΚΕΡΑΝΗΣ». Εκεί ήταν το γραφείο του. Ο κ. Βίτσας ήταν μόνος του στο «ΚΕΡΑΝΗΣ», σε ένα τεράστιο κτίριο, το οποίο είναι δεκάδες χιλιάδες τετραγωνικά και το σύστημα ήταν αδιοίκητο.

Ξέρετε κάτι; Δεν είναι τόσο κουτοί οι ευρωπαίοι, οι οποίοι όλη τη μεταναστευτική πολιτική, το δίκαιο του ασύλου, την ένταξη των μεταναστών τα έχουν στο Υπουργείο που ασχολείται με την Ασφάλεια. Δεν υπάρχει χώρα στην Ευρώπη που δεν έχει το ίδιο καθεστώς. Εμείς θέλαμε να αποτελέσουμε μία εξαίρεση με ένα εντελώς αδιοίκητο σύστημα. Και τώρα, αναφερόμαστε σε καταστολές κ.λπ..

Η χειρότερη καταστολή ξέρετε ποια είναι; Να μην σέβεσαι τα δικαιώματα των ανθρώπων. Το να στοιβάζεις τους ανθρώπους σε στρατόπεδα τα οποία είναι γκέτο. Είναι γκέτο αυτά τα στρατόπεδα που υπάρχουν σήμερα και είναι οι καλύτεροι πελάτες του οργανωμένου εγκλήματος. Αυτό θέλω να σας πω.

Επειδή αναφερθήκατε πάλι στα νησιά, θέλω να σας πω ότι όταν ήρθε η νέα Κυβέρνηση, βρήκε πάρα πολλές νέες θέσεις να περιμένουν για φιλοξενία στην ενδοχώρα. Υπήρχαν έτοιμες 147 θέσεις. Μέχρι στιγμής, έχουμε μεταφέρει πέντε χιλιάδες ανθρώπους από τότε.

Τώρα, πάμε στα επιμέρους ζητήματα που έθεσε και ο Καμίνης και ο κ. Ψυχογιός, τα οποία είναι σημαντικά, καθώς, επίσης, η κυρία Μανωλάκου, ο κ. Μυλωνάκης και η εκπρόσωπος του ΜέΡΑ 25.

Συμφωνώ με τον κ. Καμίνη ότι αυτό το οποίο απέτυχε στην Ελλάδα ήταν αυτό που ανέφερα προηγουμένως, δηλαδή, η Δημόσια Διοίκηση. Δηλαδή, η Διοίκηση δεν μπόρεσε να πάρει πάνω της το ζήτημα της διαχείρισης του δικαίου του ασύλου και το μεταναστευτικό. Απέτυχε. Σήμερα, κάνω μία προσπάθεια, ως Υπουργός μαζί με τους συνεργάτες μου, να συγκροτήσουμε τις Υπηρεσίες μαζί με ένα Υπουργείο Προστασίας του Πολίτη, το οποίο έχει δομές, έχει μεγάλες δυνατότητες.

Αυτές τις μέρες, ήδη, ολοκληρώθηκαν 200 προσλήψεις χειριστών για συνεντεύξεις ασύλου και διοικητικών υπαλλήλων, οι οποίοι θα εγκατασταθούν στο «ΚΕΡΑΝΗΣ». Όλη η Υπηρεσία Ασύλου μεταφέρεται στο κτίριο του «ΚΕΡΑΝΗΣ» στη Θηβών, κοντά στον Πειραιά, ώστε να υπάρχει χώρος και για τις υπηρεσίες και για τους υπαλλήλους των υπηρεσιών, για τις συνεντεύξεις, ενώ, ταυτόχρονα, υπάρχουν και ανθρώπινες συνθήκες για τους μετανάστες και τους πρόσφυγες που θα περιμένουν στη σειρά για να κάνουν τη δουλειά τους.

Επίσης, άλλοι 220 που ξεκινάει τώρα η πρόσληψή τους και θα τελειώσει την 1η Δεκεμβρίου -πρόκειται για οκτάμηνες συμβάσεις - και άλλοι 50, που θα έχει ολοκληρωθεί η πρόσληψή τους μέχρι τις 15 - 20 Δεκεμβρίου. Άρα, παίρνουμε σχεδόν 500 άτομα καινούργια για να πλαισιώσουν Αθήνα, Θεσσαλονίκη και νησιά και έτσι θα έχουμε πάρα πολλούς χειριστές και στην Αθήνα και στη Θεσσαλονίκη και όπου υπάρχουν μεγάλες αναμονές και στα νησιά.

Θα ήθελα, προχωρώντας, με δύο κουβέντες να σας πω ότι αυτό το σχέδιο νόμου έρχεται να κάνει αυτό το πράγμα ακριβώς, να θεσμοθετήσει τη διοίκηση του συστήματος ασύλου της χώρας, γιατί το σύστημα, όπως σας είπα, είναι αδιοίκητο, γιατί το σύστημα έμαθε να στοιβάζει κόσμο οι οποίοι χαρακτηρίστηκαν ως ευάλωτοι και ήταν ευάλωτοι στο σύνολό τους.

Σήμερα, οι προθεσμίες αναμονής είναι δυόμισι με τρία χρόνια. Δυόμισι με τρία χρόνια κάποιος περιμένει εδώ και μάλιστα αυτός που δεν θα πάρει άσυλο. Αυτός που δεν θα δικαιωθεί, περιμένει δυόμισι με τρία χρόνια εδώ. Πείτε μου εσείς ποιος είναι ο σχεδιασμός της ζωής του;

Έρχομαι στα επιμέρους ζητήματα που ετέθησαν. Ο κ. Καμίνης έβαλε ένα ζήτημα αντισυνταγματικότητας, μιας πιθανής αντισυνταγματικότητας σε ότι αφορά το θέμα του διοικητικού οργάνου με τους τρεις δικαστές. Καταρχήν, θέλω να πω ότι δεν υπάρχει καμία μα καμία προκατάληψη εναντίον της Ύπατης Αρμοστείας, το αντίθετο. Είναι πολύτιμοι συνεργάτες, είναι καθημερινά κοντά μας, έχουμε μάθει πολλά από αυτούς, μας έχουν μεταφέρει ένα «KNOW HOW», αλλά τώρα, σιγά σιγά, η χώρα πρέπει να αποκτήσει τη δική της αυτοδύναμη διοικητική και δικαστική δυνατότητα να φέρει σε πέρας το έργο. Δηλαδή, θα είναι ακόμα εδώ η Ύπατη Αρμοστεία, θα μας βοηθάει, γιατί έχει ένα τεράστιο πρόγραμμα, το «ESTIA» με σαράντα χιλιάδες διαμερίσματα, ο ΔΟΜ με δεκαπέντε χιλιάδες διαμερίσματα. Είναι εδώ οι άνθρωποι και βοηθούν, αλλά, πλέον, από εδώ και πέρα το ζήτημα της διαχείρισης του συστήματος και της διοίκησης, σιγά σιγά, πρέπει να περιέλθει στα χέρια της ελληνικής δημοκρατίας και της ελληνικής δικαιοσύνης.

 Εξέφρασε φόβους ο κ. Καμίνης. Θα πω, λοιπόν, για τους τρεις δικαστές, γιατί συγκροτούνται οι Επιτροπές από τους τρεις δικαστές και γιατί ο ένας από τους τρεις που είναι της Υπάτης Αρμοστείας, αντικαθίσταται. Το Συμβούλιο της Επικρατείας (ΣτΕ) με διαδοχικές αποφάσεις, την 1237 και την 1238 του 2017, έκρινε ότι οι Επιτροπές συγκροτήθηκαν προκειμένου να διασφαλιστεί το κατοχυρούμενο στο εν λόγω άρθρο 46 της Οδηγίας, δικαίωμα πραγματικής προσφυγής ενώπιον δικαστηρίου, ήτοι δικαίωμα αποτελεσματικής δικαστικής προστασίας κατά το άρθρο 47 του χάρτη των θεμελιωδών δικαιωμάτων της Ε.Ε.. Είναι η απάντηση στην καρδιά του ερωτήματος του κ. Καμίνη, το πρώτο εδάφιο το οποίο αντιστοιχεί στο άρθρο 13 - το άρθρο 47 του χάρτη θεμελιωδών δικαιωμάτων - και το πρώτο του άρθρο, αντιστοιχεί στο άρθρο 13 της ΕΣΔΑ, στοιχεία δε τα οποία λαμβάνονται υπόψη, προκειμένου να κριθεί αν όργανο που προβλέπεται από την εθνική έννομη τάξη, συνιστά δικαστήριο κατά την έννοια της ως άνω διάταξης, είναι η ίδρυση οργάνου αυτού με νόμο, όπως κάνουμε τώρα, η μονιμότητά του, ο δεσμευτικός χαρακτήρας της δικαιοδοσίας του, ο κατ' αντιμωλία χαρακτήρας της ενώπιόν του διαδικασίας, η εκ μέρους του οργάνου αυτού εφαρμογή κανόνων δικαίου, καθώς και η ανεξαρτησία του. Εν πάση δε περιπτώσει, το δικαίωμα πραγματικής προσφυγής ενώπιον δικαστηρίου διασφαλίζεται, τελικώς, από το σύνολο του διοικητικού και δικαστικού μηχανισμού κάθε κράτους μέλους. Αυτά τα λέει το Συμβούλιο της Επικρατείας - το δικό μας - το οποίο έκρινε το ζήτημα αυτό για το οποίο με ρώτησε ο κ. Καμίνης.

Επίσης, κάποιος είπε για τη μονομελή σύνθεση. Με μονομελή σύνθεση, δικάζουν τα ελληνικά δικαστήρια, φορολογικό, μονομελές πρωτοδικείο στο πολιτικό δικαστήριο, μονομελές πρωτοδικείο στο διοικητικό δικαστήριο. Λοιπόν, αυτά είναι καθημερινά, χιλιάδες υποθέσεις και σωστές. Επίσης, θα πουν κάποιοι ότι δεν επιτρέπεται δικαστής να συμμετέχει σε μονομελές διοικητικό όργανο. Η απάντηση είναι ότι το όργανο είναι τριμελές και λειτουργεί με δύο συνθέσεις. Είτε τριμελή, είτε μονομελή. Επίσης, ότι δεν είναι διοικητικό όργανο, είναι δικαιοδοτικό όργανο, αποδίδει, δηλαδή, δικαιοσύνη.

 Τέλος, σε ό,τι αφορά την Ύπατη Αρμοστεία. Η αλλαγή, επαναλαμβάνω, δεν συσχετίζεται με το αν είναι επαρκής ή όχι η αλλαγή, αλλά πρέπει να ανεβάσουμε το επίπεδο δικαστικής προστασίας και να επιτρέψουμε από δω και πέρα η δικαστική προστασία και οι δικαστικές εγγυήσεις, να είναι ακόμα περισσότερες.

 Πάω στο θέμα της ασφαλούς χώρας. Άλλη παρεξήγηση αυτή. Ότι αυτό είναι Orbans, γιατί είναι Orban; Η Γαλλία, η Γερμανία, η Ολλανδία, χώρες πολύ δημοκρατικές, με πολύ μεγάλα και ισχυρά συνταγματικά δικαστήρια, με πολύ μεγάλο σεβασμό και αυστηρότητα στα ανθρώπινα δικαιώματα, γιατί έχουν λίστες ασφαλών χωρών; Για ποιο λόγο; Έχουν, γιατί πρέπει να το κάνουν αυτό. Αφενός, να μπορούν να προστατεύουν οι χώρες αυτές τους πραγματικά αιτούντες άσυλο, τους έχοντες δικαίωμα διεθνούς προστασίας και, από την άλλη πλευρά, να μην προστατεύουν εκείνους που δεν πρέπει, σύμφωνα με τους νόμους και την Ευρωπαϊκή οδηγία.

 Να σας πω ένα παράδειγμα που, επίσης, έχει κριθεί από το Συμβούλιο της Επικρατείας. Σύμφωνα με το Σ.τ.Ε., μετά από μια προσφυγή, η Τουρκία για τους Σύριους πολίτες είναι ασφαλής χώρα. Επίσης, σύμφωνα και με την δήλωση Ε.Ε. – Τουρκίας, η Τουρκία είναι ασφαλής χώρα για τους Σύριους πολίτες. Για τους Σύριους. Ξέρετε κανέναν Σύριο να επέστρεψε στην Τουρκία; Ξέρετε καμιά υπηρεσία στο Ελληνικό Δίκαιο, στην Ελληνική Υπηρεσία Ασύλου, να προσήλθε κάποιος Σύριος στη Λέσβο ή στη Σάμο και να του είπε: Αυτή η αίτηση εισόδου είναι απαράδεκτη, διότι, σύμφωνα με τη δήλωση, προέρχεσαι από ασφαλή χώρα και πρέπει να γυρίσεις πίσω. Όχι. Γιατί, όχι; Διότι, όλους τους χιλιάδες τους κηρύξαμε ευάλωτους με βάση τη λογική που σας έλεγα προηγουμένως. Αυτό τι είναι; Πώς διασφαλίζουμε και στη συνέχεια πώς μπορεί κανείς να προστατεύσει τα δικαιώματα των άλλων ανθρώπων, που έχουν πραγματική ανάγκη για προστασία. Τους έχοντες προστασία. Πώς μπορεί μια μικρή χώρα να θεραπεύει, να φιλοξενεί και, τελικώς, να προστατεύει τα δικαιώματα δεκάδων χιλιάδων ανθρώπων, που τείνουν να γίνουν εκατοντάδες χιλιάδες, όταν κάνουμε τέτοιου είδους υπερβάσεις. Άρα, λοιπόν, όλες οι χώρες έχουν λίστα ασφαλών τρίτων χωρών. Θα τη διορθώσουμε και εμείς, θα την κατασκευάσουμε, θα τη συντάξουμε, έτσι ώστε να προστατευθούν οι άνθρωποι, οι πραγματικά έχοντες ανάγκη.

 Σε ό,τι αφορά το ζήτημα της κράτησης. Και εδώ, υπάρχει μια παρεξήγηση. Κρατούνται με βάση το καινούργιο σχέδιο νόμου, όλοι οι αιτούντες. Κρατούνται για ένα μεγάλο χρονικό διάστημα πέρα των 18 μηνών, αφού καταργήθηκε η δυνατότητα δικαστικής επανεξέτασης, τόσο της αρχικής απόφασης κράτησης όσο και της παράτασης. Όλα αυτά είναι η οδηγία, δεν είναι κάτι που κάνουμε εμείς εδώ. Κρατούνται όλοι οι αιτούντες αυτονόητα, εφόσον συντρέχουν οι λόγοι και αυτονόητα αναφέρονται, εφόσον τηρούνται όλες οι εγγυήσεις της οδηγίας. Μεταφέρουμε κατά γράμμα τα άρθρα 8 και 9 της οδηγίας. Κατά γράμμα, χωρίς καμία προσθήκη ή αφαίρεση.

Να θυμίσω, επίσης, εξάλλου, ότι τα χρονικά διαστήματα παραμένουν δεκαοκτώ μήνες, όπως ορίζει η οδηγία για την επιστροφή. Να θυμίσω, επίσης, ότι γίνεται έλεγχος για τις αντιρρήσεις ενώπιον των διοικητικών δικαστηρίων της αρχικής απόφασης κράτησης. Άρα, καμία μειωμένη εγγύηση. Απόλυτες εγγυήσεις. Επίσης, γίνεται πάντα επανέλεγχος της παράτασης κράτησης, άρα καμία μειωμένη εγγύηση και όλα αυτά είναι συμβατά με την οδηγία για την υποδοχή και δεν συνυπολογίζονται τα διαστήματα κράτησης που επιβλήθηκαν δυνάμει άλλων διατάξεων.

Τέλος, τα παρελκυστικά αιτήματα ασύλου, δεν το λέμε εμείς αυτό, το λέει το Δικαστήριο των Ευρωπαϊκών Κοινοτήτων, υπάρχει μία υπόθεση, λέει η κράτηση ενόψει απομάκρυνσης, η οποία διέπεται από την Οδηγία 2008/115 και η κράτηση που διατάσσεται κατά ατόμου που ζητεί άσυλο, βάσει των Οδηγιών 2003/2009 και 2005/1985 και των εφαρμοστέων διατάξεων του εθνικού δικαίου, εντάσσονται σε διαφορετικές νομικές ρυθμίσεις. Κατά συνέπεια, το χρονικό διάστημα του εγκλεισμού ενός ατόμου σε κέντρο προσωρινής κράτησης, βάση απόφασης που έχει ληφθεί σύμφωνα με τις εθνικές και κοινοτικές διατάξεις, που αφορούν τους αιτούντες άσυλο, δεν μπορεί να θεωρηθεί ως χρόνος κράτησης ενόψει απομάκρυνσης, κατά την έννοια του άρθρου 15 της Οδηγίας 115/2008. Τα διαβάζω αυτά κατά γράμμα, για να καταδείξω ότι ό,τι λέγεται πέραν αυτών, δεν έχουν καμία σχέση με την πραγματικότητα. Είναι η πιστότατη μεταφορά των Οδηγιών και επαναλαμβάνω Οδηγίες οι οποίες υποκαθιστούν και αντικαθιστούν πλήρως το δίκαιο που υπήρχε μέχρι σήμερα στην Ελλάδα, με τους διάσπαρτους νόμους και Προεδρικά Διατάγματα.

Βεβαίως, συμφωνώ με τον κ. Καμίνη για το ζήτημα του επιχειρησιακού σχεδίου, της οργάνωσης της διοίκησης, για να μπορέσουμε να μεταφέρουμε τους 20.000 ανθρώπους εδώ. Να αρχίσει να δουλεύει το σύστημα με έναν διαφορετικό τρόπο. Η φιλοδοξία, ο σκοπός αν θέλετε, είναι την επομένη της έναρξης αυτού του νόμου, πραγματικά να υπάρχει προτεραιοποίηση στους αιτούντες, πολύ γρήγορα να επιστρέφονται αυτοί που είναι χαμηλού προσφυγικού προφίλ, πολύ γρήγορα να προστατεύονται σε ανθρώπινες συνθήκες αυτοί που δικαιούνται διεθνούς προστασίας και ασύλου και πολύ γρήγορα η Ελλάδα να ενσωματώνει τους ανθρώπους αυτούς στην ελληνική κοινωνία, γιατί το τελικό ζητούμενο είναι αυτό. Ευχαριστώ πολύ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Ευχαριστούμε, κύριε Υπουργέ. Αύριο το πρωί, στις 10.00, είναι οι φορείς και ακολουθεί η κατ’ άρθρο συζήτηση στις 13.00΄. Ευχαριστούμε πολύ, αγαπητοί συνάδελφοι.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βούλτεψη Σοφία, Ζεμπίλης Αθανάσιος, Καππάτος Παναγής, Κυρανάκης Κωνσταντίνος, Κωνσταντινίδης Ευστάθιος, Τσιγκρής Άγγελος, Υψηλάντης Βασίλειος – Νικόλαος, Μπουκώρος Χρήστος, Μπαλάφας Ιωάννης, Πούλου Παναγιού (Γιώτα), Ψυχογιός Γεώργιος, Μανωλάκου Διαμάντω, Μυλωνάκης Αντώνιος και Μπακαδήμα Φωτεινή.

Τέλος και περί ώρα 17.50΄ λύθηκε η συνεδρίαση.

 **Η ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΣΟΦΙΑ ΒΟΥΛΤΕΨΗ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**